
  
    Adevărul simplu

    George Rogoz

    

    198 de poezii

  

  24 ianuarie

  
    Când imperii oarbe,

    În ”dinți” le țineau,

    Două țărișoare,

    Viitor visau.

    Oameni buni, de vază,

    Și sărmani de rând,

    Au făcut, în iarnă,

    ”Faptă”, din vechi gând.

    Țara Românească,

    Cu-n trecut ”aprins”,

    Peste Milcov, mâna,

    La frați a întins.

    Din Moldova soră,

    Cuza a sosit,

    Și-un cuvânt: ”Unire!”,

    Cu drag a rostit.

    Limba românească

    Le-a fost leagăn sfânt.

    Vremuri de restriște,

    Le-au trecut în cânt.

    Doine și balade,

    Eroii-au slăvit,

    Și, în conștiințe,

    Poporu-au unit.

    Sfinxul, cu-a lui Babe,

    De Ceahlău vorbea;

    Români nouă,

  

  
    Spre Ardeal privea.

  


  Acceptul

  
    -ca ”țărani”-

  

  
    Despărțit de lume,

    De zidul ”cuvânt”,

    Să-l lovesc, cu glume,

    Mi-am luat, scurt, avânt.

    Rezultatul însă?

    Zero mic, barat.

    Nu este o farsă,

    Ci-adevăr curat.

    M-am gândit mai bine:

    ”Cum să râd de toți?”

    Zâmbetul nu ”ține”,

    Când, prea mulți, sun ”oți”.

    Hoți ar fi mai bine?

    ”Lupușori” la miei?

    Sună-a armonie,

    Între ”ei” și ”ei”.

    Râsul, bată-l vina,

    N-arăta normal.

    Cei cu burți prea pline,

    S-au hlizit, formal.

    Printre dinți, iubirea,

    Și-au manifestat,

    Cam scrâșnind ”vorbirea”,

    Sinceri, repetat.

    Dar mi-au făcut bine,

    Fiindcă ei și-au dat

    ”Acceptul”, pe față:

    Că-s ”țărani”... nu-n sat.

  


  Adevărul simplu

  
    Prin umbra codrului, ce ramuri,

    Spre Cerul gol, goale înalță,

    Pășește-un lup sur, singuratic,

    Pe care foamea îl ”răsfăță”.

    Nu ura-i macină ființa,

    Nici dorul crunt de răzbunare;

    O haită și-a găsit sfârșitul,

    Pe vale, jos, în trecătoare.

    Poteca zdrențuită-n piatră,

    Își pierde urma prin hățiș.

    Sub Luna-trecătoare-nsângerată,

    Ca ”pată”, urcă pe furiș.

    Cu trunchiurile schilodite

    De fierul fiarelor plăpânde,

    Pădurea-n lacrimi de rășină,

    Încearcă totuși a-l ascunde.

    Nu-i fiul ei, e-un dat al sorții;

    Ucide căci aș se naște.

    Ei nu-i provoacă nici o rană;

    Nici cel ce frunze, și flori, paște.

    ”Ce-i bine și ce-i rău?”, se-ntreabă,

    Poate-o ființă ce trăiește,

    Și află adevărul simplu:

    Pădurea simte, nu gândește.

  


  Ajuns răbdător

  
    I s-a spus deschis, în față,

    Cu decentă întristare:

    -Dă-o dracului de viață!

    Ești nebun? Ce bunăstare?

    Biet țăran, convins în silă,

    Că și sărăcia-i bună,

    Nu și-a plâns, prea mult, de milă,

    Căci urla, oricum, la Lună.

    Cum vedea că Iadul este

    Un cotidian sperjur,

    S-a trezit, cam fără veste,

    Că-i la fel, cu cei din jur.

    Azi, sătul de-un ieri cam jalnic,

    Și de-un mâine-nălțător,

    Fără grija de mai bine,

    Sapă glia, răbdătorrr...

  


  Alt capăt de drum

  
    -o bătrână-

  

  
    În pulberea fină,

    Capăt de Lumină,

    Tină înnegrită,

    De viața trăită,

    Focuri în pridvoare,

    Lumânări, nu Soare,

    Fețe scofâlcite,

    Trupuri ”ofilite”,

    Un priveghi tardiv,

    Acum, cu motiv,

    Ani prelungi, de silă,

    Departe de milă,

    Gânduri nerostite,

    Cu priviri pierite,

    Lacrimi pentru sine,

    Cel uitat de bine,

    Rugi prea sugrumate,

    De dureri în spate,

    Inimă bătrână,

    Cu crucea în mână,

    Ce-a crezut în El,

    Și-n Fiul fidel,

    Ce-o așteaptă-acum,

    La capăt de drum...

  


  Ambianța

  
    -glasul vieții-

  

  
    Strâns în chingile durerii,

    În uitarea neștiută,

    Sufletul, pradă tăcerii,

    Vede ziua nenăscută.

    Inima, cam zdrențuită

    De simțiri oarbe-n trăire,

    Bate, bate-ncărunțită,

    Toaca pentru-a ei menire.

    Vocile se mișcă-n silă,

    Îmboldite de cuvinte,

    Fără-a ști că mai există

    Și câte-o idee-n minte.

    Mici ferestre, obturate

    De o jale-sufocată,

    Țin lumina-ncătușată,

    Să se scurgă-ndoliată.

    Prinsă-n ambianța sumbră

    Viața-și târâie, lent, pasul.

    Pare că-i mai mult o umbră;

    Tace, i-a pierit, ”ieri”, glasul.

  


  Apă de ploaie i.a

  
    -nelămurit-

  

  
    Geamul zdrăngăne haotic,

    Într-un vânt înverșunat.

    Ploaia curge,”năucită”,

    Pe un sol cam ”desfrânat”.

    Ia cât vrea, și doar ce-i place,

    Restul, ”baltă lasă”-n loc,

    Căci, deși i-se ”înmoaie”,

    Glia, el o ia ca joc.

    Cârcotașă, ca o ”damă”,

    Ce ”pupă”, ”la greu”, chiar prea,

    Ploaia-și râde și de oameni,

    Pătrunzând, pe unde vrea.

    Totodată, e și bună,

    Căci astupă gropi de ”rând”,

    Înșirate, ”cum-se-cade”,

    Nu că-s ”slăbănoage”- gând.

    Ba chiar face-oglinzi, din stimă,

    De bărbat, curat-pătat,

    Ca să vadă, și el, cerul,

    Lângă fuste reflectat.

    Fără jenă, guralivă,

    Căci ea-n picături vorbește,

    Îi ”împuie” capul care,

    În iubiri-haos trăiește.

    Pân-la piele-l ”penetrează”,

    Răzbunându-se pe el,

    Că a zis: ”Apă de ploaie!”

    Când a ”degustat” un ”fel”.

    Mulțumită-apoi de sine,

    Se ”tot aia” cu-n pământ,

    Care-o ”suge” de îndată,

    Căci el n-are nimic sfânt.

    ”Nesfârșită”, se întinde,

    Pe un sol ”nelămurit”,

    Ce nu poate s-o ”termine”,

    Chiar dacă-i, de ea, ”zorit”.

  

  
    A dorit-o-o vară-ntreagă,

    Gol-goluț, ”ars”, ”aburit”.

    ”Prea mult bine, oare, strică?”

    Mă întreb, nelămurit.

    Pe moment, răul, se pare,

    E ceva de acceptat,

    Căci, când ”seceta” e-n ”floare”,

    Îl dorești neîncetat.

  


  Aripile libertății

  
    -urma pașnică de verde-

  

  
    Într-o lume cam pleșuvă,

    Cu lungi ciocuri de război,

    Aripile libertății,

    Frânte par, iar ochii goi.

    Sufletele-nmiresmate,

    Cu tămâie deseori,

    Fac, cu conștiința casă:

    Un cavou, plin de orori.

    În copii se impregnează

    Nebunia jocului.

    Triburi de nomade State,

    Dau frâu liber focului.

    Părpălită-n sânge, Viața,

    Sensul de trăire-și pierde.

    Piere în Natura-nvinsă,

    Urma pașnică de verde.

    În vorbiri, dulceața-și schimbă

    Gustul în amar cuvânt.

    Litera, îndoliată,

    Nu mai are nimic sfânt.

    Zboară șoimul libertății,

    Cu-o săgeată-n gâtul fin.

    Norul pur nu-l mai ascunde;

    Cerul, de ”ciuperci” e plin.

    Leșul de pământ se-ntinde

    Până la acide mări.

    Ultimul anunț se ”stinge”:

    ”Știți, de azi, nu mai sunt țări!...”

  


  Asta-i gura lumii, rea i.a

  
    -fabulă cu cuc-

  

  
    Afectat de gura lumii,

    Trist, prin sat, mai dă o raită,

    Ca să-și caute consoarta,

    Ce, cu alții, e la ”toartă”.

  

  
    Pupăza, căci ea-i ”haina”,

    Nu e toantă, ca găina,

    Ce așteaptă, ”la grămadă”,

    Unicul cocoș, plus sfadă.

    Mândră, țanțoșă-nfoiată,

    ”Pu-pu-pu”-i bună, pe plată,

    Sau pe gratis, când mai bea

    Și, ”s-o facă lată”, vrea.

    Vede-n bârfa la vecină,

    Clar, invidia deplină,

    Cu un dram de răutate,

    Când, doar soțul, le ”desparte”.

    Dar în rest, trai ”ca în sân

    De Avram”, pe par și fân,

    Sus pe creangă, sau pe jos,

    Și pe față, și prin dos.

    Nu-i naivă, ci co rectă,

    Dichisită și co chetă,

    Răbdătoare mai mereu,

    Suferind, plăceri, din greu.

    Și e foarte-”ndurătoare”,

    Când senzația-i mai mare,

    Și renunță doar târziu,

    Când, ce vrea, nu mai e ”viu”.

    De-obicei, se ține bine,

    Cu ”gheruțele” ei fine,

    Când de unul, când de altul,

    Căci, ”copaci” doar, are satul.

    În concluzie, doar Cucul,

    Ca să nu acuz și Nucul,

    E de vină că mai poate,

    Consoarta s-o țină-n ”spate”,

    Și o lasă-n ”des fătare”,

    Să se ”piardă”-n lumi cu ”stare”,

    Și n-o ține-nchisă-n casă,

    Ca s-o ”aibă”, și la masă,

    Și s-o ”sature”, de pat,

    Chiar lungindu-l și pe lat,

    Și s-o ”facă”... cum vrea ea...

    Asta-i gura lumii, rea.

  

  
    De morală, ce să zic...

    Oameni suntem, cuci un pic,

    Și că facem ”ciocul mic”,

    Doar ca să... vorba, n-o stric.

  


  Avatarul

  
    -a citi printre cuvinte-

  

  
    Prin puzderia de oameni

    Alergând după o leafă,

    Trecea gânditor, un Unul,

    Scărpinându-se la ceafă.

    Gândul îl ”muncea” aiurea,

    Ca pe-un veșnic ”comandat”,

    Ce nu judecă ce face,

    Dar stă drepți la ”ordonat”.

    Nu și-a pus-făcut problema

    Niciodată până-atunci,

    Când, ajuns în piața mare,

    Ved ”Drepți”, târâș, pe brânci.

    Mintea, adormită bine,

    În ani lungi de ”doar muncesc”,

    Chiar părea să se ”deștepte”,

    Cu un scâncet nefiresc.

    Îi venea chiar să gândească,

    Fapt profund uluitor,

    Și să vrea răspuns la ”lucrul”,

    La ochi, mult prea ”bătător”.

    Se vedea spiță la roata

    Carului prea-plin de ”Ei”,

    Demnitari numai cu vorba,

    Dar, în rest... cum spun, mi-s ei.

    El știa c-un car, poporul

    Îl tot cară spre progres,

    Nu că roata, șubrezită,

    Cam tot trage, spre regres.

    Când l-a luminat la față

    Adevărul pur, murdar,

    S-a ”trezit”, și el, că este,

    Al mulțimii avatar.

  


  Balanța puterii

  
    -justiția oarbă-

  

  
    Dreptatea se împarte,

    cu sabia, firește.

    Balanța se înclină

    cum forța o-mboldește.

    Dar, totuși, sincer, spune-mi

    de ce ai vrea Dreptate?

    Chiar crezi că vinovații,

    le-ar ispăși pe toate?

    De ți-ar ucide mama,

    sau fiul, sau o rudă,

    tu te-ai simți mai bine,

    cu-o judecată ”crudă”?

    De-ai știi că după gratii,

    ani lungi își va petrece,

    sau că-și va pierde viața,

    ce crezi, că îți revii, și trece?

    Nu toți își văd în ură

    răspunsul la-ntrebare;

    puțini, în răzbunare,

    își au, rar, vindecare.

    Reiese-atunci ideea

    Dreptăților tardive,

    în lumea dominată

    de Libertăți fictive.

    Când pruncul, o lumină,

    o vede prima oară,

    se sperie, și țipă;

    se teme c-o să-l doară.

    La fel e cu Dreptatea

    și Viața sfântă, vie;

    când una-i afectată,

    Balanța intră-n vrie...

  


  Bardul cârcotaș i.a

  
    -chiar, de ce?-

  

  
    -De ce plouă? -Norii.

    -De ce nu? Hazardul.

    Inocent guvernul;

    De vină e bardul.

    El tot dă din gură,

    Întrebând aiurea,

    De ce nu-s copacii,

    Când nu e pădurea.

    Cu prea rea credință,

    Crede tot ce vede,

    Că ”dispare” tainic...

    Că, de ce se ”pierde”?

    Nu-i ajunge ”fapta”,

    Și-o face pe prostul;

    De ce? Ca să afle,

    Care-i este rostul.

    Vrea să afle sensul

    La tot ce se-”aude”,

    Și-”aburit”, cu vorbe,

    Mai nimic nu crede.

    Pe ”Aleși”-i-ntreabă,

    Cu- voce ”aparte,

    De ce n-au bandaje,

    Când îi ”doare-n coate”,

    De ce Soarta lumii

    E în gura lor,

    Și de ce, pe-”aia”,

    În mână o vor.

    De ce îi jignește,

    Când ei asta pot,

    Și așteaptă proștii,

    Să le-o dea la bot?...

  


  Beleaua

  
    -expresii populare-

  

  
    Mi-am ”făcut de lucru”,

    Să îi dau dreptate,

    Într-o ”problemioară”,

    Cam de ”parte-parte”.

    De atunci ”Beleaua”

    Mi-a ”căzut pe cap”;

    Vrea, pe orișicare,

    Să îl scoată ”țap”.

    Îmi cerea părerea,

    Nu c-o prețuia,

    Da-l ”rodea”, ca prostul,

    ”Grija altuia”

    Ieri mi-a spus de unul,

    Că va ”lua” un bou,

    Va fura, căci, cică,

    A ”poftit” la ou.

    -Îl va lua, știu asta!

    Încă nu, dar el,

    Predispus e, sigur,

    Pentru bou, la fel.

    Și-ălălalt, cu rața?

    Nu l-am prins s-o ia,

    Dar era cu sacul,

    Și poftea la ea.

    Și Nică-n pădure?

    Azi umbla hai-hui.

    Sigur vrea să vândă,

    Pielea ursului.

    I-am spus, cu tristețe,

    Și amar în gură:

    -Mor câinii, vecine...

    De alergătură.

  


  Binele la.. și din

  
    Despre ”Bine”, mulți vorbesc;

    Îl vor pentru ”sine”.

    De eu, cer și să-l trăiesc,

    Urlă: ”Nu-i de tine!”

    M-am uitat, în jur, la cei

    Ce-aveau, de el, ”față”.

    Am văzut și Boi și Lei,

    ”Însăilați” de Viață.

    Când pe față, când pe dos...

    Se schimba norocul.

    Când mai sus, și când mai jos...

    Le trecea sorocul.

    M-am convins că Binele,

    Nu-i etern la semeni.

    Poate-i bine, deși-i rar,

    ”Binele” din oameni...

  


  Boboc de floare

  
    -i.a.-

  

  
    În cuvinte te-a descris,

    Cam prea minunată.

    Pari ca fructul interzis;

    Zână ești, sau fată?

    Cum se poate să îmbini

    Grația cu arta,

    Și-n iubire să te ”scalzi”?...

    Ce ți-e și cu soarta!

    Cine ți-a sculptat un trup

    Ca freamătul florii,

    De mă trec, că o să-l rup,

    Chiar când scriu, fiorii.

    Unde te-ai ascuns, în ani,

    Rară orhidee,

    Și de ce nu te-am văzut,

    Roză azalee?

    Când te-ai coborât din Rai,

    Și, dec ce, acolo,

    Când puteai să-mi cazi în vis,

    Fără îngeri, solo?

    De glumesc o fac cu drag...

    Și cu disperare.

    Timpul, nu pot să îl dau

    Înapoi... și doare.

    Mi-au rămas doar ”amintiri”,

    Ca tine, sub lime...

    Ia-le doar ca ironii,

    Triste, dar tot glume.

    Incredibil, tot înclin

    Spre exagerare,

    Sau mă-nșel, și, totuși, ești,

    Viu boboc de floare?

    (Cu toată sinceritatea, exceptând invidia, pt. prietena lui X.)

  


  Botezul ”muzical”

  
    A ”nășit” vecinul,

    Un rromân de soi.

    Pe la două noaptea,

    ”Chefuire”-n toi.

    Muzica di-vină,

    Pentru gălăgie,

    Era ”maxiamală”,

    Parcă de urgie.

    Oaspeții-n ne-știre,

    Clătinau din cap,

    La-ntrebarea surdă;

    Cereau doar alt ”țap”.

    Berea, ca și vinul,

    Au făcut furori.

    Glasuri sugrumate,

    Răgeau și în zori.

    Melodi-interzise,

    Cert sub ”optșpe” ani,

    ”Îmbibau” urechea,

    Lăfăite-n bani.

    Înțelesul jalnic,

    Ne-subânțeles,

    Rușinau privirea

    Doamnelor, ades.

    Mintea răvășită-n

    Ritmul dezlânat,

    Își pierdea ideea-n

    Șirul ordonat.

    Dar, în rest, plăcerea

    Se citea pe fețe.

    Că-i bună tăcerea,

    Cine să-i învețe.

    Bucuria, totuși,

    Compensa vacarmul.

    Ce contează-o noapte,

    Când beția-i șarmul.

    Doar într-o odaie,

    Pruncul, din senin,

    Se trezea, sărmanul,

    Ne-țipând în ritm...

  


  Brândușele

  
    -darul primăverii-

  

  
    În vârtejul dintre timpuri,

    Primăvara-și face loc.

    Iarna, colții și-i arată,

    Doar în glumă, ca-ntr-un joc.

    Babele, cu-a lor cojoace,

    Și-au lăsat moșii, la rând;

    Au trecut, și ei, în grabă,

    Alungați de vântul blând.

    Aripi negre, sau bălaie,

    Norii și-au întins în zbor.

    Au vărsat, triști, lacrimi grele,

    Și s-au stins, reci, în decor.

    Câmpurile-ndurerate,

    Cu vagi urme de culori,

    Se tot pierd în depărtare,

    Așteptând plăpânzii zori.

    Mai pe-aproape, în grădină,

    Ghioceii de cristal,

    Mi-au zâmbit, părând, în tină,

    Clopoței de spumă-n val.

    Zilele, nechibzuite,

    Au lăsat locul lor gol.

    Ei s-au stins, cu amintirea

    Unor puncte vii, în stol.

    În penumbra dimineții

    O brândușă-a înflorit.

    A urmat-o-n grabă alta,

    Ca potir scump, aurit.

    Move, galbene și albe,

    Răsăreau din loc în loc,

    Și-n vâltori de blânde raze,

    Hore au încins, cu foc.

    Fragede, cu trupuri fine,

    De fecioaren- apogeu,

    Nu puteau sta în buchete;

    Mureau singure, mereu.

    Trist, cu ochii de copil

    Despărțit de mamă,

    Le priveam plecând, plecând...

    Nu puteau să geamă.

    -Nu ne plânge! Un potir

    E o cupă-a vieții.

    Ca și voi, noi împlinim

    Voia Lui, și-a sorții.

    Noi suntem, pentru ce-i viu,

    Solul re-nvierii.

    Tu, în glastră, să nu pui,

    Darul primăverii!

  


  Ca o frescă a uitării

  
    Viscolul și-a spus cuvântul;

    Geme totul sub troiene.

    Drumurile-s văi de joacă;

    Casele-s năluci străine.

    Un tablou în alb și negru,

    Și cu griul estompat,

    Ca o frescă a uitării,

    Cu nimicul întrupat.

    Mantii, îndelung întinse,

    Peste câmpuri, peste văi,

    Sugerează neputința,

    De-a vedea, spre ceruri Căi.

    Gol, pustiul se abate,

    Peste pomii rari din sat.

    Ramuri, frânte de zăpadă,

    Tot mai speră, și se zbat.

    Creionate-abia, cu trudă

    De-un Destin ce, vii, le vrea,

    Își fac drum spre libertate,

    De sub cușma grea de nea.

    Răsfirate-n dorul leli,

    Ca un tot lipsit de sens,

    Casele se simt pierdute,

    Într-un vis lăptos, alb, dens.

    Liniștea, ce Veșnicia

    O-ntrupează, fără-a ști,

    E curmată brusc de-o cioară,

    Ce-amintește, trist, de vii.

    Ironia nu-i sublimă;

    Moartea-și cere dreptul ei.

    Cu, sau fără bani, obolul,

    Tot îl dai, de vrei-nu-vrei.

    Fără vlagă-o umbră vagă,

    Se ivește pe-un troian;

    E-un copil ce, iar încearcă,

    Pâine-n sat, să ia, de-un ban.

  


  Cad fulgi

  
    Frigul mă-nconjoară

    în blindaj de fier;

    pâlpâie-ntr-o doară,

    focul mic, stingher.

    Fulgi mărunți coboară,

    zgribuliți de ger;

    au fost dați afară

    dintr-un aspru Cer.

    Cât poate să-i doară,

    o știu numai ei;

    jos, știu c-or să moară,

    în uitări de zei.

    În vârtejuri oarbe,

    de un alb-cernit,

    cad, și cad, în lumea

    omului ”pornit”.

    Nu au altă șansă;

    zboru-i ”de fațadă”.

    Feeria-i tristă:

    urme-s pe zăpadă.

  


  Căi ”evolutive”

  
    Căile își schimbă sensul;

    Intersecții gem turbate.

    Răsucite în neștire,

    Par crestate și pătate.

    Drumuri mici, îndestulate,

    Și în șanțuri înfundate,

    Își întind durerea-n tină,

    Peste gropi, des desfundate.

    Șerpuind, poteci de țară,

    Fără rost, tot ocolesc,

    Ample-autostrăzi, cu află,

    Se impun, și tot strivesc.

    Ulițe, ce altădată,

    Flori, pe margini, ocroteau,

    S-au trezit ca străzi, grămadă,

    Ce, mai mult, pe jos cădeau.

    Cărărui, ce-n munți, poiana

    Doar cu pasul o treceau,

    S-au extins, sub cauciucuri,

    Ce aiurea rătăceau.

    Căile, ”evolutive”,

    Clar în sensul de progres,

    Par, sau numai mi se pare,

    Scurtături... înspre regres.

    Cu Natura scofâlcită

    Și cu flori din plastic pur,

    Viitorul e de aur...

    Când mă uit în jur, în jur.

    Pentru pauză, cer scuze,

    De la sfinții cei de sus.

    Luați, cum vreți, și ”văicăreala”!

    Punct să pun?

    Zău, l-ași fi pus.

  


  Câini ”curenți”

  
    -Hai să discutăm de câini,

    Și de voi, ca răi stăpâni!

    Mi-a spus un vecin, pe stradă,

    Enervat, și pus pe sfadă,

    Arătându-mi jos, în tină,

    Multe pene de găină.

    Îl știam, era ”cocoș”,

    Îndrăzneț și bătăios,

    Ce fusese alergat,

    Ieri, de-un câine-nfuriat,

    Că nu îl putea ajunge,

    Să-i ia o mostră de sânge.

    M-a ținut minute bune,

    Și-am scăpat ca prin minune,

    Când, vecina, ”îndrăcită”,

    L-a chemat la ea, zorită,

    Că-i pleca bărbatu-n sat,

    Făcând loc, destul, în pat.

    Prea corect, dispus cam prost,

    Câini ”curenți” mi-am luat la rost,

    Dar, pe când vorbeam cuvinte,

    Mi-a trecut ceva prin minte,

    De mâncare, de averi,

    De măgari, și de poveri.

    I-am iertat pe toți, grămadă,

    Făr-ca lumea să mă vadă,

    Și-am bodogănit, în silă,

    Fără jenă, fără milă,

    Cuvinte fără reproș...

    Iar ei mă priveau duios.

    Încercau ca să priceapă,

    De ce lumea e nedreaptă,

    Și le dă lor câte-un os,

    Când ea ia tainul gros,

    Și-i alungă de greșesc,

    Când, ”în foame” ei trăiesc.

    Unul părea gânditor,

    C-un rânjet încântător,

    De parcă la lupi visa,

    Iar mie parcă-mi păsa,

    Căci, ca ei, am ”dat”, o, vai,

    Libertatea, pentru trai.

  


  Calomnie în ”născare” i.a

  
    Drept urmare-a cauzei, un efect a apărut,

    Și, din vina ”Coțo-fanei”, zvonul n-a rămas ”stătut”.

    ”Aruncat” la întâmplare, ca pură concluzie,

    Postula urmări neclare, cu-o simplă aluzie.

    Sper c-ați priceput că, ”asta”, cam perversă și ciufută,

    Era ”cauza”, năpasta, fără rost, des, dezbătută.

    Cu discreție ”lansată”, ”șopârlită”-apoi cu zel,

    ”Înflorită” și ”pătată”, câte-un pic, creștea nițel.

    Cu tenta de ”rău îmi pare”, și ”parcă, să cred, nu pot”,

    Prindea aripi, cu răbdare, hoinărind din bot în bot.

    Dintr-un ”fleac”, zvonit pe seară, ”rotunjit” cu ”te-miri-ce”

    De orice ”atinsă” gură, s-a născut un ”oareșce”.

    Sensul, clar, devine ”faptă”; ”flecuștețu”-a dispărut.

    Judecata cea mai aptă, uită de ”mi s-a părut”.

    Calomnia în ”născare”, ca efect la ”nu-știu-ce”,

    A pus ”răul” în mișcare, sfidând logica ”de-ce?”

    Suflul ei, acidă plagă, s-a întins lin, pas cu pas;

    Timpu-a ”scos” și adevărul; îndoiala a rămas.

  


  Cam ca la noi i.a

  
    -boi ”încălțați”-

  

  
    Ca la noi, la carul vieții,

    Cam prea leneși, nu vioi,

    Trag, cu mândră-mbățoșare,

    Nu măgari, ci simplii boi.

    Coarne, cu trufie-nalță,

    Chiar dacă la minte-s goi;

    Haine, doar de piele poartă,

    Și-”ncălțați” sunt ca și noi.

    Cam ca noi, mugesc prea tare,

    La plăceri și la nevoi.

    Că primesc des bice-n spate,

    Ce să zic, sunt simplii boi.

    Dar, în rest, ”treaba” le merge:

    Vacile-au viței de soi.

    Că se-ncurcă ele-n ”tată”,

    E normal, ca și la noi.

    Carul scârțâie pe drumuri,

    Ce în acte, sunt ca noi.

    Gropile sunt astupate,

    Doar când ”pică”, sau de ploi.

    Ca oglinda, luciul apei,

    ”Ne” reflectă și pe boi,

    În rea litatea care,

    Plină e de-”Aleși” ...de noi.

  


  Când noaptea

  
    Când noaptea, prea lungă,

    Te scoate din minți,

    Iar gerul năpraznic,

    Te face să-l simți,

    Cu poftele-i crude,

    Și țurțuri ca dinți,

    E greu, încă-n viață,

    În slove să ”cânți”,

    C-un suflet, în transă,

    Plutind peste munți,

    Cu trupul, și ”pasul”,

    Pe fragede punți,

    Departe de ceruri,

    Uitat și de sfinți...

  


  Cântă cocoșii

  
    -dreptatea sorții-

  

  
    Ca și ieri, cocoșii,

    cântă de cu noapte;

    în mintea lor, poate,

    îndeamnă la fapte.

    Cert ”porniți”, nu lasă,

    ca să ”vegeteze”,

    satul și țăranii;

    vor să-i ”deștepteze”.

    Sunt doar simplii oameni,

    săteni de ”prăsilă”,

    educați în traiul

    sărăcit de milă.

    Au și școala vieții,,

    deci nu sunt inculți;

    Cheful leneviei,

    i-a cuprins pe mulți.

    Lupta e deschisă:

    care e pe care.

    Cocoșii de-o parte...

    tot ei, ca mâncare.

    S-au crezut, deștepții,

    cu omul la ”toartă”;

    și să ”vezi” dreptate...

    soarta nu îi iartă.

  


  Căutam

  
    Căutam, în ”timp”, o urmă

    de umanitate.

    Oare a avut-o omul?

    Dam mereu de ”crude” fapte.

    Rătăceam printre războaie,

    de diverse feluri,

    ce lăsau în urmă, Jalea,

    ca să umple ”goluri”.

    La originea de state,

    adulate-n rime,

    am găsit, ascunse-n ode,

    crime peste crime.

    Mai apoi, tot ”întuneric”,

    și-arme peste arme,

    motivate, ”cum-se-cade”,

    doar de bani... și ”foame”.

    Și, ciudat, ca ”pradă-aleasă”,

    erau totuși oameni,

    și nu animale ”crude”,

    cum avem, azi, semeni.

    ”Șuierau” cuvinte oarbe

    și săgeți la fel,

    ”înălțând” umanul sincer,

    în rug, pentru El.

    Permanent, războaie ”sfinte”,

    pacea-o ”înfierau”,

    și, în ”crezuri” de ”mărire”,

    hotare lărgeau.

    Se clădea, vezi, un imperiu,

    cu morți, ceas de ceas,

    necontând c-un Stat, sau altu-i

    ”dezumanizat”.

    Astăzi stau, și nu mai caut;

    am război la ”ușă”.

    Pare-o simplă relatare,

    văzut de pe ”tușă”...

  


  Ce contează-i bunătatea

  
    Trece ”Capra”, și-apoi ”Steaua”;

    Vine seara de Crăciun.

    Tremură-n copii dorința

    Unui Moș, puțin mai bun.

    Ziua-și pierde-nsemnătatea;

    Astăzi, noaptea-i mai presus.

    Într-o iesle-a ”sărăciei”,

    S-a născut un ”om”, Isus.

    S-ancălzit, în ”simplitate”,

    Cu familia, la foc.

    A plecat, ”luând” păcatul,

    Și-a ”lăsat” iertarea-n loc.

    A privit dușmanii-n față

    Și, cu milă, i-a iertat.

    La ”greșiți” le-a-ntins, pur, mâna,

    Și-a lor vină a purtat.

    Conștiințe ce, în viață,

    Doar ”zăceau”, le-a ”ridicat”.

    Când le-a dat să ”bea” credință,

    Suflete le-a ”vindecat”.

    Seara-și ”cerne” amintirea

    Unor ”Ei”, de mult apuși”.

    Ce contează-i ”bunătatea”

    Unui Moș...

    -Ce mi-ai adus?...

  


  Ce mă fac cu ”Ciocul mic!...” i.a

  
    Ce să fac? Cum să mă port?

    Nedreptatea n-o suport.

    Să-i iubesc, ca semeni buni?

    Să nu-i mai socot nebuni?

    Nu tot timpul? Măcar Luni?

  

  
    Ieri, pe dos, am scris ceva;

    Mă gândeam la altceva.

    Sensul doar l-am arătat,

    De mă simt chiar vinovat,

    Că-n ”uman”, că nu-i, am dat.

    L-am privit, cam cârcotaș,

    Și l-am luat, des, ”pe făraș”,

    Dar acum, sincer, aproape,

    Chiar de-l văd ”punând” deoparte,

    Parcă-i dau, că-i rău, dreptate.

    Iar o-ncurc; greșesc mereu,

    Deși, zău, nu pare greu,

    Să fiu și eu blând cu el,

    Căci, deși e cam mișel,

    ”Simțului” îi e fidel.

    Cum? Ce spuneți? Iar o ”fac”?

    Cam de ”oaie”? Bine, tac!

    Gata! Mă abțin! Vă zic!

    Dar de-aud iar ”Ciocul mic!”,

    Iar mă iau de un ”Nimic”!

    Căci am plisc, nu cioculeț,

    Pentru orice ”omuleț”,

    Și am mâini, cu gheare, cinci,

    Și chiar zece, nu de ”prunci”,

    Când îl văd ”lucrând”, pe brânci.

  

  
    Ce să fac? Cum să mă port?

    Doar să tac?... Și să suport?...

  


  Ce mai (,) bou

  
    -Ce e drept, e drept, mi-a spus

    Boul într-o seară,

    Rumegând un braț de fân,

    Zâmbind într-o doară.

    -Eu muncesc ca să mănânc,

    Și-asta îmi ajunge.

    Vaca-i vacă, toți o mulg,

    Dar ea nu se plânge.

    Pe vițel, îl știu de mic;

    L-a născut consoarta.

    Eu eram cam ocupat,

    Dus, cum îmi e soarta.

    Taurul e nașul lui;

    Mândru sunt de rudă.

    Bârfele le-am auzit;

    Umblă ea cam ”nudă”.

    Ce să fac, e viața grea;

    N-am bani pentru blană.

    Căci ea, numai asta vrea;

    Nu fustă, sau haină.

    M-am obișnuit, ca toți,

    Țâțele să-i vadă,

    Dar și ei, obraz decent,

    Stau frumos la coadă.

    Am și-un avantaj, ce-i drept:

    Nu muncesc la Dânsa.

    Ce să fac, dac-am noroc,

    Și m-ajută șansa...

  


  Ce poți să ceri

  
    -pui de pom-

  

  
    Cu lâncedă dorință

    Văd omul tern de azi,

    Sub ”salcia pletoasă”,

    Crescută-n loc de ”brazi”.

    Ea plânge-n mal de ”baltă”,

    Sau viață, cum vreți voi.

    Doar trunchi uscat mai cară

    Căruța-trai, cu boi.

    Deasupra, Cerul aspru

    Nu freamătă de nori,

    Și-n pâcla neputinței,

    Nu vezi, ”spre ce”, să zbori.

    Din ”stuf” nu se înalță,

    De cinteză un tril,

    Ci cârâitul ”falnic”,

    De pofte, clar, febril.

    Lumina se ascunde

    În sufletul sărman,

    Iar ruga e bolnavă,

    În bietul fost uman.

    Concluzia cea dreaptă-i

    Nedreaptă pentru om:

    Ce poți să ceri la viață,

    Când calci pe ”pui de pom”?

  


  Chef de harță

  
    ”Vorbele” și-au spus ”cuvântul”;

    S-au certat din te-miri-ce.

    N-au nevoie de prea multe;

    Le ajunge ori-și-ce.

    Oare cum ar fi, deodată,

    Să gândească ”dinadins”,

    Nu așa, la întâmplare,

    Când sorocul e atins?

    Să întoarcă puțin zvonul

    Și pe-o parte și pe alta,

    Să disece adevărul,

    Și apoi să facă ”plata”.

    Din păcate, e reflexul

    Lui Pavlov, de mult creat.

    Duși cu vorba și minciuna,

    Adevăru-l văd ”ciudat”.

    Cred mai tot ce li se bagă

    În urechi, dar și pe gât.

    Văd cum vor alții să vadă,

    De zic, și la câine ”Zât!”

    Singuri să gândească? Haide,

    Nu fii și utopic, zău!

    Chiar tu crezi c-or să găsească

    Neuronul mic, prin hău?

    Hai să zicem că-i ca tine,

    Și gânduri, în cap, tresar:

    -O idee, măi vecine!...

    Și, din nou, la harță sar.

  


  Chemarea-n ”decor”

  
    - ce ”buni copoi”-

  

  
    -La luptă! La luptă! … Chemarea

    Se-aude-n ecou furibund.

    Tresare când viața-l ”strivește”,

    Și roșu-i nisipul pe prund.

    Uitarea-I vecină cu viața;

    Ce mult le-a droit… și-a ”ratat”.

    Colegi și prieteni, de-a valma,

    Cu moarte, Lumina-au ”pătat”.

    -Nu-i crimă, uciderea-n masa!

    Ucizi, ca să nu fii ucis!

    Sloganul îl ”spală” de faptă;

    Ce bine că alții-au decis…

    -Tu lupți pentru-o cauză dreaptă!

    Ceilalți nu contează că mor!

    Dușmani sunt, n-au mama, nici casă,

    Nici soațe să-i plângă-n ”decor”.

    Copii-s ostili din ”născare”!

    Veninul l-au supt de la sân.

    Sărmani sunt, dar ce mai contează,

    Că dorm încă-n paturi cu fân.

    Băgăm libertatea cu forța,

    Ca, liberi, să-și facă de cap!

    Contează doar ritmul în care,

    La ordin, se mișcă, la trap.

    Cu munca, e-o țară datoare,

    Prin ei, simplii oameni de rând!

    Și-apoi, ce mai are-a contează,

    Că au, țelul nostru, ca gând?

    Candoarea-I blestemul muierii,

    Ce, fiul, să-și piardă, nu vrea.

    Datori, suntem toți, cu o moarte!

    Ce-i pasă, de-i bună, sau rea?

    Îi ”scoatem” din viața mizeră!

    În Rai, poate-o șansă-or avea.

    Ce zici? Și spre Iad, e o poartă?

    Se mișcă-n cohorte spree a?

    E bine atunci, nu mai credem

    În viața de-aici, și de-apoi.

    Ce-ți pasă, c-o ”turmă de iepuri”,

    Vegheată-i de noi, ”buni copoi”…

  


  Cine, sau ce?

  
    -certitudine-n incertitudinii-

  

  
    Pe un munte, într-o vară,

    Într-un an, și într-o țară,

    Trece-ncet, un ”oareșcare”,

    Semănând cu orișicare.

    Cine, sau ce e, nu știu,

    Dar contează că e viu,

    Și-are ochi, să vadă tot,

    Și o gură, poate bot.

    Și aude... mai nimic,

    Deși e-nzestrat un pic,

    Și miroase... pitoresc,

    Dar nu-i place, și-i firesc.

    Mestecă ceva, simțind,

    Și în gură, și în gând,

    Vag plăcere, și-un amar

    De un trai ”curat” sumar.

    A ajuns, cred, undeva,

    Dar nu stă, vrea altceva,

    Și s-a întors, sau pleacă iar,

    Cam grăbit, dar pasu-i rar.

    Pe potecă, sau pe drum,

    Urme noi, sau vechi de scrum,

    Întinse din loc în loc,

    ”Amintesc”, sau nu, de foc.

    Animal e el, sau om?

    Scrumu-i, cert, de la un pom...

  


  Ciripeală

  
    Păsările se-mbulzesc,

    Pentru ”învoială”;

    Vor să-și facă, ca și noi,

    Altă ”rânduială”.

    Nu vor ”aia”, că-i la fel

    Cu ce-a fost odată;

    Și-au ”stricat” obrazul mulți,

    De prea multă ”pată”.

    ”Alta” nu prea le convine,

    Că-i plină de ”ranguri”;

    Chiar sătule sunt, pe veci,

    De măreții ”granguri”.

    Vor ceva ”deschis” la toți,

    Ciripit în voie;

    Și-o ”protecție”, de sus,

    La prea multe ”zoaie”.

    Vor mâncare îndeajuns,

    Cât să prisosească;

    Puii s-aibă șansa lor,

    Liberi, să trăiască.

    Să le fie garantat

    Dreptul la ”de toate”;

    Nu s-ar supăra de-ar fi,

    ”Până-peste-poate”.

    Vor și încă, ce nu știu,

    Că-i de trebuință;

    Într-un fel modest, pretind,

    Tot ce-i cu putință.

    Listele s-au tot lungit,

    Până le- prins noaptea;

    Fiecare tot ”trăgea”,

    Să-și aloce partea.

    Răsăritul, când le-a prins,

    Erau istovite;

    Se certau, vezi, pe ”răbdări”,

    Coapte, sau prăjite...

  


  ”Constatare”

  
    Doamne, dacă ești prin zonă,

    Sau auzi, sau vezi puțin,

    Din ce face azi umanul-

    Om să-l fac, zău, mă abțin-

    Dă-i un șut, în locul ăla,

    Ce picioarele susțin!

    Dă-i o șansă, ca-nainte,

    Să mai fac-un pas, pe brânci,

    Și să dea cu capul tare,

    De-adevăruri scrise-n stânci,

    De străbuni, ce-n pumni cu sape,

    Au strâns lacrimi pentru prunci!

    Dă-i și-o palmă, cu-ndurare

    Peste-obrazul, des, cam gros,

    Și atinge, de se poate,

    Și organul pus pe ros,

    Ce lansează injective,

    Și la ”sus”, râmând pe jos!

    Iar din pură întâmplare,

    Uită-Te și-n ochii lui,

    Ca să vezi un suflet negru,

    Bun, în Iad, pe drept să-l pui,

    Dar pe care, cu iubire,

    Tot încerci, în Rai, să-l sui!

    După-atâta ”constatare”,

    La creația-Ți de ”soi”,

    Cu mânia reținută,

    Că îi vezi atât de ”goi”,

    Poate Te gândești mai bine,

    Când vei face alții noi!...

  


  Consum de piață

  
    Îmbuibați cu vise,

    Tinerii se-ncred,

    În ce văd pe web-uri;

    Le citesc, și pierd.

    Îmbibați cu giga

    De nimicuri goale,

    Jinduiesc la creste,

    Tot scurmând la poale.

    Fac, cu ochii-n pixeli

    Noapte-n miez de ziuă,

    Și consumă timpul,

    Bătând apa-n piuă.

    Văd, și vor să aibă

    Tot, când n-au nimic.

    Mulți își ”pierd busola”,

    Rătăcind un pic.

    ”Picul”, din păcate,

    E cam cât o viață.

    Epitafu-i sincer:

    ”Consumați de piață”.

  


  Copleșitul

  
    Năpădit de informații,

    Omul crede orișice.

    Nici nu mai încearcă, singur,

    Sufletul să-și vindece.

    Îmbâcsit cu: ”Ia și asta!”

    Din mesaje ”sublim male”,

    Nu-și dă seama când învață,

    Să aducă osanale.

    Cei ce-i dau, sunt zei acuma;

    Dumnezeu? A fost cândva.

    Cum? E multă ne-dreptate?

    Or s-o-ndrepte ei, cândva.

    Ce contează e trăirea,

    Plină cu ”te-mai-miri-ce”.

    E umflată bunăstarea?

    Și plină de petice?

    Mai pocnește câte unul,

    Da-i, ”tratat”, neobservat.

    E cârpit cu ”mântuială”,

    Fără ”vâlvi” de vinovat.

    Prins în mreje, conștiință

    Nu mai are, ca să-l doară.

    Liber e, acum, să zburde,

    Ca păpușile pe sfoară.

    Binele, cu rău se-mparte,

    Pe sub mână, strict tacit,

    Se trezește din minciună,

    Cam târziu, când s-a ”răcit”.

  


  ”Cotoiul” zilelor noastre

  
    Un cotoi prădalnic,

    Cu pofta aprinsă,

    Miorlăia a jale,

    Căci era nestinsă.

    Întristat de ploaia

    Cel mura profund,

    Cugeta la mâță,

    Și-și spunea în gând:

    -Proastă e ca noaptea,

    Chiar de e pătată.

    De-atâta căldură,

    Cred că e stricată.

    Cum să lași tu viața

    Liberă de-afară,

    Pentru ”muțunașul”

    Zgâlțâit de-o sfoară?

    Să-ți câștigi mâncarea

    Fără-alergătură,

    Și să ai de toate,

    Doar ”torcând” din gură?

    Gândul la-ndopată,

    Îl făcu nervos.

    Cu răbdarea-nvinsă,

    O porni pe jos.

    Mai avea o șansă:

    Alta, ce-o iubea.

    Dar cu-atâta ploaie,

    Pofta-i cam slăbea.

  

  
    Dup-o lungă despărțire,

    Simțită mai mult de el,

    S-au reîntâlnit și viața

    L-a ”pocnit”, din nou, la fel.

    El se ostoia cu dorul

    Și-amintirile trecute;

    Ea, cu ce putea să-i facă,

    Nopțile, și mai plăcute.

    S-au iubit, iar, dintr-o dată,

    Chiar profund, fără ”cuvinte”.

    Nu l-a înșelat ”pe față”,

    Căci avea destulă minte.

    Fără-a fi pretențioasă,

    Cel puțin, nu cât dorea,

    Se purta ca o prințesă;

    Tot puțin, așa părea.

    El se lăuda la alții:

    -Vai, chivernisită-i ea!...

    Nici nu știu cum se descurcă,

    De obține tot ce vrea...

  


  Cu grijă

  
    i.a.

    Doar cu grija de-a nu pierde

    Timpul și mai mult de-atât,

    M-odihneam, în miez de ziuă,

    Luam, din când în când, un ”gât”.

    Era cola, căci, vezi bine,

    Țuica s-a cam dus de mult.

    Am prieteni, pentru care,

    Ea-i mai mult decât un cult.

    Deci, în leneșă ”trândavă”,

    Trândăvie, cum tu spui,

    Am scos treaba, chiar cu grabă,

    Ca s-o-atârn, cu grijă-n cui.

    În ”zăceala”-mi necurmată,

    Incredul că-s odihnit,

    Îmi făceam griji, de pomană,

    După cum v-am povestit.

    Orele treceau în șoaptă,

    Fără a mă deranja.

    Preventiv, am ascuns ceasul;

    Grijă-aveam, de-al proteja.

    Așadar, și prin urmare,

    Mă simțeam exact ca voi.

    -Cum? Nu toți? Doar unul singur?

    Am rămas ultimii doi?

    A trecut apocalipsa

    Și-au murit umanii toți?

    A! a mai rămas o parte...

    Cum? Noi doi. Și restul? Hoți?...

  


  Culoare

  
    Uitat în gerurile iernii,

    Stau parcă în cavou și cânt.

    Durerea e-n singurătate,

    Și-n liniștea pierdută-n vânt.

    Din camera răcită-n crivăț,

    Privesc ades, pe geam, ca ”dus”.

    În pâcla străvezie, totul

    E-un ”pur” nimic, căzut de sus.

    Lungi falduri cenușii de vată,

    Un vânt nebun în slăvi ridică.

    Tăcută e fereastra-nchisă,

    Și, fără cer, lumea-i ”pitică”.

    Cu ochii-nchiși, privesc spre hăul

    Deschis în fața zorilor.

    Încerc, cu răsuflarea-ntretăiată,

    S-ascult zborul condorilor.

    Cu poftă conturez imagini

    Și le complic înveselit.

    O viață iese la lumină,

    Din haosul neliniștit.

    Chiar am crezut că, singur, totul

    Și-a stins și umbra de valoare.

    Dar dacă scriu, chiar pot, în voie,

    Luminii iar să-i dau culoare.

  


  Cum, ”Alesul”?

  
    Toamna și-a trăit mălaiul,

    Sau mâncat, cum ziceți voi.

    Mătur traiul cu vătraiul...

    Pentru alții? Vai, nu-s boi?

    Cum să credeți că ”A leșul”

    Celor mulți... mă rog, puțini,

    Să se-asemene cu boul,

    Ce muncește prin vecini?

    Cum să îi doriți, voi, viața

    De calvar, la plug, sau ham?

    Vai ce firi ne-ndurătoare...

    Aveți clar, un vot de blam.

    Cum să nu vă-nduioșeze

    Cât aleargă... după bani?

    M-are timp nici el, sărmanul...

    Ceee!? Mandat? Doar patru ani...

    Cum să nu îi dați ”putința”

    De-a fi altfel decât voi?

    Și cât fură? Vezi pereții

    De la vilă... încă-s goi.

    Cum să nu-i iertați pudoarea

    De-a nu spune, gol și nud,

    Adevărul despre sine...

    E vițel, la minte, ”crud”.

  


  De ce m-ați dat

  
    De ce m-ați dat de lângă ”boi”,

    De ce m-ați dat din ”Casă”?

    Că-i a Poporului, o știu;

    Și c-am lăsat-o ”rasă”...

    De ce vreți să ajung pe câmp,

    S-adun nevoi cu sacul,

    Când știți c-am semănat ”alesi”,

    Pentru-un progres ca racul?

    De ce, să tai frunze la câini,

    Mi-ați întrerupt ”muncitul”?

    Ce dacă rămân pomii goi?

    I-om exporta cu totul.

    De ce-ați riscat să mă treziți,

    Flămând, din sesiune,

    Când știți că ”masele” servesc

    Doar ”minciunele” fine?

    De ce mă întrebați acum,

    Că-n ”teatrul” cu poporul,

    Am afirmat că, poate-odat,

    Se va schimba ”actorul”?

    De ce, în piesa ce-o jucăm,

    Înjură ”păpușarii”,

    Chiar ei, păpușile de rând,

    Ce sunt clar ”măturarii”?

    E simplu, sunt nemulțumiți,

    Că am plantat boschete,

    Căci, altfel unde-ar fi dormit?

    Doar nu voiau cotețe?...

    De ce, plecat de lângă voi,

    Deloc nu-mi ”faceți vină”,

    Ca să răspund de ce-am făcut?

    Chiar credeți c-o să țină?

    De ce mă protejați sus-puși?

    De ce?... A! Precedentul.

    Vă pregătiți un viitor

    Stabil, azi, cu prezentul...

  


  De ”vorbă” cu El

  
    Pe ne-pusă masă,

    M-am trezit cu El.

    Era mult mai ”altfel”;

    Nu păream la fel.

    Când mi-a dat binețe,

    I-am răspuns uimit.

    Mă privea cu milă;

    Eu, mai mult spășit.

    N-a vrut să vorbească

    În cuvinte ”reci”.

    Simțeam că îmi spune

    De un drum de veci:

    -Calea nu-i ”bătută”,

    Ca pentru plimbat.

    E-un hățiș, ce-n veacuri,

    Nu s-a prea schimbat.

    Ai numai Lumina,

    Ca să nu te pierzi.

    Calcă cu răbdare,

    Prin lăstarii verzi!

    Nu rupe nimica!

    Toate au un rost.

    Când vei înțelege,

    Vei fi ”nou”, din ”fost”.

    Cu blândețe, sincer,

    Mi-a tot povestit,

    Că, în om, speranță,

    Multă-a investit.

    La plecare, parcă

    Mi-a zâmbit spunând:

    -Nu Eu iert greșeala,

    Ci doar tu... prin ”gând”!

  


  De ziua ta Alex

  
    -8 ani-

  

  
    De ziua ta, nepot micuț,

    Cu inima plăpândă floare,

    Eu îți doresc să fii iubit,

    Și protejat de tot ce doare!

    Să poți zâmbi la răutăți,

    Și-n hohote să râzi la soare,

    Iar orizontul, larg deschis,

    Să-l ai, ca de pe-un țărm de mare!

    Din oameni să îți faci prieteni!

    Nu toți sunt răi, nici buni prea mulți.

    Să fii ”deschis” la vorba ”dulce”,

    Dar sufletul să ți-l asculți.

    Când vei ieși din umbra mamei,

    Ca frâul vieți-n mâini să iei,

    Să nu-i uiți dragostea divină,

    Să ții la piept, iubirea ei!

    Cu grijă poartă-te cu soarta!

    Să nu te-mpiedici de nevoi!

    O viață-i grea-n singurătate;

    Învață s-o trăiești în doi!

    Acum ești mic, nu știi prea multe,

    Și-i greu să-nveți, ce nu dorești,

    Dar te vor ajuta, în viață,

    Pe Calea dreaptă să pășești.

    Norocul să îți prisosească,

    Și-n Sănătate, să-l primești,

    Iar Mintea să îl folosească,

    Ca Fericirea, s-o clădești!

  


  Departe în noi

  
    Departe în noi,

    Biserica mică

    Se ”stinge” de jale,

    Și, parcă, de frică.

    Strivită-ntre blocuri

    Flămânde și reci,

    Se roagă, sub cruce,

    Plângând, ca-ntr-un beci.

    În naos, privirea

    Se pleacă pios.

    Afară, credința-i

    Târâtă pe jos.

    Prin ușa cea largă,

    Pătrunzi în tăceri.

    Icoane prea-sfinte

    Se zbat în dureri.

    O gloată nebună

    Se-avântă pe străzi;

    Avidă de sânge,

    Tot caută prăzi.

    O rugă așterne

    O cale spre Cer.

    Mașinile zbiară

    La oameni ce pier.

    Pe crucea străveche,

    Ce turla veghează,

    O rază clipește,

    Plăpândă, dar trează.

    Departe, din Ceruri,

    O șoaptă prin nori:

    -Le-am dat libertatea

    Să creadă... când/de/ce/ vor.

  


  Des în jos și rar în sus

  
    Cei mai mulți, la vale-o iau;

    Să urci, e mai greu.

    Iadu-i jos, iar Cerul sus;

    Cam așa-i mereu.

    Mult mai simplu, în păcat,

    Oameni se complac.

    Să greșească-i mai ușor,

    Căci e bunul plac.

    ”Vii tentații” se găsesc,

    Ca pietre pe drum.

    ”Focul” lor preface-n timp,

    Sufletele-n scrum.

    Patimi seci, invidii reci,

    Sufocă umani.

    Sinceri doar cu ei, ei fac

    Totul pentru bani.

    Inimi scoase la mezat,

    Goale de simțiri,

    Au doar pofte, zi de zi,

    Numai de măriri.

    Și așa, domol, târâș,

    Mulți, în jos se duc,

    Cu un imn, cântat de-un corb,

    Pripășit în nuc.

  


  Despre iubire

  
    -”simbol de gând”-

  

  
    Discutam cu Jimmy,

    Câine ”săritor”,

    Despre-o stare-n stare,

    Să te... ”iubitor”.

    -Mă cam ocolește...

    I-am spus gânditor:

    M-a privit cu milă,

    Cam bănuitor.

    -Ești bolnav cu capul,

    Sau, doar minte, n-ai?

    Când nu simți nimica,

    Ce poți tu să dai?

    -Nu-nțelegi ideea...

    E ceva... ce nu-i.

    Iubirea e-o ”aia”,

    Ce-n suflet o pui.

    -Da!? Și folosește?

    Te îndopi cu ea?

    Îți face ușoară

    Viața, sau mai grea?

    -Ea-i așa, o stare,

    Nu știu cum să-ți spun...

    De-o-posezi, te face,

    Un ”ceva” mai bun.

    -Dacă-i după mine,

    După cum ne ții,

    Ești imun la ”dânsa”;

    Asta ca să știi.

    -Ești potaie oarbă;

    Nu vezi mai profund.

    Mi-a întors, scurt, coada,

    Ca ”simbol de gând”.

  


  Destin furat

  
    Stau singur, și îmi place

    S-ascult cum plânge Cerul,

    Căci, tunetului amplu,

    I-am dus, în taină, dorul.

    Ca ropotul de clipe

    Din Timpul nesătul,

    Un freamăt umple totul,

    Puțin, dar nu destul.

    Tăcerea-i alungată,

    Iar freamătul din flori,

    E-o odă închinată,

    Celui de Sus, sau nori.

    În umbre cizelate,

    Cu dulcea-i răsuflare,

    Se-așterne înserarea,

    Peste-un crâmpei de soare.

    Stau singur după ploaie,

    Pe un pământ curat,

    Ce a sorbit, pe fugă,

    Stropi mici... destin furat.

  


  Dintre toate

  
    Dintre toate, s-a-ntâmplat,

    Să te-aleg pe tine.

    Parcă-aveai și-un nume vag,

    Ce gemea în mine.

    Dragostea mi-a-nveninat,

    Suflet, trup, și minte.

    Patima a erodat

    Mult din cele sfinte.

    Prin iubire-a vrut și El,

    Omul să renască.

    Tu, prin fapte-ai încălcat,

    O lege firească.

    Nu te-acuz, că ai trădat,

    Vise, sentimente;

    Rău îmi pare, c-ai crezut,

    Că sunt ”ornamente”.

    Te-am ”primit” și am pierdut

    ”Binele” din mine.

    Loc în suflet nu mai am;

    Golu-i plin de tine.

    E ciudat, un nume doar,

    Golul să îl umple.

    Ce păcat că n-am ales,

    Lucrurile simple.

  

  
    (Pt. prietena lui A.)

  


  Doamnelor... i.a

  
    Doamnelor, cât vă iubesc

    Nu-ndrăznesc să ”glăsuiesc”,

    Și-am rețineri să v-ador,

    C-amintirile mă dor.

    Dar respectul e deplin,

    Chiar de-aveți ceva ”canin”,

    Și ca tainice-aventuri,

    Dar și-n ”însetate” guri.

    Deci, vă ”văd”, sincer, divine,

    Nu cum zic alții, haine,

    Și, de-aceea-n slavă azi,

    Vă ridic... Totu-i cum cazi.

    Iar ca simplă consecință,

    Clar ”scăpată” din voință,

    Mă declar un sclav ”subpus”,

    Ca naiv, de nas, des dus.

    Și-mbătat de încântare,

    Cam prostit de ezitare,

    Că n-ar fi ceva firesc,

    Eu, ”credința”, v-o slăvesc.

    Voi, sărmani, cu mâna goală,

    Îi luați, mămoase-n poală,

    Și, chiar sincer, nu vă pasă,

    Că n-au cash, ci card, pe masă.

    ”Bunee”, pentr-un ban și-o ”țoală”,

    Îi băgați, pe mulți, în ”boală”,

    Da-i vegheați, cât să le treacă

    Cheful, pentru-o zi și-oleacă.

    Căci, în fond, la ani fidele,

    Vă ”dați” fete ”măricele”,

    Nu prea ”mari”, mai mult ”micuțe”,

    ”Gâsculițe” și ”puicuțe”.

  


  Doar cu început

  
    În singurătate,

    Timpu-i mai fidel;

    Simte, și îi place,

    Să mă joc cu el.

    Îl întorc pe-o față;

    Și pe alta-ncerc.

    Vreau să-l trag de coadă,

    Dar... O!...Vai!... E berc.

    Trece, și doar trece,

    Și mă ia cu el.

    Să-i sar înainte,

    Chiar nu pot, de fel.

    Să rămân în urmă,

    Ca prostul, nu pot.

    Ca buldogul vremii,

    El mă ține-n bot.

    Deci, din neputință,

    Încep, trist, alt joc;

    Îi răpesc plăcerea,

    Stând, că n-o fi foc.

    Îl excită șansa

    De a sta la fel.

    Nu poate sărmanul,

    Și mă ia cu el.

    Cruntă îi e soarta,

    Și-i de teamă ros.

    Doar cu-n Început,

    E-un Sisif pe dos.

  


  Doar în principiu

  
    Mi-am pierdut timpul cu Jimmy,

    să-l învăț ceva ”uman”,

    cum ar fi o conștiință,

    nevândută pe un ban.

    Ți-ai găsit, potaia naibii,

    cu canină răutate,

    mi-a-nșirat vreo... multe nume,

    ce erau ”curat pătate”.

    -Măi jăvreișen, minte scurtă,

    eu vorbesc la ”general”!

    -Păi atunci, chiar de sunt singur,

    dă-mi mâncare la ”plural”!

    -Bine că ai cap pe umeri,

    c-altfel ți-ar ploua în gât.

    -Bine-am priceput, dar porcul

    e uman, căci are rât?

    -Unde vezi tu legătura,

    de, așa prostii, tot zici?

    -Tu spuneai, mai ieri, de unii,

    C-au obraz gros, de șorici.

    -Greu pricepi ideea fină;

    sunt excepții, ”uscături”.

    -Înțeleg, au malformații;

    sunt născuți cu multe guri.

    -Offf! Ai mintea răsucită

    și le-ntorci pe dos, ca unul

    ce refuză ca să vadă

    în uman, visul: ”Sublimul”.

    -Vise am și eu grămadă,

    de ”submine”, stând la coadă,

    și mâncare, fără rând,

    dar când mă trezesc... flămând.

    -Mintea ta-i între picioare,

    și în burtă, cum se pare.

    Omul nu-i un ”oareșcare”

    Animal, cu poftă mare.

    -Nu o iau ca pe-o jignire,

    din respect, sincer, de EL;

    din ce spui, pricep că suntem,

    ”în principiu”, tot la fel.

  


  Dragostea și ordinul

  
    În abisul ”ne-simțirii”,

    Cam convins că m-amăgesc,

    Am decis, normal din fire,

    Dragostea s-o re-ntregesc:

    Pală, umbra de Iubire,

    Striga după ajutor.

    Simpatia, mai cochetă,

    Se ”tot aia”, cu un Dor.

    Gelozia, obsesivă,

    Se-”nvârtea” în ”cercuri” largi.

    Pasiunea, mai nocivă,

    ”Trăgea” de Dorințe dragi.

    Un Sărut, cu-o Mângâiere,

    Se mai răsfățau puțin.

    Îi tot zgândărea Plăcerea,

    Ca să le ofere-un Chin.

    Sexul, urmărit de lege,

    Se ”dădea” cam alterat.

    O făcuse ”cam de oaie”,

    La un preț prea ”piperat.

    Duioșia, încruntată,

    Se răstea puțin la el.

    Patima, lui îi lua partea,

    Căci erau, ”de neam”, la fel.

    Un Respect, retras în sine,

    Cârcotea încetișor.

    Sacrificiu-n sens de bine,

    Se plângea de un Fior.

  

  
    Eu, cu mintea mea ”subtilă”,

    Le-am cerut: ”Să ne unim!...”

    M-iau răspuns, râzând ”pe rupte”:

    -Vaiii!... Noi, ordin, nu primim...

  


  Drepturi... la ”Nimic”

  
    -Tu ai, ca oricare,

    Dreptul la ”Nimic”,

    Îmi spunea, cu ”tentă”,

    Ieri, un bun amic.

    -Ai dreptul de-a cere

    Și de-a implora;

    De-i răspunsul ”ciuciu!”,

    Nu te supăra.

    Căci, oricum, ai drepturi;

    Chiar și de-a tăcea.

    La ”Mâr-mâr!”, scatoalca,

    Cert, nu-ți va plăcea.

    Bombănitul ”merge”,

    De-i discret, ușor;

    ”Să nu se audă!”,

    E deviza lor.

    Vrei ceva? Ești liber;

    Ei, oricum, nu-ți dau.

    Pisicoși în pofte,

    Au dreptul la: ”M-iau!”

    A! Au obligații...

    Răspunsul îl ”văd”:

    ”Ia mai dute-n... mersu-ți!

    Taci, că fac prăpăd!”

    Demnitatea-i vorbă

    Nelalocul ei.

    Mai bine, otravă,

    Cu ceaunul bei.

    Dialogu-i pașnic,

    Monolog de-i zici,

    Dar te-apreciază,

    În genunchi, de pici.

    A plecat Nebunul;

    Ce prieten am...

    Nici o-ncurajare;

    Parcă-am fi din neam.

  


  ”Drum de cotitură”

  
    -rea-lități-

  

  
    Ia-le Doamne, iar, de mână,

    Căci au luat-o cam pieziș,

    Pe un ”drum de cotitură”,

    Ce se pierde în ”frunziș”!

    Crângu-i cu năravuri proaste,

    Pripășite prin boscheți,

    Mierlele sunt ”copleșite”

    De o droaie de Sticleți.

    Lupii sunt la ei acasă,

    Hoți abili, în piei de baci,

    Ce te ”calcă”, și-n picioare,

    Dacă țipi, în loc să taci.

    Vulpile-s ”la învoială”,

    Când nu sunt cu ”nasul sus”;

    Pentru-o ”coadă” de roșcată,

    Prea mulți, cinstea-n joc și-au pus.

    Lebede au fost, se zice,

    Pe un lac, ce baltă-i azi;

    Poți găsi doar Gâsculițe,

    Dar riști, în nămol să cazi.

    Mai în ”largul” lor, sunt Peștii,

    Hrăpăreți și răpitori,

    Albi la carne, negri-n feluri

    De a fi, chiar ”săritori”.

    Vulturii și-au luat ”corvoadă”,

    Un mandat, două, sau trei,

    Și se vaită, în ”concedii”,

    Că își simt umerii grei.

    Zburdă-n locul lor Cioroii,

    Și-n tandem, și Ulii șic,

    Ce cobesc a mortăciune,

    Printre cei cu ciocul mic.

    Coțo-fanele--n oglindă,

    Doar per-verso se reflectă,

    Arătând, gol, adevărul,

    La morala cam abjectă.

    Dar, în rest, e numai ”Bine”...

    Pentru cel ce îl împarte;

    De un viitor de aur,

    Numai Styxul ne desparte.

  


  Drumul omenirii

  
    Dintr-un Cer, pe care omul,

    L-a slăvit mereu cu teamă,

    Curge-acum apă nocivă;

    Chiar și florile-o blestemă.

    Norii, îmbâcsiți de ”praful”

    De naturi cam dubioase,

    Lasă-n urmă-n loc de viață,

    Crengi uscate, bălți și oase.

    Din Natura sfârtecată

    Se aude-un lung suspin;

    Ca și laptele de mamă,

    Apa-i, pentru ea, venin.

    Soarta și-au croit-o singuri,

    Și se-nmormântează-n ea.

    Moarte-așteaptă-n prag de ușă,

    Un uman, drumul să-i dea.

    Pruncii mor cu zile-n fașă;

    De bătrâni, nu mai vorbesc;

    Cei adulți otrăvesc ziua;

    Tinerii, Cer, nu slăvesc.

    Toți, cu toți, luptă ”pe viață”,

    Pentru bani, puteri, și guri.

    Drumul omenirii-n fală,

    Duce, drept în fundături...

  

  
    A murit, la 4 luni, copilul lui Ștefan.(Iunie 2022)

  


  Dumnezeul ”el”

  
    Când începe lupta?

    Oare se sfârșește?

    E povestea vieții

    Unui ”el”, firește.

    Ca și lupu-n haită,

    Știe clar ce vrea.

    Îi tremură mâna,

    De-i silit să dea.

    De ”El” nu îi pasă,

    Cât e sănătos.

    Se închină numai,

    Ajuns de ”prisos”.

    Nelipsita-i ”voie”

    Macină pământul.

    Cu priviri hapsâne,

    Scrutează adâncul.

    Hăul nu-l încântă;

    E neterminat.

    Obsedat de capăt,

    Scurmă blestemat.

    Nimic nu-i ajunge;

    ”Totul” e-al lui țel.

    Ruga lui e pentru

    Dumnezeul ”el”.

  


  Dureri pe-nserat

  
    Lumina se stinge-n tăcerea de-apus.

    Un Soare prădalnic, în silă s-a dus.

    Azurul se plânge-n paloarea de nori.

    O glie tot rabdă, în ode de ciori.

  

  
    De-o lună, țărâna-i purtată de vânt.

    Pe câmpuri sfrijite, nici urmă de cânt.

    Din oameni, tristețea, se scurge-n sudoare.

    Sclipește, în lacrimi, speranța ce moare.

  

  
    La rugă, nici Sfântul, n-a vrut să răspundă.

    În Cer nu se simte, că-i lumea flămândă.

    Nici El, de astă dată, n-a fost pe aproape.

    Iubirea-ntre semeni, e pus s-o îngroape.

  

  
    Lin, seara se-mbracă în ternul veșmânt.

    O noapte încinsă se-nfige-n pământ.

    O viață pribeagă se-ascunde-n tăceri.

    -Nu plouă nici mâine!... cuvinte... dureri...

  


  E vina

  
    Că ne-am născut nu-i vina noastră;

    Micuți, nu prea știam ce vrem.

    Acum, când pun o floare-n glastră,

    Sunt sigur... va muri... nu gem.

    De ce o fac? Aș vrea, ”frumosul”,

    Să-l am la îndemână azi.

    Ieri, creste-am străbătut, semețe,

    Trecând și peste putrezi brazi.

    E vina mea? E vina noastră?

    Natura dă, și ”ia”, ce-i bun.

    Ea năruiește și un munte,

    Dar nu cu lovituri de tun.

    De ce, răspunsul la-ntrebare,

    Ezit să-l dau?... Dar tu îl știi.

    Nu poate fi o întâmplare,

    Că tot ne naștem... oameni... vii.

  


  El și starea

  
    -Cin-se-ascunde după deget?

    Io-te-te, chiar un netot!

    Dacă e, de asta-n stare,

    Merită să-i dai și-alt vot.

    El, din vorbe, selectează

    Oameni ”mici”, dintre normali,

    Ce ascund, buni, elefantul,

    Și-n cireși, dar și-n curmali.

    Când se-așează-n post, să șadă,

    Zău, o face cu temei,

    Și, pe el, poți pune bază,

    Cum să zic, ca pe femei.

    Dacă scoate-o vorbă-n două,

    Și-o aruncă la-ntâmplare,

    E-n matură ”chibzuială”,

    Nu să vezi, de ce-i în stare.

    Pentru el, în fund, pe scaun,

    Amorțit de plictiseală,

    Viața e cu du-te-vino,

    La cărat Marea Scofală.

    Bună e starea de bine,

    Ca să nu spun bunăstarea,

    Ce, pentru un rest de gloată,

    Sau chiar toată, e ca zarea.

    O vezi doar în depărtare,

    Într-un orizont finit,

    Te apropii, dar ea fuge,

    În mormântul infinit.

  


  Eva faptelor, Dreptatea

  
    Irosite de pomană,

    cu și fără lumânare,

    vorbele descriu Dreptatea,

    ca o stare răbdătoare.

    Într-o lume-mbelșugată,

    în orice, din ce nu vrei,

    făptulețe slabe-n roade,

    pârguiesc la gât de ”grei”.

    Unele cresc lănțișoare

    din pur aur, necurat,

    altele, mai dolofane,

    sunt hrănite din furat.

    Mai adultă-n veacul nostru,

    unii zic chiar ”adult-eră”,

    Eva faptelor, Dreptatea,

    se ”învârte” cam stingheră.

    Vrea să iasă, și nu poate,

    din bolul de peștișor;

    o văd toți, și îi dau roată,

    pofticioși, cu-n tainic dor.

    Care-ar fi, e întrebarea

    indecentă-n sensul ei,

    căci, cu toți, vor să o ”aibă”,

    ipocriți, doar pentru ei.

    Ce s-ar întâmpla cu ”doamna”,

    de ar fi, a lor, din greu,

    și s-ar ”da”, la orișicare,

    nu la voturi, ci mereu.

    Vai, am zice că e târfă,

    tăvălită-n guri de toți,

    și n-ar mai dori-o nimeni,

    poate doar mai ”marii” hoți.

    Ei ar ”drămui”-o bine,

    după ce ar lua-o toată,

    și-ar da proștilor, ca lumea,

    iar speranța, c-or să ”poată”.

    Căci ea e ca Adevărul,

    relativă-n fond și-n chip,

    de îmi vine, tot ca lumea,

    dup, sau la ea, să țip.

  


  Fără valoare

  
    Infinitu-n noi se stinge

    într-un Timp nemăsurat.

    Asta e, și n-ai ce face;

    altul n-ai de cumpărat.

    Am crezut că, prins în ore,

    ne va fi slujbaș fidel;

    cum s-aștepți ca, prins în lanțuri,

    sluj să facă, ca pudel?

    Am sperat, cu ochii minții,

    să-l vedem, dar nu putem.

    Rătăcind prin întuneric,

    dovedim, nuli, ce suntem.

    Ne-am convins, pe îndelete,

    că ce nu-i, nu e, și-atât.

    judecata e formală:

    Infinitu-i laț de gât.

    Sufocată, rațiunea,

    bate-n sferă; o vrea plan.

    Multispațiul se hlizește;

    nu dă, cert, pe om, vre-un ban.

  


  Feerie-n teamă

  
    Din vârf de munte-mi las privirea,

    Să hoinărească peste văi;

    Fuioare lungi de-ngăduință,

    Spre depărtări, sunt alte Căi.

  

  
    Pășesc, cu sufletul, prin codrul

    Rărit de înălțimi și stânci.

    Rămân în urmă jepii care,

    ”Muncesc”, s-ajungă-n vârf, pe brânci.

  

  
    Brădișul îl străbat cu grijă,

    Să nu rup ”pruncii” mici de brad.

    Ajung, sub ”lumânări” semețe,

    Și, râuri de lumină, cad.

  

  
    Potecile sunt dezlânate,

    Și se înșiră-n orice sens.

    Mici luminișuri, greu fac față,

    Hățișului de mure, dens.

  

  
    În ruga sfântă către Ceruri,

    Tămâia varsă fin miros.

    Se teme însă, c-o s-o ardă,

    Umanul crud și fioros.

  

  
    S-o liniștesc aș vrea, dar, totuși,

    S-o mint nu vreau, și tac puțin.

    De om, să-i spun chiar adevărul,

    Confuz, roșind, greu mă abțin.

  

  
    Izvorul susură o șoaptă,

    Și-mi dă dreptate-atunci când tac.

    Sortit îi e, ca omu-n moarte,

    Să-și ”verse” viața într-un lac.

  

  
    Dar, până-atunci, îmi e tovarăș

    Și în cascade ne-avântăm.

    O! Da! Simțim chiar libertatea,

    De a zbura; nu regretăm.

    Copil zburdalnic, prin poiene,

    Domol se-ntinde-n pat de flori.

    Le mângâie, cu valuri line,

    În zi, în noapte, și în zori.

  

  
    Aș vrea să plec, tot mai departe,

    Dar Muntele-napoi mă cheamă.

    Îmi amintește că, la poale,

    S-a aciuat Cel ”plin” de teamă.

  

  
    Umplut cu ură, răsădește

    În juru-i pofte reci de om;

    C-a fost ”uman”, poate, odată,

    Azi, nu mai crede, nici-un pom...

  


  Fericirea aiurită i.a

  
    Într-un grabă nefirească,

    Fericirea buzna dă,

    Și, puțin cam aiurită,

    Ipocrită-n ușă stă.

    A greșit adresa, toanta,

    Căci altfel nu pot să-i zic,

    Chiar de bruma-mi de tristețe,

    Mă privea chiorâș, un pic.

    M-am răstit la cea din ușă,

    Căci, ”pe viu” n-o cunoșteam:

    -Ia fă pași, necunoscut-o!

    Și-nadins, le ea, rânjeam.

    Scuze și-a cerut zăluda,

    Ce credea că mai sunt om;

    I le-am acceptat în silă,

    Și-am poftit-o... la un ”rom”.

    M-a privit, mirată foarte,

    Că, ”Vecinul” i-l servesc;

    Când i-am explicat ”târșeala”,

    Amândoi am râs, firesc.

    A rămas cu mine-o oră...

    Poate două, nu mai știu.

    A promis c-o să mai vină...

    Și-o aștept, căci încă-s viu.

  


  Fierul robiei

  
    Cu speranța în mai bine,

    Azi trăim pe apucate.

    Strânge, fiecare-n sine,

    Vorbe aspre, răspicate.

    Prinși în lațurile vieții,

    Cu răbdarea educată,

    Ne tot dăm de ceasul morții,

    Cu gândirea vinovată.

    Ne complăcem în tăcerea

    Unei vieți mai liniștite,

    Resimțind mai crunt durerea

    Simțurilor răstignite.

    Am ajuns, pentru ”plăcere”,

    Sclavi într-un ”destin” de jale,

    Cu un țel meschin, de ”pungă”,

    Și ieșiți complet din Cale.

    Suferim de toate cele,

    Fără a da curs mâniei,

    Dar, prin prunci, simțim cu toții,

    Fierul roșu al robiei.

  


  Ființă

  
    Pe-un Pământ atât de mare,

    doar un om, ar fi puțin.

    O pereche? Tot pe-acolo.

    Dar, azi, hoarde… Mă abțin.

    E un timp în care omul,

    Fără-a ști ce are-n cap,

    Își cam face, cum se spune,

    des de el, găsind un ”țap”:

    -Nu-s de vină eu, Destinul

    este cel ce m-a condus.

    Și religia-i de vină,

    că-s, de Rai, și Iad, indus.

    Din eroare în eroare,

    consecvent în ”sfântul rău”,

    țipă-n ziua judecății:

    -Cum? Așa? Chiar eu? Nu zău?!...

    Se hrănește mult cu vorbe,

    linse, în belșug, de toți,

    și-și fură singur căciula,

    nu c-ar fi din neam de hoți.

    Îmbrâncit, în turmă, merge

    tropăind pe viitor;

    e o groapă larg-comună,

    pentr-un om nesimțit or.

    Undeva, în Cer, cu gândul

    impregnat de neputință,

    El își spune cu-ntristare:

    ”Ce să fac? L-am vrut ființă…”

  


  Filozoful

  
    Dintr-o vrere neștiută,

    Presupusă doar a fi,

    S-a aprins lumina-n noapte,

    Și s-a stins Lumina-n zi.

    Dar, oricum, lumini și umbre,

    Menținute-s de destin,

    Într-o goană-ndelungată,

    Până la finiș: ”Amin!”

    Între timp, sau poate timpuri,

    Viața-ți bate propriul ceas;

    Din clepsidra-ngenunchiată,

    Omul pică iar în nas.

    Prima oară-a fost din Raiul,

    Pe nedrept, lui oferit,

    Unde, flori și animale,

    Meritau să fi trăit.

    Nu chiar toate, căci, ca omul,

    Au ”scaieți” în rândul lor.

    A! M-ați prins! Aveți dreptate!

    Lângă răi, și bunii mor.

    Numai Nemurirea-poate-

    Pripășită peste tot,

    Le-ar fi dat perfecțiunea,

    În final-nicicând, socot.

    Căci, la tot ce nu există,

    Începutul e exclus.

    Timpu-și târâie tristețea,

    El, în el, singur inclus.

    E-un Nimic, și n-are ore,

    Și nici clipe de pripas,

    Ce s-au ”stins” la întrebarea:

    -Ce avem?...

    -Ce ne-a rămas.

    Haosul e nemurire.

    Sensul lui e indecent.

    Goliciunea-i e-n uitare.

    Tot, la tot, e abstinent.

    Din nimic, nimic răsare.

    Liniștea se pierde-n ea.

    Filozof, un câine urlă;

    Trece Luna... Ce-o mai vrea?...

  


  Fiorul vieții

  
    -verdele cărunt-

  

  
    Plouă. Burnița măruntă

    Mă îmbibă; nu o simt.

    E o legătură sfântă

    Între Ceruri și Pământ.

    Este ca fiorul vieții,

    Într-un Tot orânduit,

    E-un balsam, ce răni tratează,

    Pe un sol ”tot” prăduit.

    Apa-i sângele Naturii,

    Și, ca Viață, curge-n ea.

    Din uman, omul, năpastă

    A ajuns, fără să vrea.

    Poate-n timp, o dereglare,

    Nebunia i-a stârnit,

    De-a făcut, sfânta Natură,

    Sclavă-a ”botului” pocit.

    A înlănțuit-o-n fiare,

    S-o tot sfârtece mărunt,

    Și, sub pofta-i arzătoare,

    Verdele-a ajuns cărunt.

    N-a-nvățat că Libertatea

    E-n eterna transformare,

    Și c-un râu, altfel ”trăiește”,

    Chiar când e ”pierdut” în mare.

  


  Flori de colț

  
    -Calea Lactee-

  

  
    Poteca, răscolită

    De pasul ne-nțeles,

    Se scurge lin pe plaiul,

    Cu stânci, pudrat ades.

    În movul pasiunii

    Se-oferă garofițe,

    Iar cerceluși de aur,

    Tot tremură, fac fițe.

    Vii flori de colț, pe steiuri,

    Pe seară-au înflorit,

    Și-au împletit cunună

    De stele-n asfințit.

    Cu viața prinsă-n piatră,

    Și candidă privire,

    Crăiasa râde-n soare,

    În sfânta ei menire.

    Pufoase-n raze fine,

    De-un alb, ca roua, pur,

    Petale cristaline

    Sărută-un cerc de-azur.

    Mici falduri de lumină,

    În mângâieri de vânt,

    Corola-i înfioară,

    În tainic, dulce cânt.

    E liedul frumuseții

    Din muntele ”crestat”,

    O răbufnire-a vieții,

    În timp ades ”stricat”.

    Cuvântul e-n culoare,

    Ca șoapta de iubit,

    Iar melodia-i umbra

    De suflet prea-smerit.

    Simbol de veșnicie

    Întipărit în munți,

    Când soarta le usucă,

    Spre aștrii rămân punți...

    Nu tremură de teamă,

    În norul negru, dens,

    Și-n roca dură, rece,

    Trăirii dau nou sens.

    Legenda amintește,

    Sau numai visul meu,

    Că o fecioară d-albă,

    Iubită-a fost de-un zeu.

    În rochia de mireasă,

    Mult timp a așteptat

    Să vină-al zilei astru,

    Măreț, necumpătat.

    Menit ca să trăiască

    Numai iubiri de-o zi,

    În asfințit pierise,

    Uitând, fără a ști.

    În geamăt, ruga caldă

    Din zori în zori, s-a stins.

    Zadarnica chemare

    Pierea-n neantu-ncins.

    Potecile croite

    De pas, în drum spre Cer,

    Se zvârcoleau pe pante,

    Prin jepi mirați că pier.

    Cu inima aprinsă

    De-al ei iubit de jar,

    Ea tot urca spre Ceruri,

    Cu sufletu-i ca dar.

    Un trup se-aruncă-n ”umbră”,

    În lacrimi de reci nori;

    Scântei de vis, pe stâncă,

    Tardive-anunță zori.

    Pe stânca dur crestată

    De timpul destrămat,

    Mici picături de sânge,

    Pământu-au sărutat.

    Ca amintiri zdrobite,

    Mici raze de păcat,

    Le-au luat cu ele-n taină,

    Și viață chiar le-au dat.

    Pe Cer, ca o speranță,

    O Cale din trecut;

    Cu flori de colț țesută,

    Lactee-a s-a născut...

  

  
    (primul vis: 2000 de poezii)

  


  ”Forma vie”

  
    Chipuri prea-plăcute,

    La înfățișare,

    Sunt abis de mare,

    Și ocnă de sare.

  

  
    Frumuseți native,

    Calde și naive,

    Devin pur-nocive,

    Când le ”iei” ca dive.

  

  
    Mici splendori tăcute,

    Blânde și plăcute,

    De-anturaj sunt ”supte”,

    Și distrug ”pe rupte”.

  

  
    E doar o femeie,

    ”Fragedă”-or ”târzie”,

    Simplă ”formă vie”...

    Dumnezeu s-o ție!

  


  Frunze-n zbor căzut

  
    -vis de gând pios-

  

  
    Am primit scrisoarea; am zâmbit tăcut.

    Povesteai de visuri, tristă și plăcut.

    Doar un ochi, privirea mi-a înnegurat,

    Căci, plângea ca prostul timpu-mpovărat.

    Celălalt, hainul, se hlizea de zor;

    Îl distra, pesemne, ce ziceai de zbor.

    Poate-n sus, pe munte, sau cu vele-n mări,

    Sau ca frunze luate, de un vânt, spre zări.

    Ideea e-aceeași: dorul de-a pleca

    Și, din Libertate, ceva de-a ”gusta”.

    Când plutești pe valuri, e sublim, o știu;

    De ești rupt din ramuri, gemi ca și un viu.

    Este trist când viața te aruncă-n glod,

    Și-nfierează-n vorbe, nenăscutul plod.

    Vezi, n-am vrut durerea să o scurm acum;

    Din păcate-i multă, pe margini de drum.

    Lasă-te furată de tot ce-i frumos!

    Ai mult bine-n tine; uită ce-i ”sârmos”!

    Ia-ți reper un munte; urcă-l chiar pe brânci!

    ”Pierde”-te-n splendoarea plaiului cu stânci!

    Odihnește-și ochii în verde de brad,

    Și sărută floarea, cu buze ce ard!

    E o garofiță, movă de plăceri,

    Ce-ar dori o lume cu mai multe veri.

    Însetată-ntinde-ți mâna spre izvor!

    Mângâie-l și află, ce înseamnă dor!

    Evadat din stâncă, vrea, iubit să fie;

    Ascultă-i povestea; e de viață-vie.

    Ajută-l să-și facă drum pe Calea lui!

    A noastră, știi bine, e bătută-n cui.

    Pentru pat, tu strânge, cetină de brad!

    „Simte-n trup zvâcnirea, frunzelor ce cad!

    Somnul de te ”prinde”, în mreje, duios,

    Ai și pentru mine, ”vis de gând pios”!

    (pt. Magda”)

  


  Frustratul

  
    -poftele-

  

  
    Pus pe fapte mari, desigur,

    Dar cu burta mai în ”față”,

    Jimmy, iar visa, tot singur,

    La ce-ar mai ”pupa”, din Viață.

    Mârâia, în reveria

    Unei întâlniri galante,

    Și-ncântat de feeria

    Unei mese-mbelșugate.

    Ochii i-a deschis, nevolnic,

    Și-a privit, uimit, în gol.

    S-a tot concentrat... Zadarnic;

    Nu era nimic în bol.

    S-a ”trezit” urlând a jale,

    Clar, puțin ”întors pe dos”,

    Cu-o stringentă rugăminte:

    Să îi dau ceva de ros.

    -Dă-mi și mie, ceva, iute,

    Căci mă simt ”frustrat” de vis,

    Care mi-a luat tot, cu japca,

    Și nimica nu mi-a zis!

    Știi c-am renunțat la multe:

    Bani nu cer, și nici nu beau,

    Dar oscioare, și consoarte,

    Des, și multe, sigur vreau.

    Cert milos, sau cam pe-acolo,

    Am intrat, să iau un os.

    Când să ies... potaia nu e...

    Se ”pupa” cu una-n ”dos”.

    Când s-a-ntors, i-am zis în față:

    -Ești o javră, n-am ce-ți face!

    S-a scuzat, ca om de lume:

    -Poftele, zău, nu-mi dau pace...

  


  Furtună

  
    Smulse din ramuri

    Frunzele cad.

    Apele surpă

    Maluri în vad.

    Vântul își spune

    Un ultim cuvânt.

    Piere, în mierlă,

    Și urma de cânt.

    Norii se varsă

    Pe rânced pământ.

    Cerul își pierde

    Zarea-n mormânt.

    Jerbe de flăcări

    Lucesc fără soare.

    Țipă un tunet;

    Zgomotul doare.

    Totul își pierde

    Sensul de-a fi.

    Plânge lumina

    În noaptea din zi.

    Ruga-i deșartă

    În suflet secat.

    -Poate ne-aude...

    -Poate-i plecat...

    Casa, izbită

    De-un ”mal curgător”,

    Zace-ntr-o rână,

    În timp sfidător.

    Clipa se zbate;

    O viață s-a dus.

    Tic-tacul bate...

    Cu voie de Sus?...

  


  Gânduri la sfârșit de an

  
    Cânturi, către Cer, sunt multe;

    Gânduri tac; vor să asculte.

    Moarte-s florile-n grădină;

    Vântul plânge în surdină.

    Zboru-i frânt de norii sătui;

    Simt mirosul de gutui.

    Pomii scurmăn sol cu teamă;

    Iarna i-a-nvățat să geamă.

    Oamenii mai speră-n Cer;

    Focuri tremură de ger.

    În câmpii a ”ars” tot grâul,

    A secat, pe vale râul.

    Soarele s-a ”roșinat”;

    Negă că ar fi bărbat.

    Norii cern steluțe-n Rai;

    Pe pământ, se-aude-alt ”Vai!”

    Visele-s un țel trecut;

    N-am putut, ce n-am făcut.

    Cu Norocul ”dau” la zar;

    Zero-zero... încerc iar.

    Socotesc tot ce-am avut;

    Clar, în ”pierderi”, sunt avut.

  


  Ger de primăvară

  
    Mugurii au dat, copacii

    Gem în crustele de gheață.

    Gerul își întinde giulgiul.

    Vagi sunt urmele de viață.

    Printre flori, trece în vuiet,

    Un fior de vifor crunt.

    Nu e mult până la Paște.

    Azi, nimic nu mai e sfânt.

    Peste un polei amarnic,

    Fulgii zboară ca praf fin.

    Cât ar vrea și ei, să cadă,

    Din vârtejuri, în dans lin.

    Vijelia e stăpână

    În pustiul de sub Cer.

    Ca și omul, ”viul” plânge

    După cei ce sunt, și pier.

    Parc-atins de remușcare,

    Vântul, florile, jelește.

    Se cunosc de-aproape-o lună;

    Nu credea că le iubește.

    Le vede, strivite-n gheață,

    Cum strâng lacrimi, și se frâng.

    Nu se-aude, în urgie,

    Dacă gem, atunci când plâng...

  


  ”Golășica” toamnă i.a

  
    Toamna, ”golășică”,

    pe mine-având pică,

    cu un soi de frică,

    s-a făcut mai mică,

    da-arătând că-i pasă,

    mi-a intrat în casă,

    și mi-a pus pe masă

    doar o goală plasă.

    -Ce ai, iar, cu mine?

    Uită-te la tine!

    Zilele-ți puține,

    sunt, de jale, pline.

    M-a privit uimită,

    sigur ”aburită”,

    puțin înverzită și,

    din plin, ”boțită”.

    -De arăt aiurea,

    e cum vă e firea,

    c-ați ”închis” și zarea,

    asfaltând cărarea.

    -N-ai adus nimica!

    Unde e ”păpica”?

    -Ea e, cert, calica!

    mieună pisica.

    -Vara s-a cam dus,

    voi, nimic n-ați pus,

    așteptând de sus,

    mană, sau cușcuș.

    -Ia cere-ți iertare,

    căci ai gura mare,

    și, ca ”trecătoare”,

    ești cam bârfitoare!

    -Știu, nu îți convine,

    că mă iau de tine,

    dar, foamea nu ”ține”

    cont, de vorbe... -n fine.

  

  
    I-aș fi zis mai multe,

    dar n-a stat să asculte,

    și priveam, prin curte,

    ca-n grădini de iurte.

    Bombăn azi de ”rasă”,

    flămânzind la masă,

    ca s-arăt, că-mi pasă,

    c-am luat ”plasă”-n plasă.

  


  Golul ”multului viu”

  
    Goale-n conținut, pe ploaie,

    Capete, pe gânduri stau.

    Spălături de vorbe goale,

    Drumuri, spre canale, iau.

    Sunt umani, și ei, ca nume,

    Dar au inimi ”tari”, de lei;

    Chiar de bani poate fi vorba?

    Sau de animal? ... Ce vrei?

    Creiere însămânțate

    Doar cu ură și plăceri,

    Se trezesc golite-n toate,

    Dar e ”bine”... n-au dureri.

    ”Drag/ci” aleși, cu ”gi”, sau ”ci”-uri,

    Coarnele-n cuvinte-și scot

    Și, de calcă, în copite,

    E s-arate că chiar pot.

    Limbile, de-ar fi de piatră,

    Sau de fier, brut, sau pilit,

    Ar bătea, în jalnic dangăt,

    În golul din cap, slăvit.

    Golurile se adună

    Și-mpreună fac un ”tot”;

    Ce le-aș da, cu rezultatul,

    Un ”Nimic”, chiar peste bot.

    Că, de oameni, sau de fapte,

    Este vorba, nu mai știu.

    Certitudine e ”Golul”,

    ”Impregnat” în ”multul viu”...

  


  Groapă-n Timp săpată

  
    -pt. Măriuca-

  

  
    În singurătate,

    Suportăm durerea.

    Nu ne-ajută vorba;

    Rareori, tăcerea.

    A trecut ieri Timpul,

    Fără să se-oprească.

    Am pierdut o rudă;

    Moartea e firească?

    Viața e plăpândă,

    În vâltori de foc.

    E caTimpul, poate;

    Moare, stând pe loc.

    Cam siliți în voie,

    Aproape în transă,

    O urmăm cu trudă,

    Fără altă șansă.

    Până când, și unde?

    Răspunsul îmi scapă.

    Cert e doar, că omul,

    Nu scapă de ”groapă”.

    Ea-i de multe feluri:

    Foc, pământ, și apă.

    Unic e doar faptul

    Că-i, în Timp, săpată.

  


  Hoți de „drumul mare”

  
    Orizontu-și pierde sensul;

    Norii zac trântiți pe jos.

    Într-o pâclă fără forme,

    Gerul i-a întors pe dos.

    Istoviți de-alergătură,

    Plopi-n lung de drum se ”sting”.

    Tot mai mici în depărtare,

    Zborul, spre înalt, și-l ”frâng”.

    Linia, des întreruptă

    De golașe uscături,

    Se-ncrustează pală-n câmpul

    Cu răzlețe arături.

    Freamătul se-aude-n salturi;

    Vântu-i scârțâie greoi.

    Vaietul vuiește-n valea

    Ce-i pudrată cu pomi goi.

    Vijelia-nebunită,

    De ”sechestru”-n Orient,

    Se arată prea grăbită,

    Să ajungă-n Occident.

    Ca și omul fără vatră,

    Ea aiurea rătăcește,

    Și se cațără, și rupe,

    Căci nu-i pasă, n-o ”privește”.

    Pe șoseaua zdruncinată

    De mult-prea-grăbite roți,

    Doi copii cară o creangă...

    Hoți ”de drumul mare”... hoți.

  


  Ieșit din Timp

  
    -drum de care-

  

  
    Pe un ”drum de care”-n care,

    Care-a vrut a aruncat,

    Ce s-a rupt, de pe la trai,

    Ieri, un om, s-a-mpiedicat.

    El îl luase ca pe soartă,

    Lung, în piept, fățiș, pe jos,

    Și-l bătea, plin de speranță,

    Pot să zic, chiar curajos.

    Nu credea-n ”deșertăciune”,

    Deși o simțea în jur,

    Ca trăiri murdar-morale,

    Sub un Cer, impropriu, pur.

    Oameni nu vedea la față;

    Se-ascundeau de trecători.

    Mișunau printre destine,

    Ca pradă, sau vânători.

    Singur deci, ”pe-ntunecate”,

    Căci pășea în viitor,

    Făcea ”pas pe jumate”,

    Temător, nerăbdător.

    Brusc s-ampotmolit în ceața,

    Venită din ”te-miri-ce”,

    Și-a simțit, în burtă, ”plinul”:

    Înghițise ”ori-și-ce”.

    Prea credul, nu în credință,

    Nesătul-neispășit,

    A făcut un salt, spre viață...

    S-a ”trezit”, din Timp, ieșit.

  


  În ritm de întristare

  
    Plouă-n ritm de întristare,

    Plouă-n valuri de-amintiri,

    Plouă-n ore lungi, legate,

    Plouă-n ample rătăciri.

    Timpul stă la el acasă,

    Prin neant, pe undeva.

    A lăsat lacustra vreme,

    Să ne schimbe-n alt ”ceva”.

    De la pești, să luăm tăcerea,

    Ca pe-un dar de-a cuvânta,

    Iar din norii ce tot pleacă,

    Dorul de-a ne avânta.

    Plouă peste-un colț de lume,

    Fără zare, nchisă-n ea.

    Unde să-mi arunc privirea?

    Cine, lacrima s-o bea?

    Florile-mi zâmbesc din zloată,

    Căci iau ploaia, dar ceresc.

    Nu e de acord potaia,

    Ce rânjește-a om, firesc.

  


  În vâltoarea firii

  
    Prinse în vâltoarea firii,

    Flori de bine se-nfioară.

    Guri spurcate în cuvinte,

    Lovesc straniu, ca să doară.

    Azi un bine, mâine altul...

    -Până când!? Dar încetați!

    Când, de ”sine”-atât vă pasă,

    Cum să vreți să-l îndreptați?

    Pierdeți vremea de pomană.

    Răul e ciulin cu spin;

    Nu-l stârpiți cu-o faptă-două,

    Pe un ”sol” de ură plin.

    Insistai, prea proști, degeaba;

    Viața-i trai, nu e esență.

    Utopia e o formă,

    Mai voalată, de demență.

    Cine să mai creadă-n ceruri

    Și în binele de ”sus”,

    Când pământul ne ”mănâncă”

    Și în viață, și ca ”dus”?

    Cum să vă mai cerneți fapta

    După un criteriu fad,

    Fără-un condiment de poftă,

    Ars, ca cetina de brad?

    Ambră vreți, și nu tămâie,

    Căci doar flacăra vă place,

    Nu mirosul de tămâie,

    Amintind de-odihna-n pace.

    În vâltorile trăirii,

    Timp n-aveți să mai gândiți,

    Și, la ușa bunăstării,

    Crăpătura o pândiți.

    Dincolo e lumea-n care,

    Plătind ”prețul”, doar intrați;

    Asta, uneori, înseamnă,

    Metrii mici, doi, și pătrați...

  


  Începuturi

  
    -umblători cu ziua-

  

  
    Când Sfârșitul se disipă

    Într-un Început, din nou,

    Viața scoate la lumină

    O găină, dintr-un ou.

    E-un răspuns poate la fapta

    Omului prost promovat,

    Ce ”se-ascunde după deget”,

    De sfârșituri vinovat.

    Câte-au fost? În ciclul sorții,

    Urmele, în timp, dispar.

    Poate-au fost vreo nu-știu-câte,

    Mereu ”primul”, când apar.

    Printre spații fără număr,

    Cu dimensiuni la fel,

    S-a încetățenit ideea

    Unei ”Ea”, ca și un ”El”,

    Marea, glia, mama, oul,

    Sau străini veniți din Cer,

    Și-au înscris în mituri ”șansa”

    De-a crea umani ce pier.

    Limitați mental de Viața

    Care are-un început,

    Bieții ”umblători cu ziua”,

    Cred în ”Tot nepriceput”.

    Ca urmare, ea, sărmana,

    Concepută-i cu-n sfârșit,

    De cei ce-și arogă dreptul

    De a judeca greșit.

  


  Indiferent

  
    Peste zi, se scurge noaptea,

    Dintr-un orizont pocit.

    Înnegriți de supărare,

    Norii-s puși, iar, pe bocit.

    Bălțile se-ascund în umbra

    Gropilor cu margini late.

    Glia s-a umflat de apă;

    Mici șuvoaie trec la faptă.

    Cu o lacomă plăcere,

    Smotocesc totul pe drum.

    Vorba ”umblă”, că e stradă

    Ca și focul fără scrum.

    Mici șiroaie-nverșunate,

    Că mai au ceva de supt,

    Se strecoară, tulburate,

    Pe sub gardul vechi și rupt.

    Casa într-o rână pare

    Ca Dreptatea- n ”drept-egal”.

    Greu-i cu rea litatea:

    Furtu-i furt, chiar de-i ”legal”.

    Deci, la gardu-n delăsare,

    Cu ”tăria” nu prea brează,

    Mă strecor, murat, pe poartă...

    Vin, sau plec? Ce mai contează...

  


  ”Înfrățiți” în voia Cerului

  
    Rugile s-au stins, ecoul

    Îmi răsună în urechi.

    Cei bătrâni, nu mai mor singuri;

    Îi îngroapă-ades, perechi.

  

  
    Domnul le-a răspuns cu milă;

    Cât avea... cât a putut.

    Unii spun c-a fost în silă;

    Asta chiar că L-a durut.

  

  
    Viața i-a ținut alături

    Și, tot ea, i-a despărțit.

    Voia Cerului? A Sorți?

    Azi, mormântul i-a-”nfrățit”...

    *

    Au murit doi bătrâni din sat, la două zile, unul după altul...

  


  Într-o viață alandala

  
    Într-un ritm de ”pâșa-pâșa”,

    Tropăind mai mult pe loc,

    Cu o grabă prefăcută,

    Viața și-o puneau în joc.

    Mult hrăniți, cu ”minciunele”,

    Fer convinși că au un rost,

    Se-mbătau cu apă chioară,

    Ca omul blajin, și prost.

    Zilele închise-n condici,

    Pentr-un colț de pâine mic,

    Le-ngustau zarea de mâine

    Și-i mai amăgeau un pic.

  

  
    Candizi, pruncii sorb iubire,

    Din adulți amari, de chin;

    Unii spun că-i de la bere,

    Că-i prea scump vinul pelin.

  

  
    Din lungul șir, al orelor pierdute,

    Prea multe-au fost pe ”nicăieri”,

    Privind Lumina cum se scurge,

    În tihna marilor tăceri.

  

  
    Cu Timpul nemilos întins pe urme,

    Tot rătăceau, învinși de cruci.

    Foșneau mesteceni, și chiar plopi cu pere.

    În cântul lor stingher, de cuci.

  


  Într-un loc

  
    Într-un loc, scobit cu teamă

    în a Timpului urzeală,

    S-a-ncrustat un sat vremelnic,

    cu o viață cam precară.

    A furat o Clipă, două,

    să le pună-n arătură,

    tot sperând că, Veșnicia,

    îi va crește-n bătătură.

    S-a-mpânzit cu mogâldețe,

    ce-l trăgeau în lung și-n lat,

    și săpau, ades, morminte,

    pe Timpul uscat și plat.

    Le-a tratat cu îndurare,

    neavând ceva mai bun,

    dar s-a supărat odată,

    când l-au zdrențuit cu-n tun.

    Cu larghețea-i legendară,

    Tandru, i-a cocoloșit,

    până când au rupt urzeala

    Și, din El, s-au prăbușit.

  


  Între faptă și idee

  
    Cerul s-a-ncurcat în fapte

    Rele, cu intenții bune.

    Totuși judecă sărmanul;

    Greu e însă, a o spune.

    Pedepsește vinovatul;

    Fapta-i faptă, ce să-i faci.

    Nici chiar ruga nu ajută;

    Și, mai bine-”nghiți” și taci.

    Îți păstrezi, vie, credința

    Că doar binele ai vrut,

    Ca un ”pat de flori”, pe ape,

    Între neamuri, peste Prut.

    Nu rămâne-n timp nimica,

    De palpat, și de văzut.

    E-un simbol, e o idee...

    Murdar, râul, l-au văzut.

    Nu poți da nici explicații;

    Flori sunt, putrede pe mal.

    Frumusețea lor, pe dată,

    Luată-a fost, de primul val.

    Bârfele se-ntind ca ciuma,

    Și ”prind” fără de dovezi.

    Când vrea omul, ca să creadă,

    Vede, pe pereți, cai verzi.

    Piatra o aruncă unul,

    Drept în tine, ca-ntr-un lac.

    Nu te-ntrebi cine-i nebunul;

    Știi... toți cei ce bine fac.

    ”Facerea de Bine”, n-are

    Moașe care să-l salveze,

    Ca pe-un prunc. dintr-o idee,

    Clar gândită să dureze.

    Cerul se încurcă-n fapte.

    Omul judecă pe ”dos”.

    Plin de pofte, ”vede” Calea,

    Ca pe-un drum, de-ntins pe jos...

  


  Iubită ”pierdută”

  
    Ce-i cu tine draga mea?

    Te-am iubit odată.

    Te bârfește lumea, rea...

    Că umbli cam ”beată”.

    Nu în sensul de alcool,

    Ci de ”fiteșcine”,

    Cum se zice că e ”cool”...

    Cam cu orișicine.

    Mulți chiar spun că te-au ”gustat”,

    Ca pe-o ”poamă” bună,

    Și că i-ai cam ”încurcat”...

    Ca număr, în glumă.

    Chipul tău îl știu cam toți,

    Trupul, de-o-potrivă.

    Te feream atunci de ”hoți”...

    Te ”țineam” drept divă.

    Astăzi orele le ”vinzi”,

    Cu plăceri umplute

    Și, calică, te ”întinzi”...

    La vârste ”trecute”.

    Unde ești? De ce nu vii,

    Pentru-o oră-două?

    Ți-oi plăti corect, să știi...

    Și te ”iau” de nouă!

    Voi uita, pentru o zi,

    Cine-i lângă mine.

    Tu, iubită, iar vei fi...

    Cât ”vraja” va ține.

    Vei pleca din nou, o știu,

    Lumea nu te lasă.

    Rămas bun ne-om lua, ”pe viu”...

    Fă-te doar că-ți pasă!...

  


  Jignitul și ”autorul moral” i.a

  
    Cu respectul cuvenit,

    Celui ce-l hrănește,

    Jimmy mă privea chiorâș,

    Mârâind, firește.

    Nu m-am abținut să-i spun,

    Cu decență-n vorbă,

    C-are ”calități” de om,

    Și că-i ”ras” la ciorbă.

    -Deci, așa e și la voi,

    Când ”te dai” la șefă,

    Te aștepți s-o ”iei în bot”,

    Când e zi de leafă.

    Tu, mai rău, vrei, sluj să fac

    Pentr-un colț de pâine.

    Să mă dau și rostogol?

    Asta vrei la câine?

    Sunt fidel din tată-n fiu,

    Chiar de nu-mi știu neamul.

    Mă jignești, nu sunt ca voi,

    Slugi la ”Bun-îi-Banul”.

    Luna, eu o latru lung,

    Doar când vreau și-mi place.

    Chiar de-i îngâmfată ea,

    Nu-i ca tine, tace.

    La servici, muncești ”erou”,

    Dar cu gura-nchisă,

    ”Mormăind”, înflăcărat,

    Linia prescrisă.

    Văd că nu scoți un cuvânt;

    Clar, nu-mi dai azi pâine.

    Bun ”sluj-baș”, docil la ”stat”,

    Tu, chiar crezi, c-ai ”mâine”?

    O să rabd, n-am încotro,

    Căci rămân cu tine,

    Dar ești ”autor moral”...

    Știu cotețe pline.

    Ce să fac? Să stau în ”lanț”,

    Ca ”om-orișicare”,

    Și să latru în consens,

    Doar pentru mâncare,

    Sau să-mi urlu dreptul meu,

    Chiar cu gol în burtă?...

    -Libertate?... ai... când vrei;

    Dar și foame multă.

  


  Lăcrimioarele

  
    -”lăcrimând” cu-n pui de Mai--

  

  
    Printer Frunze lungi și late,

    Ea se simte-ncătușată,

    Și, desi nu-i vinovată,

    Tremură ușor în noapte.

    Ea, în zori se spală-n rouă,

    Și, cu-n zâmbet de copilă,

    Se ridică-ncet, febrilă,

    Să ne-atate, nurii, nouă.

    Clopoțeii fini, în soare,

    Îmbrăcați de sărbătoare,

    Par ciopor mic de mioare,

    Pe un plai pierdut în zare.

    Agățați de-un fir de viață,

    Lacrimi pure, albe, ”crude”,

    Cânt-un imn, ce nu se-aude,

    Pentru ”Cel schimbat la față”.

    E Credință, sau e Soarta,

    Ce-n simbol, scos din țărână,

    Vrea să-ntindă, azi, o ”mână”,

    Să atingă-n Cer, iar Poarta.

    ”Trepte” fine, spre lumină,

    Bobocei noi se înșiră,

    Și-n acorduri ca de liră,

    Rugă-nalță-n zi senină:

  

  
    -Prea-plecați, ne cerem voie,

    De-a vă răsplăti iubirea,

    Răsfățându-vă, o clipă,

    Nu privirea, ci ”simțirea”.

    Nu în frumusețe, suntem

    Hotărâți a vă-ncânta,

    Ci-n parfumul ce , doar zeii,

    Ca pe ambră-l pot ”gusta”.

  

  
    Aerul de primăvară,

    Se scurgea parcă din Rai,

    ”Lăcrimam”, în gând și suflet,

    Lâng-o floare-un ”pui de mai”.

  

  
    (De Florii și Paște… două mame…)

  


  Lăsați-mi

  
    Lăsați-mi Clipele în pace!

    Ce v-au făcut, de le goniți?

    Răpite-au fost, de voi, odată;

    De ce, cu ură, le răniți?

    Cu vorbele nemilostive,

    Cătușele, la Timp, ați pus,

    Și l-ați oprit să bată-a Viață,

    Pe calea lui, de numai dus.

    Cu-o moarte, datoria mi-oi plăti-o,

    Dar asta nu vă e de-ajuns.

    Plăcerea o simțiți, morbidă,

    Jungheru-n suflet, de-i pătruns.

    Ce v-am făcut? Ce-aveți cu mine?

    Doar umbre-n amintiri sunteți.

    Cu urlete, în ziua-noapte,

    Să ștergeți vise, nu puteți.

    Doar vreau să mă trezesc în pace,

    Chiar de-n coșmare-apoi trăiesc.

    Nu transformați, cu rea-voință,

    Iubirea-n răul cel firesc.

    Încerc, durerea s-o distribui,

    Să nu mai simt cuțitul ei,

    Căci, poți, în trup, de e difuză,

    Otrava timpului s-o bei.

    Când îți pătrunde Viața-n minte,

    Cu-a ei trăire, ca un drog,

    Te simți pierdut, dar ai o șansă,

    Cum am și eu acum, mă rog...

  


  Lespezi de-ntuneric

  
    Lespezi de-ntuneric

    Pardosesc iar zarea.

    O lumină oarbă,

    Îneacă suflarea.

    Tunetu-și impune

    Dangătul de veci.

    Oare mor iar sfinții,

    Sus, în Ceruri reci?

    Ziua-i îmbâcsită

    De tenebre-ntinse.

    Timpul bate-n ore,

    Rar, cu clipe plânse.

    Totul este iarăși,

    Un nimic prelins.

    Urme vagi de șansă,

    În trăiri, s-au stins.

  


  Libertate-i fapta

  
    Mi-am pierdut ieri pofta

    De-a face orice.

    Mă-ntrebam aiurea:

    ”Pentru ce? De ce?”

    Empatic, ca unul

    Ce doarme pe coadă,

    Boby se întinde...

    Îl durea în noadă.

    Mi-a zâmbit, cu mila

    Unui suflet bun:

    -Ai ajuns ca mine;

    Jenă mi-e să-ți spun.

    Dacă vrei, te latru

    Sincer și corect,

    Să vezi că îmi pasă,

    Și că sun direct.

    Indolența crasă

    E ceva la zi.

    Mama ei de viață,

    Sau ce mai o fi!

    Nu-ți face probleme!

    Ești doar biet uman.

    Nu-nțelegi esența

    Lumii fără ”ban”:

    Să trăiești doar clipa,

    Bună, rea, cum vrei;

    De n-aduni nimica,

    Umerii nu-s grei.

    Să-ți învingi dorința

    De-a decide tot

    Și, nici mic, nici mare,

    Să nu pupi în bot.

    Vei simți că lumea

    Nu e ”noi” și ”voi”,

    Și vei mânca ”mărul”-

    Trai, cu dinții goi.

    Libertate-i fapta,

    La câine și om.

    Din viață iei ”fructul”;

    Eu mă ”fac” pe pom.

    Dând valori la lucruri,

    Te îngropi în ele.

    Vântul libertății,

    Nu-l mai simți pe piele.

  


  Libertatea la cuvânt

  
    Într-o țară ”destupată”,

    Nu la minte, ci-n hotare,

    Fug ”A-leșii”, după faptă,

    La căldură, din ”răcoare”.

    Furtu-i concurat de mită,

    De nu știi care-i mai breaz;

    Se ”jonglează” cu legi ”strâmbe”,

    Ca la circ, profitul ”treaz”.

    Oamenii, că-s totuși oameni,

    Nu umani ne-norociți,

    Își iau partea, ca la carte,

    De cărat, chiar istoviți.

    Cu poliții la-ndemână,

    Sau ”la mână”, cum doriți,

    Cum să mai răspundă-n fața

    Celor mulți, din minți ”săriți”?

    Căci, normal,văzând atâta

    Negru-n fața ochilor,

    Îi apucă ”pomeneala”

    Domnului, și sfinților.

    Atât pot; înjurătura

    E o formă de ”cuvânt”.

    Deci, au libertatea toată,

    Să și-l spună... cu a vânt.

  


  Lumina mea

  
    Cu inima-ndoită, de amintiri stinghere,

    și sufletul părtaș, la tainice mistere,

    mă-ntorc spre Veșnicie, și-o rog pentru tăcere.

  

  
    Nu îmi răspunde-ndată, și timp nu am s-aștept,

    da-nchid cu grijă umbra, în capul meu deștept,

    și iau Lumina frântă, și-ncerc ca s-o îndrept.

  

  
    Prea multe găuri negre, mândria i-au curbat,

    și-au abătut-o-n cale, prin haos-trai turbat,

    ce seamănă, la fire, cu-o damă... sau bărbat.

  

  
    Cu inima-ndoită, de alt eșec cu ea,

    o-ntreb de-i obosită, ce simte, și ce vrea...

    Surâde... se oprise, o lacrimă să bea.

  


  Lupi noi

  
    Oameni-lupi umblă prin lume,

    Tot cu boturile-n spume,

    Preschimbând buna-credință,

    În nimic, că-i cu putință.

    Cei mari, cu pretenții, zbiară,

    Făcând ”simțul” de ocară,

    Și, ”buni”, înhăitați în haită,

    Iau birul, ca Sfânta poartă.

    Răbufnirile de ură,

    Sar, din minte, drept în gură,

    Iar iubirea se-nfioară,

    Părăsită, ca-ntr-o gară.

    ”Dreptul” e strivit cu parul,

    Și pisat, lung, cu amarul,

    Și, în judecata strâmbă,

    Lupii iau mieii la sârbă.

    Și, normal, să țină pasul,

    ”Sărmăluții” dau cu nasul,

    De-un pământ iubit de toți,

    Mai ales, de harnici hoți.

    Pentru pofta lor bizară,

    Iau și ei, ce pot, din ”țară”,

    Și se-ntind, avizi de ”stare”

    Doar din zare, până-n zare.

    Ce rămâne-i ”flecuștețul”

    Împărțit, din plin, la flețul,

    Ce tot crede în dreptate,

    Călărit, decent, pe spate.

    Are însă-o mulțumire,

    Aproape ca fericire:

    Nu se chinuie, în viață,

    Ca să-nvețe să trăiască...

  


  Mama și copilul

  
    -joc pe calculator-

  

  
    -Mamă!? întrebă copilul,

    Plimbând degetul pe taste;

    Nu-l vedem și noi pe tata?...

    Că doar nu-i așa departe?...

    ”Spațiul e lungit de lege...”

    Să îi spună-așa a vrut.

    Doar l-a mângâiat pe creștet;

    Un sărut... cât a durut.

    -Vezi tu, puiul meu, ecranul

    Îți arată cam ce vrei;

    Nu contează depărtarea,

    Dar, doar ”poze” , poți să ”iei”.

    Dar ”făptura” e cu sânge,

    Iar realitatea-i grea.

    Glasul urii viața frânge,

    Sau o-nchide, cam cum vrea.

    Tata e plecat pe drumul

    Ce nu duce înapoi

    Încă ani și ani de zile...

    Lacrimă în ochii goi.

    -Dar se-ntoarce! O știu bine!

    Asta simt! Tu, să mă crezi!...

  

  
    Nu s-a-ntors să-i vadă fața...

    -Fii atentă, căci iar pierzi!...

  


  Mândrie canină

  
    -Mi-am rupt de la gură,

    Ca să las la alții,

    Iar drept mulțumire,

    Își arată colții.

  

  
    -Asta e, măi Jimmy...

    Și eu am făcut-o.

    Cred, că-n coadă, lumea,

    Sincer a durut-o.

    -Tu glumești dar javra

    De cățea divină,

    M-a băgat în seamă,

    Doar cu burta plină.

    -Să-nțeleg, c-acuma,

    Se ”umflă” la alții?

    Asta este bârfa,

    Pe la coada bălții.

    -Nu e ea, ci sor-sa;

    Ea-i cu unu-n sat.

    Doarme, istovită,

    Unde prinde-un pat.

    -Le cam zici cu ”cântec”;

    Ești gelos pe ea?

    -Ai noroc, că omul,

    Mai poate și bea.

    -Chiar crezi că-n pahare,

    Uitarea se toarnă?

    Tu nu uzi cu lacrimi,

    Fața de la pernă.

    -șansa mea, atuncea,

    Că mi-e goală cușca,

    Și nu dau parale,

    Să m-alin cu dușca?

    -Tu, de azi, pe mâine,

    Poți iubi din nou.

    Omul se comportă...

    Iar jignesc un bou.

    -Deci, să-i dau cu tifla,

    Ca bieții sărmani,

    Nu să-mi ”strofoc” mintea,

    Cum s-o-”ntorc”, cu bani?

    -Dacă vrei, cu ”osul”,

    O mai ți oleacă;

    Îți mai dau vre-o două,

    Până o să-ți treacă.

    A rămas pe gânduri,

    Câte mai avea,

    Și, cu-o mutră bleagă,

    Ca om, mă privea:

  

  
    -S-o accept ”uzată”,

    Și cu gura rea?

    Nu-s ca voi, ce naiba...

    Am mândria mea.

  


  Minte-n cuvinte

  
    -exerciții mentale-

  

  
    Minte, linte, sfinte, dinte, O fata în lume

    Sugera că are minte,

    multă, cât un bob de linte,

    și dădea bine din ”dinte”,

    pomenind de cele sfinte.

    Multe, slute, culte, sute,

    Mai avea talente multe,

    prinse-n ”calități” cam slute,

    rătăcite printre sute

    de idei crețe și-n cute.

    Mată, fată, lată, dată,

    Toată-n tot era o fată

    cu o ”strălucire” mată,

    și înaltă, cam cât lată,

    dar, a Dracului de dată.

    Mută, tută, cută, rută,

    Când vorbea părea chiar mută,

    nu că ar fi fost doar tută,

    căci avea, pe frunte-o cută,

    deviată de la rută.

    Casă, lasă, pasă, grasă,

    Da, dar ce avea în casă

    și în pușculița ”grasă”,

    te făcea să spui nu-mi pasă

    că, în urmă, ea, gropi lasă.

  

  
    Fisă, lisă, dusă, pusă,

    Căci, deși cu mintea ”lisă”,

    de-i ”cădea” arar vre-o ”fisă”,

    când era, ”pe cuget”, pusă,

    chiar părea, din lume, ”dusă”...

    Car, rar, par, sar,

    Zar, var, țar, far,

    Limbă, plimbă, strâmbă, tumbă,

    Curbă, dubă, babă, sobă,

    Vină, plină, tină, fină,

    Mină, vină, lină, țină,

    Lapte, fapte, drepte, rupte,

    Caste, coaste, faste, paste,

    Trai, vai, dai, grai,

    Stai, hai, nai, bai,

    Umbră, sumbră, ambră, curbă,

    Pat, lat, cat, sat,

    Mat, dat, hat, nat,

    Plâng, crâng, strâng, stâng,

    Frâng, ring, rang, gang,

    Liste, fuste, faste, caste,

    Naște, paște, moaște, Paște

    Dor, zbor, cor, nor,

    For, zor, por, mor,

    Ger, ler, ser, vier,

    Cer, fier, pier, zbier...

    (Încercați!)

  


  Mintea

  
    Negurile s-au lăsat

    Peste amintiri.

    A rămas o cale oarbă,

    Doar de rătăciri.

    Să le uit, nu pot acum,

    Chiar dacă aș vrea.

    Mintea-mi reproșează-ntr-una

    Că-i povara grea.

    Să o duc cu vorba-ncerc,

    Ca un prost sadea.

    -Cum să șterg eu ce nu vreau?

    -Asta vom vedea!

    Chiar cu riscul unui chin,

    Că-i pe pielea mea,

    O încarc cât pot de mult,

    Ca pe-o piază rea.

    Viața-i cupa ce i-o dau,

    Cu amar deștept,

    Ce îmi stă cu grijă-n în gât,

    Chiar când nu m-aștept.

    Și o las așa, tacit,

    Mintea, cum vă zic,

    Să se sature și ea,

    Cu nimicul mic.

    Nu a vrut, trăiri de top,

    Să caute-n drum.

    În vâltoare n-a văzut,

    Decât fum și scrum.

    Deci, de minte rătăcit,

    Căci face ce vrea,

    Timpu-l pierd mai cu folos,

    Doar când uit de ea.

  


  Mișunând

  
    -empatie: tratat cum sunt tratat-

  

  
    Mișunând, cu burta ”stoarsă”,

    Clar, cu doruri ”mâncărești”,

    Jimmy căuta o ”sursă”,

    Mai concretă, nu ”povești”.

    -Ce-ai cu floarea? Laso-n plata

    Domnului ce îl slăvești!

    Și, cu biata buruiană,

    Ce-a făcut, de-o tot rărești?

    Bine ți-ar mai sta, prin casă,

    Pe la frigider umblând;

    Dacă n-ai nimic la masă?

    Mă ”trecea”, așa, un gând.

    În grădină pierzi doar timpul;

    Magazinu-i sus în deal.

    Mulți săteni spre el se-ndreaptă;

    Lasă-te, zău, ”dus de val”!

  

  
    La aluzia-i discreta,

    Preferai să nu răspund.

    Cute i-au crescut pe frunte,

    Cugetând ceva profund.

  

  
    -Văd că tu nu ții la mine;

    Taci și nu spui un cuvânt.

    Eu nu urlu de plăcere;

    Bate-n burtă-amarnic vânt.

    Nu-i corect; tu vrei de toate,

    Haine, bunuri, chiar și bani,

    Pe când eu, numai haleală...

    Și trăiesc doar șaișpe ani.

    Treaba mea e ca să latru,

    Zilnic, fără sărbători.

    Ne-ați răpit și libertatea;

    Eram lupi... și vânători.

    Ne-ați forțat și sluj să facem...

    Bine, bine-am acceptat,

    Dar să știi că, pentru ”zahăr”,

    Mult prea multe-am suportat.

  

  
    Ce să fac? I-am dat dreptate

    Și, în cot, m-am scărpinat.

    Ba, ca să-i arăt și ”milă”,

    Chiar ușor am suspinat.

  


  ”Moara” dimineții

  
    -eu, curajosul-

  

  
    M-am trezit cu noaptea-n cap,

    Ca bătut în piuă.

    Zorii scârțâiau din greu;

    Se crăpa de ziuă.

    Capul, greu se arăta,

    Doldora de vise.

    Neuronii patinau,

    Pe sinapse lise.

    Gândurile se-ncurcau,

    Vrând ceva să zică.

    O idee se ”cocea”,

    Într-o oază mică.

    Mă simțeam ca nou-născut:

    Țipa totu-n mine.

    Ca și el, nu percepeam,

    Ce-i acela ”sine”.

    Ceața-mi fâlfâia prin ochi,

    Și-n confuza minte,

    Dintr-un creier mărișor,

    Cât un bob de linte.

    Cu voința cam știrbită,

    De o lene-apăsătoare,

    Am făcut doi pași spre viața

    Ce gemea în cânt o tare.

    Am intrat în ea tiptil,

    Să nu trezesc țara,

    Dar, ca omul fără cap,

    Am deschis, prost, ”moara”.

    M-am trezit sub piatra ei,

    ”Măcinat” cu vorbe,

    De mulți alții, dumnezei,

    Ce săreau din ”ciorbe”.

    Se băteau cu munca-n piept,

    Dar stăteau deoparte,

    Și urau, cinstiți, la tonți,

    S-aibă de ea parte.

    Sufletu-l lăsau, discreți,

    Undeva, la spate,

    Că-i durea, se pare, rău,

    Șuturile-n fapte.

    Aveau grijă, ”încârpiți”

    Cu alese straie,

    Să se scuture, scârbiți,

    De trăirea-zoaie.

    Se luau de gâturi toți,

    De plăceri, sau sfadă,

    Doar, și numai, pentru ca,

    Lume să îi vadă.

    ”Fierbeau” toți, după ecran,

    Închiși ca-ntr-o oală,

    Apucați de streche, cred,

    Sau de altă boală.

    Cu-n curaj nebănuit,

    Și-o voință fermă,

    Un buton am apăsat

    Și i-am pus să ”doarmă”.

  


  Mulgând zilele

  
    -el,trudnicul-

  

  
    -Mi-am ieșit din mână.

    Oare ce o fi?

    Se plângea A-lesul,

    Mulgând înc-o zi.

    -Patru ani de ”Vacă”,

    Nu-mi prea sunt de-ajuns.

    Am Mioare multe;

    Blânde stau la tuns.

    Blănuri, din pădure,

    De la Urși, am dat.

    Munca chiar îmi place,

    Când o fac pe blat.

    Nu înșel pe nimeni

    Când, că mint, îi spun.

    Vând o armă-două,

    Dând și câte-un ”tun”.

    Cu migală, mâna

    Mi-am făcut la ”verzi”;

    Conturi ”îmbuibate”,

    De vezi, să nu crezi.

    N-am prea multe case;

    Sate, câteva.

    Vitele-s grămadă,

    Puse pe-undeva.

    Câmpii-i bat cu grijă,

    Să aleg alt lot.

    Lumea-i rea, bârfește,

    Că am luat cam tot.

    Prin pădure, sincer,

    Numai m-am plimbat.

    Cad copacii singuri,

    Ca la secerat.

    Mâinile, curate,

    Mi le țin cu greu.

    Trebuie, la ”spițe”,

    Să tot ”ung” mereu.

    ”Gropi” să sap nu-mi place,

    Pentru alții, zău.

    Pun pe unii care,

    M-ar urma și-n hău.

    Deci, pricepi vecine,

    Că, doar să trăiesc,

    La ”Văcuța” noastră,

    Eu, din greu, trudesc.

  


  Mult prea mult

  
    -melodie de compus-

  

  
    Unde ești?

    Te-aștept și azi!

    Ai plecat fără-un cuvânt.

    Norii-au plâns prea mult în vânt,

    Peste mine,

    Peste brazi.

  

  
    Ne-am iubit...

    Să nu spui nu!

    Pat, din vise, ne-am făcut.

    Și-am gemut, și ne- plăcut...

    Viața mea ești

    Numai tu.

  

  
    De ce stai?

    De ce nu vii?

    Far, din inimă îți fac.

    Chiar de ochii-n lacrimi tac,

    Ei, prin suflet,

    Te-or sorbi.

  

  
    Nu auzi?

    Te-ai rătăcit?

    Țipă alții-n jurul tău,

    Impregnându-te de rău,

    Divă scumpă,

    Dusă-n hău?

  

  
    Anii trec,

    Rămâi tot cult.

    M-ai trădat și te-am iertat.

    Chiar cu trupul drag pătat,

    Ești în mine,

    Mult prea mult...

  


  Nebună-i stăpâna

  
    În undele Timpului,

    Și Spațiul se-neacă.

    E regula jocului;

    Așteaptă să treacă!

  

  
    În toate se-ngroapă,

    Răbdarea tăcerii.

    Nu-ți trebuie sapă;

    E grija durerii.

    Uitarea din semeni

    E-n umbră de prag.

    Ajungi doar un nimeni;

    Cândva le-ai fost drag.

    Rărit este șirul

    De ani lungi și reci.

    La capăt e firul;

    Poți trage... și ”treci”.

    Nebună-i stăpâna,

    Ce Viață numim.

    Ne face cu mâna,

    În gol să sărim.

    Nu-i pasă că pierde

    Ceva de omis.

    Ori știe, ori crede,

    Că omu-i permis.

    Lumina se stinge...

    O alta apare;

    O pată de sânge...

    E-un soare... Răsare.

  


  Nepoții la țară

  
    -Maria și Alex-

  

  
    Cât aș da, să-i văd din nou,

    Alergând prin curte,

    Aducându-mi iar, zâmbind,

    Flori plăpânde, rupte.

    Să îmi ceară să ”comand”,

    La ei, pentru cină,

    Tot ce vreau, căci frunze au,

    Berechet la mână.

    Pot și tocănițe chiar,

    Din nisip sortate,

    Să le cer, căci forme au,

    Din plastic, pătrate.

    Iar apoi, râzând de câini,

    Să îi dea de-a dura,

    Și călare, sau sub ei,

    Să uite ce-i ura.

    S-o zbughească, când, cu drag,

    Părinții îi ceartă,

    Înspre lacul interzis,

    Păzit, ferm, de-o poartă.

    Resemnați, să se ascundă

    În tufișul mare,

    Chicotind, că nu-i găsim,

    Căutând la soare.

    Până când, pruncul mai mic,

    Mai fără răbdare,

    Să o șteargă ușurel...

    -Alex, e trădare!

    Greu să-i prindem, chiar cu chin,

    Să-i punem la masă,

    Ca apoi, în jalea lor,

    Să-i băgăm în casă.

    Pauza e trecătoare;

    Somnul nu îi ”prinde”.

    Tropăie pe scări, sus, jos;

    Liniștea se-”ascunde”.

    Ies afară val-vârtej,

    Fără-o întrebare.

    Mama-i ceartă, pur formal,

    Că n-au aprobare.

    Pe terasă, s-a ”născut”,

    Zarva, din ”tăcere”.

    Îi iubim și acceptăm,

    ”Răul”... cu plăcere.

  


  Nimicul și visarea

  
    Întoarce-ți privirea spre lumea

    Ce scurmă-n Nimicuri de rând!

    Nu-i cere să-ți poarte povara,

    Și nici să te-ajute cu-n gând!

    Refuză, cu voie, ”ne fapta”

    Și bunul cu preț de nimic!

    Răbdarea-i uitarea învinsă,

    Iar visul, ades, inamic.

    Iertarea e vraja chemării

    Din Rai, sau din Iad, sau din beci.

    Puținele clipe-n trăire,

    Răcnesc după ore de veci.

    Ruptură din neguri e Timpul,

    Pierdut, fără țel, printre vii.

    Când ziua își schimbă culoarea,

    Percepi alt Nimic, ce va fi.

    Din Ceruri, se scutură zarea,

    Pe munți transformați în pustiu.

    Copacii își pierd răsuflarea,

    Când cade, din ram, un scatiu.

    Nimic nu rămâne-n Nimicul

    Ce-a fost început infinit.

    În lumea Veciei, doar omul,

    A ”prins”, în visare-un sfârșit.

  


  Norii prieteni

  
    Mâna-ntind, ca la prieteni;

    Norii, să-i ating, nu pot.

    Îi alint cu o privire;

    Freamătă... Chiar simt? Chiar tot?

    Fac ce vreau cu ei în minte;

    Îi ”învârt”, și ”plămădesc”

    Chipuri, trupuri, animale...

    ”Frâu” le dau, nu-i îngrădesc.

    Ei mi-au fost amici o viață;

    Și-n ”tenebre” m-au urmat.

    Ei veneau... plecau.. speranță,

    Pe un Cer, de Timp scurmat.

    Verdele, de fir de iarbă,

    Galbenul, nu de-avuție,

    Roșul sângeriu, și-albastrul,

    Sunt cea sfântă bogăție.

    Într-o lume prea ”deșartă”,

    Chipuri, vorbe, vin și trec.

    Azi, cu drag, norii prieteni,

    Trist, cu sufletu-i petrec.

  


  O altă viață

  
    -în lupta pentru eșecuri-

  

  
    Destinul mi-a deschis o ușă,

    Închisă multora din noi;

    Avea și o pancartă pusă:

    ”Voi, ce intrați, e vai de voi!”

    Când am citit, o clipă pasul

    Mi s-a-nmuiat, dar l-am făcut.

    Se auzea, din urmă glasul:

    ”O, vai, rămâi fără trecut!”

    O viață nouă-n chingi de norme,

    De parcelat Timpul din mers,

    Cu adevăru-n alte forme,

    L-a tot lovit, sau doar l-a șters.

    Rămași în plinătatea sorții,

    Prieteni, rude-au dispărut.

    În locul lor, dintre tenebre,

    O altă viață-a apărut.

    În paralel, o altă lume

    M-a cunoscut cum nu eram;

    Zâmbea, la interzise glume,

    Dublura mea, ce o căram.

    Inteligența interzisă,

    Prin complicate documente,

    O-”mprumutam”, trist, celui care,

    Chiar o dorea, cu complimente.

    Căci doar așa, ”simțiri de bine”,

    Atât cât prevedea ”porunca”,

    Putea s-ajungă la cei care,

    Îi îngrijeau, străini, buni, prunca.

    Și multe alte, prea-discrete

    Trăiri, s-au ”întrupat” în versuri,

    Ce alinau, nu suferința,

    Ci doar amarul unor ”sens uri”.

    Din inimii pline de tăcere,

    Am auzit și ”Mulțumescuri”,

    Mult mai de preț, în lumea-n care,

    Prea mulți ”luptau” pentru eșecuri.

  


  O soție

  
    ...a nu fi o umbră de trăire-

  

  
    Casa- ars; soțu-i la gherlă.

    Ea trăiește un coșmar.

    A salvat bucătăria;

    A spoit totul cu var.

    De la lampă-un cablu plecă;

    Are-un frate ca vecin.

    Voie-i dă, un bec să ardă;

    Nu că-i rău, și nici hain.

    Frigider? Nici pomeneală!

    Teve-ul e scos din gând.

    Vine iarna, lemne n-are.

    ”Fă Tu Doamne gerul blând!”

    Ruga e în lacrimi spusă.

    Inima mai bate... rar.

    Diabetul o ”înmoaie”.

    Alte boli, la gâtu-i ”sar”.

    Casa geme-n lipsuri toată:

    Nu-i ulei, mălai, orez.

    Detergentu-i amintire;

    Viața e mai mult un ”crez”.

    Vaga umbră de trăire,

    Greu mai crede și în El.

    Deținut, soțul se zbate;

    Suferă, tot mult, și el.

    Puntea de cuvinte-i strâmtă;

    Vântul deznădejdii-o ”zbate”;

    Oscilează, cade, urcă,

    Un pustiu en față-n spate...

    Doar depresia-i deplină,

    În hulpave pofte reci;

    Suge bruma cea de viață,

    Și Lumina, din ochi seci.

    Orele trec, numărate,

    Mult prea des, și zi de zi,

    Răsucite-n întrebarea

    De ”A fi...”... de ”A nu fi...”...

  

  
    Pt. M. soția lui N.G. (2015)

  


  Oare, Vecia

  
    e bună, e rea?

  

  
    Smulse din ramuri,

    Florile cad.

    Fără speranță,

    Cerul e fad.

    Norii își varsă

    Trupul când mor.

    Oameni-ngroapă

    Dragostea-n dor.

    Soarta-i stingheră,

    Ca umbra de fum.

    Arde Lumina,

    La capăt de drum.

    Timpul se zbate

    În omul hățiș.

    Coasa se-ascute,

    Prin lege, fățiș.

    Bate plăcerea,

    Clopotul, des.

    Muntele-și mută

    Dealul la șes.

    Chinuri, din fapte,

    Iute tresar.

    Viața oferă

    Moartea ca dar.

    Vrem doar iubire;

    Tristă-i și ea.

    Oare, Vecia,

    E bună? E rea?...

  


  Obosit de ”trai”

  
    Plictisit de viață,

    obosit de trai,

    savuram plăcerea

    unui simplu grai.

    Îl șoptea Nebunul

    sătul de strigat,

    ce bârfea că, omul,

    e. la Stat, argat.

    Bătea câmpii-ntr-una,

    călcând și în gropi,

    căci erau, pe drumuri,

    legate în snopi.

    O făcea și-n vorba,

    îmbâcsită-n sens,

    vrând ca, adevărul,

    să fie mai dens.

    Fluiera a jale,

    doar când se gândea,

    că, la poarta Vremii,

    coasa ne pândea.

    Nu-i păsa de Moarte;

    nici nu se grăbea;

    respecta mormântul

    ce Soarta-l scobea.

    Își iubea pământul,

    ca pe țara lui,

    și plângea, cu mila,

    de ceva, ce nu-i.

    N-avea lacrimi multe;

    nu îi trebuiau.

    Ce să vadă lumea?

    Nu asta voiau,

    Ce simțea, zadarnic,

    încerca s-arate;

    nu era vizibil,

    simțul de dreptate.

    Am tot stat de vorbă

    în tăceri prelungi;

    ce zace-n oglindă,

    nu poți să alungi.

  


  ”Ogrădenii”

  
    S-a-ntâmplat, în fine;

    Cerul bucălat,

    S-andurat să plângă;

    Sau doar s-a spălat?

    Plantele-nvrăjbite,

    De un strop prea rar,

    S-au schimbat la față

    Și, la harță, sar.

    Pomii, ciufuliții,

    Cu frunze betege,

    Conspiră, ca norii,

    De pământ să-i lege.

    Zarzavatul dulce,

    Acrit de nevoi,

    Iute se împacă,

    Cu ardeii goi.

    O găină sură,

    Pestriță la minte,

    Se ia-n clonț cu alta,

    Chiar și fără dinte.

    ”Motiveala”-i simplă:

    Un cocoș ”murat”.

    L-a ”bătut” rău ploaia;

    ”Moale”-i la ”călcat”.

    Cam rânjind în barbă,

    Țapul le incită.

    Îi place, când vede,

    Că alta-i ”boțită”.

    Caprele, ”dușate”,

    Se-nghiontesc în el.

    Speră, flendurite,

    C-o fi într-un fel.

    Grohăind, a milă,

    Pentru cei ”slăbiți”,

    Un godac cuvântă:

    -Trăiți... și iubiți!...

    Scroafa îl ”temperă”

    Și-l cheamă cu foc:

    -Nu-i vezi? Amărâții,

    Pui nu au, de loc.

    O rață ciufută,

    Beată, sau beteagă,

    Încearcă, drogată,

    Glasul să și-l dreagă.

    Măcăitul ”amplu”

    Nu spune nimic,

    Dar de fapt, isteața,

    Chema un amic.

    Un gânsac, cam singur,

    Sâsâit oleacă,

    Se tot consolează:

    ”Proastele doar pleacă”.

    Gâștele se-ndreaptă,

    ”Gâgâind” vioi,

    Spre o baltă crasă,

    Cu gâscani, chiar doi.

    Cam bățos din fire,

    Un curcan sfrijit,

    Se admiră-n luciul

    De apă, vrăjit:

    -Cine-i mai ca mine?

    Sunt neprețuit.

    Am rubine-n salbă;

    Bun sunt de pețit.

    Curca, cam plouată,

    De la minte-n jos,

    ”Adoră”, ca toanta,

    Un păun, din dos.

    Cârâitul groaznic,

    Nu-i strică privirea.

    Ca și omul, speră,

    Să-și schimbe menirea.

  


  Omul, veșnic ”deținut”

  
    Zilele se scurg, cu noaptea,

    Tot mereu pe urma lor;

    Nu se plâng că-s alungate,

    Și că, iarăși, ca ieri, mor.

    Speră poate într-un Mâine,

    Într-un Azi neputincios;

    Clar, privind în perspectivă,

    Cercul pare vicios.

    Timpul trece fără milă,

    Gol, golit de-orice simțiri,

    Și nu-i pasă că se piere;

    Lacrimi n-are în priviri.

    Cam ca el, sunt și umanii,

    Ce destinele-și ”croiesc”;

    Forța-i un borcan cu miere

    Și, în jurul ei, roiesc.

    Mulți ucid cu ”semnătura”,

    ”Înfierând” fapte lumești;

    Alți-aleg și scurtătura,

    Luând scurt vieți vii, prea firești.

    Fiare să le zici?... ideea

    Poate-ar fi de reținut.

    Cu și fără fier, prin lege,

    Omu-i veșnic ”deținut”.

  


  Omulețul de zăpadă

  
    -”trai învins”-

  

  
    Nenăscut, ci doar creat

    De-o ființă oarecare,

    Tinde-n van, înspre uman,

    Într-un gest de împăcare.

    Mâna-ntinsă, Ceru-arată,

    În alt sens, de ”Nu-L uita!”

    Ochii ”cărbunii”, pe față,

    Viața-ncearcă, a ierta.

    Prea haină, doar răceală,

    Ea i-a oferit, din greu,

    L-a-ncrustat în neaua crudă,

    Și l-a părăsit mereu.

    Nu i-a dat șansa să meargă,

    Să alerge, sau să zboare,

    Și nici ca să stea-n căldură,

    Într-o casă, ci-n ninsoare.

    Mantia de blană albă,

    I-a-ncheiat-o-n bumbi-cărbuni,

    Și, pe cap, i-a pus o oală,

    Pălărie de nebuni.

    Iar ca nas, neserioasa,

    Chiar un morcov lung i-a pus,

    De arată ca Pinochio,

    Sau chefliu-n ”aburi dus”.

    Gura însă, zâmbitoare,

    I-a făcut-o înadins,

    Ca să râdă, cu copii,

    Ca să uite-un ”trai învins”.

  


  Ordinul ”Te du!”

  
    În idei restrânse, la ”a fi, sau nu”,

    Viețile respectă, ordinul ”Te du!”

  

  
    Umbre zburătoare, pe Cer insipid,

    Pete de culoare, pe solul arid,

    Păsări trecătoare, în spațiu și timp,

    Oameni în mișcare, zgândărind un câmp,

    Zări nedefinite, alergând mereu,

    Ziduri înnegrite, răsuflând din greu.

    Ce e jos, visează, la calea ”în sus”,

    Fiindcă-”aleasa” foame, doar ”în jos” a dus.

    Trupurile, vrerea pământului fac,

    Iar Domnul se-ascunde, cu îngeri ce tac.

    Pete migratoare, în zboruri dispar,

    Când, pedestre forme, în genunchi tresar.

    Ochii-nchiși de gânduri, și trădați de dor,

    Însoțesc vii stoluri, ce se pierd în nor.

    Sufletul se zbate în ecou de chin;

    Și trăirea țipă, suferind din plin.

    Pasiunea-mbată, clipa cu venin;

    În tenebra nopții, cerul nu-i senin.

  

  
    În idei restrânse la ”a fi, sau nu”,

    Viețile respectă ordinul ”Te du!”

    Unii merg în Ceruri, alții în pământ;

    Fiecare crede, c-al lui, e mai sfânt.

  


  Oropsiți

  
    Într-un S/t/at, în care

    Hoții dau în gropi

    Cu mașini prea-scumpe,

    Au ajuns doi Popi.

    Unul ține slujbe

    De înmormântare,

    Celălalt adună

    Bani, de ”bună-stare”.

    Vile mari, cochete,

    Și-au ”orânduit”,

    Pentru-n trai de bine,

    Cert îndreptățit.

    Unu-i președinte,

    De enoriași,

    Altul, prim ministru,

    De umili/utili pungași.

    Împreună, țara,

    O vând pe bucăți,

    Și împart la ”semeni”,

    Numai ”bunătăți”:

    Biruri, zeciuială,

    Numite altfel,

    Și răbdări prăjite,

    Cu carne de fel.

    Dar dau și pomană,

    La salariați,

    Gen micro-lefuțe,

    Plângând disperați:

    -Bravo, voi, sărmanii,

    Veți ajunge-n Rai,

    Pe când noi, bogații,

    Ne-necăm... în trai!

  


  Pacea veșnicelor locuri

  
    Cu o perspectivă amplă,

    Tânăr, am pornit la drum,

    Și am învățat, că-n viață,

    După foc rămâne scrum.

    Vântul Timpului îl ”smulge”,

    Gol lăsând în locul lui;

    Doar uitarea-l umple-n mila

    Celui ce-a murit în cui.

    Anii trec și simți osânda

    Trupului împovărat,

    Ce-n pofida libertății,

    A trăit încarcerat.

    Legi impuse, ce Natura,

    O sfidau neobrăzat,

    Au făcut, totul să curgă,

    Pe un șleau improvizat.

    Cu răbdarea șlefuită,

    De privit și acceptat,

    Am văzut târziu lumina

    Soarelui, la ”scăpătat”.

    Pacea veșnicelor locuri

    Și-a pierdut sensul de cult,

    Dar îmi spune-acum, cam tristă,

    Că, sigur, puteam mai mult...

  


  Pacoste

  
    Doar cu grija de-a nu face

    Mult prea multe, sau nimic,

    Jimmy se-nvârtea prin curte,

    Fără-a obosi vre-un pic.

    L-am privit cu-ngrijorare;

    Nu-i tăcut de felul lui.

    -Ești bolnav? Ce e cu tine?

    -Azi, mi-am pus, iar, pofta-n cui.

    -A! codana cea roșcată;

    Te cam ”plimbă” cum vrea ea.

    -Nu știu, zău, ce e cu mine.

    Fără voie, fac ce vrea.

    -Dragoste, îi spune omul;

    E o pacoste, să știi.

    Nu e leac, sau altă cale,

    Pentru ”morții” ei cei vii.

    -Aoleu! Și cât mă ține?

    Trece-așa cum mi-a venit?

  

  
    Am vărsat vre-o două lacrimi;

    Milă mi-e, chiar de-i tâmpit.

  


  Pâlpâind, apusul

  
    Sub cruci de fier, se văd în zare

    Lungi umbre sfârtecate de lumină,

    Când, sub povara plumburie,

    Apusul geme, prins în terna tină.

    Mai sus, cu nori-storși de rugă,

    Un Cer, aprins în roșu crud, se zbate.

    Mici raze, pâlpâind în seară,

    Se-opresc în puf, și se întind pe spate.

    De-un bici, cu șfichiuri translucide,

    Din somnul lor, trezite sunt, de ploaie.

    Se zvârcolesc și tremură-ncântate,

    Umbre de flăcări în șiroaie.

    Apusul pâlpâie-n tăcere,

    Ca arc de cer, cu struna de lumină,

    Și-aruncă vagi săgeți de viață,

    Cu dorul lui, de zi senină.

    Prin ochi, doar sufletul percepe

    Voința lui sălbatică, virilă,

    Ce parcă-ar vrea, ca început să fie,

    Și nu sfârșit, de zi umilă.

    Luciri, ca bocetul de mamă,

    Se-agață, în zadar, de timpul scurs.

    E ora prăbușiri-n taina

    Neantului... proces fără recurs...

  


  Pământ flămând

  
    Vii ceruri creponate,

    Luminile străpung.

    Pământul le înghite,

    De viață, prea flămând.

    În pași mărunți, umanii

    Se-ntind spre infinit.

    Pământul, chiar cu poftă,

    Îi macină, ”pornit”.

    Cu sufletul la gură,

    Plăpânzii nori se scurg.

    Pământu-i suge-ntr-una,

    Făcând, cu ei, alt târg.

    Culorile tărcate,

    Spre alb tardiv se-nvârt.

    Pământul, puritatea

    O sfârtecă în ”rât”.

    Un vânt, hain pe-alocuri,

    Se-nvârte ca un prost.

    Pământul, fără milă,

    Ia Viața, dur, la rost.

    Din glie, scrijelindu-l,

    Un verde crud se-arată.

    Pământul îl răsfață;

    Naturii, totu-i iartă.

  


  Pară ignorantă

  
    Cu privirea ”oțelită”,

    De un șpan, în ochi intrat,

    Vedeam viața cam ciufută,

    Și cam proastă, la pătrat.

    Am închis ochii cu grabă;

    Mă-nchionteau și el, și ea.

    ”Când îți stă în gât pocita,

    Ia de toarnă, ia de bea!”

    Era sfatul unui vajnic

    ”Stâlp” de crâșmă ne-nfricat,

    Ne-născut doar pentru muncă,

    Cu ”tărie” înțărcat.

    Ferm convins că mi-e mai bine,

    Decât mâine, mă destind

    Și-ntr-o lene de poveste,

    Mâna către ”pară”-o-ntind.

    Nătăfleața mălăiață

    E mai ”sus” decât doream

    Și, crezând că-i ignorantă,

    N-o înjur, decent, de neam.

    Ea o face tot pe proasta,

    Și îi iese, chiar perfect.

    Gura mi-am răcit degeaba;

    Un ”ceva” nu e corect.

    E zicala-mbătrânită,

    Sau para-i din soiul nou,

    Ce preferă să se strice,

    Decât să hrăneasc-un bou.

    Mă dau mare, dar n-am coarne,

    Din împuns să-mi fac un țel,

    Și cu ”lupii” de prin preajmă,

    Sunt mai mult un gen de ”miel”.

    Minte am, cam cât o oaie,

    Dilatată de zăduf,

    Căci, ”ținut” ades în palme,

    ”Zbier”, doar la câte-un năduf.

  


  Paradisul Viață

  
    Cer, sau Ceruri? Oare câte

    Sunt și pentru muritori?

    În zadar par a se zbate;

    Au o șansă-s răbdători.

    Poate Viața-i Paradisul,

    Șansa de-a domni în el.

    Omu-i Sfântul, nu proscrisul,

    C-a pornit, cu El, la fel.

    Pe Pământul bunăstării,

    Avem totul, din prisos.

    Om, la om, fața-ndurării,

    Tot și-o schimbă-ades pe dos.

    N-ar mai trebui, în Moarte

    Să găsim ce n-am pierdut.

    S-acceptăm Clepsidra spartă;

    Timpul, prea mult, ne-a durut.

  


  Pas!

  
    Grele în Ceruri, păcatele cad.

    Iadul iar face, Styxului vad.

    Calea străbună e-o urmă de stol.

    Sufletul geme, în cușcă, sau bol.

    Soarta-și urmează viața-n hățiș.

    Stejarul falnic e-acum un tufiș.

    Râul sălbatec se-ascunde-n noroi.

    Cântă-n priveghiul tăcerii-un garoi.

    Vuietul urii se-aude-n nevoi.

    Morții se-nșiră cuminți în convoi,

    Clopotul tace, toaca nu bate.

    Credința e dată, cu pompă, la spate.

    Prohodul se zbiară-n manele ”pe cinste”.

    La mulți, fericirea, se-ascunde sub fuste.

    Din Buna Credință, se-aude un glas:

    -E-n joc Libertatea!...

    -N-o vreau... și zic ”Pas”!

  


  Pe ”placa” trăirii

  
    -un sat-

  

  
    Doi copii se joacă-n șanț;

    De-a ce? De-a războiul.

    Arme n-au, dar folosesc,

    Ce-i mai mult: gunoiul.

    Satul e cam dezlânat,

    Atins de ”rugină”.

    Cerul pur a revărsat,

    Viață, dar puțină.

    Oameni-s ținuți în lanț,

    De nevoi curente.

    Au și libertăți, dar par,

    La apel, absente.

    Nu înjură, că n-ar ști;

    Timp nu au s-o facă.

    Rar, de rugi, mai pomenesc;

    Preferă să tacă.

    Zilele se scurg... se scurg...

    Ac scăpat pe placă.

    Scârțâie trăirea trist;

    E, de lacrimi, leoarcă.

  


  Pe un mal, o casă

  
    -lacul stelelor ce pier-

  

  
    Pe un mal, o casă, cu fața la Cer,

    Se răsfrânge-n lacul stelelor ce pier.

    Zorii se revarsă peste orizont;

    Un cățel îi latră, cam micuț, și tont.

    Vântu-abia adie; nu e ne-simțit.

    Frunzele-n biet foșnet, spun că s-au trezit.

    Umbrele prind viață, în contur difuz;

    Se întind alene, pe un sol ursuz.

    Licurici de rouă se preling, sau sar.

    Petale-nfoiate, închise, tresar.

    Cenușiu-și pierde tenul tern, cernit;

    De culori discrete, e ademenit.

    Fulgerări ascunse scapără prin nori.

    În lumini se-mbracă, nou-născuții zori.

    Pe un mal, o casă se roagă la Cer;

    Plânge în surdină... oamenii mai pier.

  


  Pentru Mojici

  
    Dragii mei umani, ca rasă,

    Dar de-o mojicie crasă,

    Vă doresc să aveți parte,

    Doar de voi, până la moarte,

    Ca-ntre voi, fiind de-o seamă,

    Să vă-”mpungeți”, fără teamă,

    Iar jignirile curente,

    Să fie cât mai frecvente,

    Să simțiți pe propriul ”sine”,

    Ce-au simțit ceilalți ca mine,

    Iar cumva, de remușcarea,

    V-o aține, sper, cărarea,

    Mai uitați-vă-n oglindă!...

    Poate, bine-o să vă prindă!

  

  
    Iar de bunul-simț, vreodată,

    Va bate, stingher, la poartă,

    Să-l primiți fără de frică,

    Căci nu mușcă, și nu strică,

    Doar vrea să vă facă ”oameni”,

    Într-un sens iubit de semeni,

    Și să-afirme, într-o doară,

    Nu pentru întâia oară:

    -Mojicia nu-i nativă,

    Dar e-n ”numai eu”, nocivă,

    Și, deși nu e o gripă,

    Prea ușor se ia, și-n pripă,

    Mulți se bat cu pumnu-n piept,

    De nu le ajungi la ”sept”...

  


  Pentru-o vorbă bună

  
    -uși cu ”uși!”-

  

  
    Uși închise, le deschizi,

    Pentru-o vorbă bună;

    Din păcate, rari sunt cei,

    Ce, mai pot s-o spună.

    Când de-afară intri, crezi,

    C-ai poate o șansă;

    Înăuntru, ce auzi,

    Te bagă în ”transă”.

    Te retragi, cât poți să ieși,

    Încă, demn, pe ușă,

    Înainte de-a fi dat,

    Afară, pe ”tușă”.

    Jocul e ”făcut”, dar tu,

    Nu ești nici rezervă;

    Înăuntru, între ei,

    Totul se ”conservă”.

    O pornești tiptil, tiptil,

    Unde vrei, aiurea,

    Căutând ”izvor” de uși:

    Pomul, și pădurea.

    Speri c-acolo vei găsi,

    ”Libertăți deschise”,

    Fără uși trântite-n nas,

    Sau, pe veci închise.

    Că-s de tablă, sau de lemn,

    Termopan, sau ”vorbă”,

    Ele, toate-”ascund” ceva,

    Ce aduce-a ”ciorbă”.

    Drepturi ai, dar nu în ea,

    Să-ți amesteci soarta,

    Și n-ai ”față”, nici cu-n braț,

    Să le atingi ”toarta”.

    Vorba bună, pentru ei,

    E-o sfântă comoară,

    Îngropată-adânc, în ”gol”...

    Ca să nu îi doară.

  


  Pentru ”un rost”

  
    Amarul Cerului se varsă

    Din nori haini, aduși de vânt.

    Urgia e la e acasă,

    Pe un pământ, la mulți, ”străin”.

  

  
    În lacustra re-creare,

    Glia se transformă-n mâl.

    Totul pare fără stare;

    Un picior face ”gâl-gâl”.

    Doi copii-mproșcați de apă,

    Și, de viață, cam la fel,

    Tot aleargă după-o rață,

    Înjurând timpul mișel.

    Zburătoarea, întinată,

    Măcăie-n năduful ei.

    Nu se lasă ”îndrumată”,

    Neștiind de ”dumnezei”.

    Reușesc, cu greu, s-o prindă,

    Într-un colț, sub un uluc.

    Au ”răpit”-o ca s-o vândă,

    Chiar riscând alt balamuc.

    Sunt obișnuiți cu vorba

    Rea, căci bună, aud rar.

    Când ai apă, ciorba chioară,

    Dai și-n vrabia din par.

    Bucuroși că ”mocirlirea”

    Inutilă nu le-a fost,

    Iau, în lung, spre târg, cărarea,

    Să-i facă, raței, ”un rost”.

  


  Poarta-n ”miez de trai”

  
    Dinspre zarea adumbrită

    De o ceață cam târzie,

    Se aude-un dangăt sobru,

    Și o toacă, de chindie.

    Pașii, grei, rămân în urmă;

    Ochii-mi sunt mult mai departe.

    Mă apropii... schitul tainic;

    O poiană ne desparte.

    Gardul, prăvălit pe-alocuri,

    Rostul și-a pierdut de mult.

    Scârțâie lugubru poarta,

    Când îmi cere s-o ascult.

    Am rămas cu ea de vorbă;

    Schitul, lung, l-am tot privit.

    -Poți să intri, de n-ai treabă!

    -Sunt ca tine, am șoptit.

    A-nțeles sensul pe dată;

    Sau, să cred, că o ”rodea”?

    Inutilitatea-n viață,

    Doare, când o poți vedea.

    Între-un ”Ieri”, către un ”Mâine”,

    ”Poartă”, la copil, eu sunt.

    Poate-n ei e și ”schimbarea”;

    Cât aș vrea să nu mă mint...

    Viața are garduri multe,

    Cu-acces liber la dureri.

    Și cu porți cam ruinate

    De rugina din plăceri.

    Ce-a mai spus? Ceva de ”groapă”,

    Și de oamenii de azi:

    -Când ai sufletul în ”neguri”,

    Poți, și-n ”miez de trai”, să ”cazi”.

  


  Prea puține file

  
    Scumpa mea ”dorită”,

    Ce pot să îți scriu?

    Că mi-e dor de tine?

    Că-n ”pustiu” sunt viu?

    Inima-mi, convinsă,

    Că doar ea-i stăpână,

    Nu vrea să te uite,

    Și bate nebună.

    Bate-n vis și-n minte,

    Când te țin la piept,

    Și sărut o vrajă...

    Sufăr, și nu-i drept.

    În ore „întinse”,

    Ne-am simțit ”legați”,

    Și-mpreună, sincer,

    Ne-am simțit ”bogați”.

    Trupul tău, ca marea,

    Tandru unduia,

    Și-n luciri de astre,

    Ce dorea, ”trăia”.

    Chipul fin, ca floarea

    Albă de cireș,

    Purta-n el și rozul

    Piersicii, ades.

    Ochii, ca misterul

    Nopților promise,

    Întregeau tabloul,

    Faptelor permise.

    Buzele, subtile,

    Zglobii și pufoase,

    Se-odihneau, ”pierdute”,

    În șoapte duioase.

    Dar acum, regrete,

    Îmi „macină” zile;

    Am, în Cartea Vieții,

    Prea puține file.

  

  
    (Pt. O.)

  


  Primul viscol

  
    Vijelie... Ce plăcere,

    S-o asculți de la căldură,

    Să-ți imaginezi dușmanii

    Stând afară-n plină ”ură”.

    Cam așa, mi-ar prinde bine,

    Să gândesc, să mă simt ”cool”,

    Nu în sens de ce-i afară,

    Ci de mândru, chiar fudul.

    Dar așa, cu mintea proastă,

    Iar ”în bară am cam dat-o”,

    Căci, în urma unor ”cereri”,

    Butelia am cedat-o,

    Și mă rog, acum, lumina,

    Să nu ”cadă” c-astă iarnă,

    Și să n-am căldură-n casă,

    Și să-ngheț, căci n-am nici blană.

    Câinilor le-am pus salteaua

    Pe terasa protejată,

    Și-acum își cam văd de ”oase”;

    Nu mai latră c-altădată.

    Doar vre-o trei se strâng grămadă;

    Unul ”bântuie”-n grădină.

    Jimmy-i zgribulit pe scaun,

    Pe-un pled mic, și plin de tină.

    Eu, atins de delăsare,

    Timpu-l pierd, ”sscrâșnind” din coate,

    Doar cu grija de mai bine,

    Pentru ei, și mine... poate.

  


  Privește și-ascultă!

  
    -răspunsuri ce plâng-

  

  
    Într-un sat, pierdut în negura vremurilor,

    Cu pridvoarele pline de singurătate,

    Casele, deocheate de sărăcie,

    Fizic și moral, ruginesc crispate.

    Mormintele au pierdut șirul neamurilor,

    În anii cu zilele întemnițate,

    Scrijeliți de timp, pe copacii uscați,

    Și de sudoare, pe câmpurile uscate.

    Resemnați, în umbra de jar a tăcerilor,

    Cu obida neîmpărtășită, a firii,

    Lasă să alunece peste ei Lumina,

    Pe care o îmbracă, la parastas, mirii.

    Plâng în somn, pradă incertitudinilor,

    Grăbind, în transă, zorii, din miez de noapte,

    Cu șansa Veșniciei înmormântată în ei,

    Adumbrită de amintirile unor nedemne fapte.

    În freamătul sângelui, frecventa durere

    Le frânge speranța c-ar fi și un mâine,

    Iar Moartea este privită cu îngăduință,

    Când Viața se rezumă la colțul de pâine.

    Unde este satul, și cum se-ajunge acolo?...

    Sunt întrebări, cu răspunsuri ce plâng.

    Privește și-ascultă! În foșnet de trai,

    Ruinele țării, acolo se strâng.

  


  Pseudo-fabulă cu car

  
    Dezlânat, precum vorbirea

    Unor ne-cinstiți umani,

    Ceru-mpovărat de lacrimi,

    Părea hoardă de cumani.

    Doar cu pofta să se verse,

    Peste-orice ”ceva”, de jos,

    Se foia fără-ncetare,

    Întorcând totul pe dos.

    Picături de întristare,

    În șuvoaie reci curgeau,

    Biciuind și Viața care,

    Într-un car, ”chipuri” trăgea.

    Era una de năpastă,

    De nevoi ținută-n frâu,

    Ce se-mpleticea pe drumul

    Des fundat ca de des frâu.

    Fețele, căci oameni, parcă,

    Chiar că nu-ți venea să spui,

    Se rugau, la Cer, în transă,

    De-o speranță... Uite-o!... Nu-i!

  

  
    Morala

    Când în car zaci, și lași Viața

    Să tot tragă-n locul tău,

    E normal ca Ceru-n palme,

    Să te țină... și-ți dă, zău.

  


  Pulberea de ”stele”

  
    Ninge-nfiorat,

    Ninge ”vânturat”,

    Ninge cu sclipiri,

    ”Ninge”-n amintiri.

  

  
    Am plecat când merii

    ”Lacrimi” scuturau;

    Albe, roz, petale,

    Soarta și-o plângeau.

    Astăzi, geamul rece,

    În tăcere-i ”prins”;

    Sufletul, asemeni,

    De tristețe-i ”strâns”.

    Fulgii albi, în joacă,

    De el se izbesc;

    Supărtă greșeala,

    Și-ncet se topesc.

    Se preling, duioase,

    Mici sclipiri de foc;

    Nu e Soare-afară,

    Ci un bec, în loc.

    Pulberea de ”stele”,

    Ca lacrimi de sfânt,

    Încropește-n taină,

    Giulgiul pe pământ.

  


  ”Puls de viață”

  
    Rătăcit pe străzi, cu umbra

    Târșită pe caldarâm,

    Nu-nțelege-un ”Puls de viață”,

    De ce vrem să-l omorâm.

    Blana, îmbibată-n smogul,

    Ce și iarba-a impregnat,

    Greu ascunde-n coaste supte,

    Un mic suflet, blestemat.

    Trupul tremură de fugă;

    Ochii, de teroare-s plini.

    N-are unde să se-ascundă;

    Peste tot, sunt doar străini.

    S-a făcut covrig, la stâlpul

    ”Răstignit” pe-un teren gol,

    Ce abia ține pancarta,

    Căzută cu-n colț pe sol.

    Cu un nod în gât, și-n minte,

    O săgeată urmăresc,

    Ce arată spre pământul,

    Unde, un complex, doresc.

    Un slogan domină tabla,

    Nouă ”poartă” înspre hău.

    I-l citesc... Da, au dreptate:

    ”Ăsta-i viitorul tău!”

  


  „Puritate”

  
    Vremea s-a stricat, e iarnă

    și-ntr-un sat, de rău, pătat.

    Cerul varsă ”puritate”,

    de la Cel de Sus, uitat.

    Oamenii-s umani, ca rasă,

    mai puțin, doar, în ce fac.

    Dorm cu nesimțire-n casă

    și, în depravare, zac.

    Poftele domină jocul

    numit Viață pe Pământ.

    Patima ”sfințește” locul,

    nu în sensul vechi, și sfânt.

    Mințile se-aprind ca iasca;

    din cuvinte sar scântei.

    ”Crucea” de la piept e plosca,

    ce-o ”închină”, ca atei.

    Conștiințele-s pătate,

    chiar murdare deseori.

    Mila, greu în ochii răzbate;

    au instinct de vânători.

    Ninge-acum cu nepăsare,

    peste oameni cam la fel.

    Fac prin ”puritate” cale...

    spre bodegă, nu spre El.

  


  Ramona

  
    -nevăzuta-

  

  
    Cum ești tu Ramona?

    Multe-am auzit.

    Ești reală oare,

    Sau doar vis iubit?

    Ești doar minunată,

    Sau reală chiar?

    Cui te va da oare,

    Viața, ca scump dar?

    Ești ca raza fină

    Ce din rouă bea,

    Lângă care Timpul,

    Pe veci vrea să stea?

    Trupu-i de fecioară,

    În curbe de nor,

    Și nu are colțuri,

    Ci ispite-n zbor?

    Glăsuiești și-n vorbe,

    Sau doar în sărut?

    Buzele-ți mângâie,

    Sau mi s-a părut?

    Te-am pictat în minte

    Cu-n fior de dor.

    Ți-am pus și un suflet;

    Visele mai mor.

    Poate-n viața asta,

    Sau de-apoi, nu știu,

    Voi vedea și umbra

    Trupului tău viu...

  

  
    (pt. Ovidiu C.)

  


  Răscolitul

  
    -vorbe de țară-

  

  
    Răscolit de dorul ”umple-l!”,

    căci simțea golul un chin,

    nu înțelegea cum, unii,

    criticau ”paharul plin”.

    Hărnicuț, și plin de grijă,

    folosind și nopțile,

    se-ntreba, ce burți au ăia,

    de ”își beau și mințile”.

    Bucuros, ca ”jefuitul”,

    că n-are mai multe ”piei”,

    s-a-nfrățit cu cei ce-n ”arderi”,

    ”beau de sting”... focul din ei.

    Fără-un sfanț, c-așa se cade,

    la pomana omului,

    bea ”pe cinste”, căci se știe,

    ”banu-i ochiul dracului”.

    Beat, ierta și proștii care,

    des târâș, ”făceau mustrări”,

    și le explica, că are,

    strada lui, ”patru cărări”.

  


  ”Rătăcind” pe-un ”Colț de Raiuri”

  
    Dintr-un sat, uitat de șansă,

    Un alt biet, ”sărman-de-munte”,

    A pășit, cu jalea-n traistă,

    Pe a vieți-ngustă punte,

    Drumul rătăcea aiurea,

    Ca un om ieșit din Cale,

    Ce se-mpiedică de toate,

    Și se duce... tot la vale.

  

  
    Râpe mici, ”îmbujorate”

    De un lut clisos și dens,

    Sfârtecau panta lălâie,

    Lăbărțată fără sens.

    Rădăcini îmbârligate,

    Ca și vorba omului,

    Se iveau goale din maluri,

    În foșnetul fagului.

    Trunchiuri plumburii, ca Cerul,

    Frunza-și clătinau în cânt,

    Ca un vaiet viu de valuri,

    Vag în vuietul de vânt.

    Brazi înalți, sfinte coloane,

    Presărau tămâie-n jur,

    Și-n pastelul de culoare,

    Revărsau un verde pur.

    Jos, prin matca-abia zărită,

    Printre stânci, ca blestemat,

    Cuteza, un fir de apă,

    Loc să-și facă-ncrâncenat.

    Când să treacă de-o potecă,

    S-a lovit de un pietroi,

    Și-n cascada de o șchioapă,

    Se certa cu-n vrăbioi.

    Pestrițatu-n gura mare,

    Penele-și spăla de zor,

    Și chema, plin de-ncântare,

    Și suratele în zbor.

    Brusc, tăcerea se-nfioară

    De un scrâșnet dur de pas.

    Umbra liniștii se-așterne,

    Peste-a păsărilor glas.

    Era doar munteanul nostru,

    Dacă vrei ca să asculți,

    ”Rătăcind” pe-un ”colț de raiuri”,

    Cu prea mulți copii desculți.

  


  ”Rățeșirea”

  
    -”gâsculițe!”...-

  

  
    De mirare-o rață ”scurtă”

    Și la minte și la trup,

    Măcăia, cam speriată,

    Pripășită lâng-un grup:

    -Ce-i cu voi? Unde vă duceți?

    De ce, steaguri, fâlfâiți?

    -I-am lăsat pe toți, surat-o...

    Jos hainii parveniți!

    -Unde? Cum? Și când? De ce?

    Cine-s ăștia?...-am amețit.

    -Vai ce proastă? Chiar stăpânii,

    Ce ne-nchid la asfințit.

    -Dar e bine, protejează

    Cârdul, de dușmanii răi...

    -Ca ”părinți”, pot să o facă

    Și pe alte, blânde căi.

    -Dar ne dau și de mâncare...

    Și la baltă, ne duc ei...

    -Să ne-ngrașe, nu din milă,

    Căci hapsâni sunt, și mișei.

  

  
    Și așa, din ”mac” în vorbă,

    ”Buneee”... de pilaf și ciorbă,

    Și-au făcut, ”de cap”, pe lac,

    Cum să spun... mai bine tac,

    Cum se ”aia”, nude-n soare,

    ”Bălăceau”, în gura mare,

    Pe căldură-n plină vară,

    S-au ”trezit”, cred, într-o seară,

    Că vre-o trei ”baștani-bibani”

    Le-au ”văzut”... ”bune de bani”,

    Și le-au dus, prompți... la ”produs”:

    -”Gâsculițeee!!!... Preț redus.

  

  
    Cu morala?... Stau cam prost;

    N-o găsesc, în tainic rost.

    Dar, ceva-ceva, tot zic:

    -Fetelor, ”ciocul” mai mic!

  


  Războaie incorecte

  
    -dar statistici corecte-

  

  
    Întortocheate vremuri,

    Întortocheate vieți.

    Puterea e un viciu;

    De ea, prea mulți sunt beți.

    Războaiele curente,

    ”Sfințite” doar de legi,

    Încalcă crunt morala,

    Celor umili și blegi.

    Ucisul e o artă,

    Predată și în școli,

    Și-n timp desăvârșită,

    Renunță și la soli.

    Contează rezultatul;

    ”Colateralii”? Moft.

    În era neputinței,

    Nu poți să-nvingi un soft.

    Când ucideau, străbunii,

    Cu fața la dușman,

    Îi susțineau privirea,

    Știind că-i tot uman.

    Bogați în sentimente,

    Simțeau ce-i bun, sau rău.

    Dar azi? Apeși butonul

    Și-o țară piere-n hău.

    Pe circuite ”moarte”,

    Imaginea se scurge,

    Cu viața ”ușurată”

    De suflet, și de sânge.

    O dronă se înalță;

    Un satelit o-”nvață”.

    Rachete prea docile

    Nu văd umani la față.

    Trăirea-i îngropată

    Sub un pretext ”curat”.

    Statistica-i corectă:

    Nu-s cifre de ”furat”.

  


  Repetând

  
    -fir de viu-

  

  
    Undeva, în ăst pustiu,

    Doar cu vina de-a fi viu,

    Se-ntreba un pui de cuc:

    -Câte-n spate-o să mai duc?

    Unii spun că n-a fost cuc,

    Ci-un sărman, dintr-un sătuc,

    Ce, ”trezit” de-un trai ”târziu”,

    ”Ciripea”, dar în ”pustiu”.

    Alții, că-i ceva ”mai viu”,

    Poate Tată, Poate Fiu,

    Re-ncarnat în alt sătuc,

    Ca un om, sau poate-un nuc.

  

  
    Pe un ciot, rămas butuc,

    Rămășiță de la nuc,

    Își spunea, un pui de Fiu:

    -Ce puține pot să știu...

    -Drumuri, înspre Cer, nu duc;

    -Ce greu crește-un pui de nuc;

    -Că, tot, moare, oare știu,

    Cei ce taie-un fir de viu?

  


  Rugi

  
    Oameni sărmani,

    cu traista norocului în băț,

    cârpită în prea multe locuri,

    dar și cu multe alte găuri,

    lăsate șansei, ca să intre când vrea,

    sau să mai cadă ghinionul ”scaios”,

    își duc, nu petrec, zilele

    cu speranța îmbătrânită

    de atâta așteptat inutil,

    răbdători la cele lumești,

    până în pragul deznădejdii,

    rugându-se, încă, la El,

    convinși că, tot încă,

    nu i-a părăsit,

    și că e doar ocupat,

    cu Lumea viitoare,

    pe care le-o pregătește,

    cu chibzuință și iubire,

    și cu multă milă,

    atât cât mai poate și El îndura,

    căci prea mult a fost solicitat

    și, din două rugi,

    dacă una-i pentru ”Dă-mi!”,

    cealaltă e, sigur, pentru

    ”Fie-Ți milă!”

  


  Rugul

  
    -hăitașii legii-

  

  
    Din inima Orașului damnat,

    Flori, din gunoi, am adunat,

    Și candele, pe caldarâm, am pus,

    Ca rugi, spre Cel uitat, de Sus,

    Și am spălat cu lacrimi trupuri arse,

    Ce au lăsat, să geamă, mame-n case.

  

  
    Covorul de vieți stinse umple strada

    Și doar din tineri este ”prada”,

    Ce, de a legilor hăitași e adunată,

    Din cușca discotecă blestemată.

  

  
    Pierduți, sutele de mame-n jale,

    Copii-și plâng, pe paturi de spitale,

    Și suflete se zbat, aprig, sau stins,

    Când izbucnește timpu-n plâns.

  

  
    E prea târziu!... sau nu e încă;

    Din mii de piepturi s-a născut o ”Stâncă”,

    Pe care-i scris, cu ”omenie”,

    ”Dreptate vrem, azi, nu-n vecie!

    Nu vrem persoane condamnate,

    Ca forme-ascunse de dreptate,

    Și-n loc de palide regrete,

    Vrem doar respect de viețile curente!”

  

  
    Orașu-n centru, rugul a aprins,

    Și-a ars pe el, aleanul strâns,

    Și vechiul cântec de iubire,

    Lăsând în loc, un imn, de pomenire.

  


  Ruleta vieții

  
    ”Jocurile s-au făcut!”

    Ruleta se-agită.

    Negru-i un mormânt tăcut;

    Roșu, viața slută.

    Numerele-s la noroc;

    Lor nici nu le pasă.

    Cele mari sunt de soroc;

    Cele mici, de șansă.

    Pariază cine vrea,

    Ore, ani, sau zile.

    Toate-s prinse-ntr-un micuț

    Calendar cu file.

    Le ai teanc în fața ta;

    Să le rupi, nu-ți vine.

    Cifrele în ochi îți sar.

    ”La ghicit”, nu ține.

    Joci și pierzi, și pierzi și joci,

    Cu speranța-n vrie.

    Din păcate dai și dai,

    Timp, din ”partea vie”.

    Crezi că-l ai pe cel ”de veci”,

    Da-i monedă calpă.

    Pe acolo, poate treci,

    Dar nu-l simți ”sub talpă”.

    Pașii tăi sunt doar prin viu;

    E un timp anume.

    Nu toți regula o știu;

    Pierd, și ies ”din lume”.

  


  Șapte-n plus

  
    Dup-o noapte-ntreagă,

    De umblat prin sat,

    M-am trezit cu Jimmy,

    Cerând, încordat:

    -Dă-mi o ciorbă-ndată,

    Sau ce-oi mai avea!

    Știi, m-așteaptă soața...

    Cât o mai putea!

    Stau la coadă unii,

    Pofticioși-flămânzi.

    Ca și voi, în patimi,

    Nu îmi par prea blânzi.

    -Ai luat-o cu acte,

    Sau doar ”împrumut”?

    Dup-o lună-două,

    Iar zici: ”Eu mă mut!”?

    -Sunt fidel cu asta;

    Ea îmi e ”fidea”.

    -Te-ai cam ”ars” cu vechea;

    Chiar i-ai zis ”cățea”.

    -Ajunsese ”poamă”

    Bună pentru toți.

    Asta vrea o casă;

    M-am gândit că poți.

    O aduc aicea,

    Cu puiuți cu tot;

    Nu sunt mulți, vre-o șase...

    ”Dulci”, să-i pupi în bot.

    A plecat, pe fugă,

    Ca gonit de rău.

    M-a lăsat, cu gura,

    După muște, zău.

    Șapte-n plus acuma...

    Râd... la numărat.

    Ce să fac, pe ”viață”,

    Nu sunt supărat.

  


  Schimb

  
    Cu privirea scursă

    Pe un os cam ros,

    Boby mă întreabă,

    Mârâind duios:

    -Ce ar fi, stăpâne,

    Dac-am inversa

    Rolurile astăzi?

    Crezi că ți-ar păsa?

    Ai putea, degeaba,

    Să stai liniștit,

    Și-ai uita, de ”răuri”,

    Să scrii, răzvrătit.

    Te-ar durea în coadă,

    Nu numai în cot,

    De ce zic vecinii,

    Când nu-i pupi în bot.

    Ai putea să latri,

    În ”sus”, și la ”mari”,

    Fără să îți pese,

    Că au ”colții” tari.

    Dacă vrei, la Lună,

    Urli când socoți,

    Prea-mărind, sau invers,

    Și ”aleși”, și hoți.

    Drumurile-n noapte,

    Le-ai bătea cu rost,

    După-o ”poamă”, două,

    Căci doar n-oi fi prost.

    N-ai mai fi nici sclavul

    Plăților la zi;

    Pe facturi, ți-oi face

    Pofta, cum o-i ști.

    Nu mai zic de șansa

    De-a te bucura,

    Că, orice vei face,

    Nu te-oi însura.

    Dar, mai mult, pesemne,

    Bine ți-ar mai prinde,

    Să n-ai conștiință,

    Și să n-ai ce vinde.

    ....

    Vai, în reverie,

    Simțeam cum m-afund;

    Câte alte atuuri...

    Cugetam pro fund.

    Dar, Drăcuțul, coada

    Și-o băgă în gând:

    De ce vrea, ”jăvreișen”,

    Schimb, cu-n om ”flămând”?

    Era vre-o chichiță...

    Nu m-a aiurit.

    Am rămas, ca tontul,

    Uman chinuit.

  


  Scuturând viața

  
    -sensul-

  

  
    Cu răbdarea peticită,

    Arătând ca vai de ea,

    M-am oprit, să-mi ”scutur” viața,

    Ca să văd ce-o mai cădea.

    Praful zilelor curente,

    L-am privit ca necesar;

    Mici bucăți de sănătate,

    Aminteau de dispensar.

    Pietre, depășind chiar pumnul,

    Sugerau și timpuri ”reci”,

    Cu necazuri pripășite

    Din cămară, până-n beci.

    Bolovani cu colțuri roase,

    De atât cărat la deal,

    Ca Sisif cu-orar și norme,

    Aminteau c-am fost și cal.

    Doar o stâncă-ntunecată

    S-a rostogolit... în sus;

    Drob de sare... sau o spadă?

    Altă grijă am de dus.

    Mici scântei de bucurie

    Se vedeau prin smogul dens:

    Doi copii, și o soție,

    Dădeau vieții-un sincer sens.

  


  Seara de toamnă

  
    i.a.

    Norii și-au pierdut mânia

    Tunătoare, de prin vară.

    Rătăceau, precum femeia

    Dup-o vorbă de ocară.

    Soarele, fudul odată,

    O cam ”flendurea” pe sus.

    Cu văpaia ”răsuflată”,

    Chiar părea că e cam ”dus”.

    Cerul, moleșit ca lumea,

    Cu azurul ofilit,

    Părea, parcă, că se-apleacă,

    Spre pământul potolit.

    Doar în zări, îmbrățișarea

    Celor doi îndrăgostiți,

    Strălucea, cam ca iubirea

    Unor tineri despărțiți.

    Lin, cu ”calmul bunăstării”,

    Fără-a se grăbi de loc,

    Trecea pragul înserării,

    Noaptea, invitând la ”joc”.

    În abisul de ”dincolo”,

    Ca speranța-n lung tunel,

    Clipocea micuțul, solo,

    Ca Luceafăr, sau ca El.

    În tenebrele frustrate,

    Ce pământul copleșeau,

    Se-aprindeau alte steluțe,

    Ce, tot Ceru-l răvășeau.

    Cu cel spirit al dreptății,

    De care-s ades atins,

    Am rostit, cu încântare:

    -Brav-o Seară, ai învins!

  

  
    Ce mult frumos e-n jurul nostru,

    Și ce puțin îl prețuim.

    Uităm adesea, din păcate,

    Ca și-altceva, să ne dorim.

  


  Sfânta cred-utilitate

  
    -Parlamentul are minte!...

    Îmi zicea, ieri, un vecin.

    -Nu-i acela care minte?

    Întrebai, naiv, senin.

    -Sunt alese minți ilustre;

    Au, în spate, ani bogați.

    -Sunt mai noi, sau cei ce ”fură”?

    Auzii că-s cam ”pătați”.

    -Doar invidia bârfește.

    Au și ei, ce-au adunat.

    -Voturi spui? Doamne -ferește

    Să îi judec cu ”băn at”!

    -Dac-ai ști cât dau la lume...

    Și din buzunare-o fac.

    -Nu le au, ca noi, pesemne;

    Greu să ai, pe pulpă-un sac.

    -Și ce vorbe-nmiresmate

    Rostuiesc cu gura lor...

    -Drept le zici, căci adevărul

    Prea miroase, și-i cam dor.

    -Ne vor face viața ”lună”,

    Și curată, ca-n povești...

    -E cu găuri și pe față,

    Prin ochean dac-o privești.

    -Hârâi, și n-aud prea bine;

    Ce ziceai? Neam bun, români?...

    -Ne-am cam ”luat”-o, cum se spune.

    Simți ceva greu la plămâni?...

  


  Sfaturile

  
    Sfaturile par făcute,

    Să fie doar ”ascultate”.

    Chiar și cele mai ”plăcute”,

    Sunt, cu totul, ignorate.

    Când le dai, chiar crezi în bine,

    Ferm convins că nu greșești.

    De învățătură pline,

    Unele îți par ”zeiești”

    Ești mirat, când vezi că unul

    Îți răspunde chiar ”tăios”.

    Altul nu-ți arată pumnul,

    Dar nu pentru că-i milos.

    Rar, și sigur, din greșeală,

    Sau uitând că i-a fost dat,

    Face unul vre-o ”scofală”,

    Chiar urmând un simplu sfat.

    Tu te bucuri, crezi în tine

    Și, mai multe, vrei să dai.

    Ești ”măreț”, mă rog, în fine,

    Într-un lan, un singur pai.

    Ignoranța te excită,

    Căci pari mai deștept ca cei

    Ce, o viață fericită,

    Duc, în felul lor, în ei.

    Sfaturile sunt menite

    Ca să aibă-un rost al lor,

    Să aducă clar aminte

    Că ”deștepții” nu mai mor.

    Ironia-i doar amară;

    Cred în sfaturi și le-ascult.

    Rezultatu-i în cămară,

    La conserve, nu mai mult.

  


  Și ”firesc”?

  
    Lasă Doamne Nemurirea

    Pentru alții! Eu n-o vreau!

    Până la hotarul Vieții,

    Doar ”firesc”, doresc să ”stau”.

    Drumu-i presărat cu jale,

    Și cu gropi ce flămânzesc;

    Carnivore, vor doar omul,

    Cât mai tânăr... nu-i firesc.

    Din țărână noi ne ”tragem”

    Și, firesc, în ea vom fi.

    De ne-am naște din Iubire,

    În iubire am muri.

    Nu Te-acuz, și, nici reproșuri,

    E firesc ca să nu-Îți fac.

    Dar nu înțeleg, ”alesu-Ți”,

    Cât e Înger? Cât e Drac?

    Dacă, în balanța lumii,

    Separi binele de rău,

    Vei vedea, firesc, un talger,

    Gata să ajungă-n Hău.

    Și atunci, cu Viață-n ură,

    Nu-i firesc, s-o mai lungesc.

    Sufocat nu-s nici de milă.

    Cum? Normal e. Și firesc?...

  


  Și ”suflete” cad

  
    -noapte de august-

  

  
    Pe drumuri bătute

    De ciute cărunte,

    Tăcerea-i deplină,

    Sub luna divină.

    Din stele curg lacrimi,

    Ca arse de patimi,

    Și sfârtecă Ceruri,

    Cu urme de zboruri.

    E august, și-i noapte,

    Iar ”Calea de lapte”,

    Ca râu, parcă viu,

    Se pierde-n pustiu.

    Din locuri vecine

    Cu neagra genune,

    Scântei de lumină,

    Pornite-s să vină.

    Încearcă, în salbe,

    Cu forțe prea slabe,

    Să-nvingă neantul...

    Urmează un altul.

    În valuri, lumina,

    Se-ndreaptă spre tina

    Ce-un glob încropește,

    Și geme... trăiește.

    Feștile de suflet,

    Sătule de umblet,

    În munții de piatră,

    Se-ntorc, iar, la vatră.

    Pământul le-așterne,

    Mici lacuri, ca perne,

    Și, pat pentru prunci,

    Le face din stânci.

    Ca fulgere stinse

    Din vieți, la piept strânse,

    Reflexe de stele,

    Răzbat, lin, din ele.

    În unde se zbate

    Vecia din noapte,

    Și Timpul nestins,

    De om, ieri, aprins.

    În flacăra vremii

    Se strâng lungi milenii,

    Ca soli mici de foc,

    Ce ”spun” de ”alt loc”.

    Acolo-s strămoșii?

    Vor fi și nepoții?

    E-un Rai, sau un Iad?

    Și stele tot cad...

    (fiecare stea este un suflet ”plecat”)

  


  Simplă poveste

  
    Las în urmă o poveste,

    Care-a fost, va fi, și este,

    Despre trai necurățat,

    Cu prostie răsfățat.

    Buruiana încolțită,

    Iertată de-a fi plivită,

    Mi-a lăsat pe trup o rană,

    Scrijelită ca de-o pană.

    Ochii i-am deschis cu chiu

    Și cu vai, că-s încă viu.

    Și-am gemut, fără cuvinte,

    Cu un ultim gram de minte.

  

  
    Mi-am săpat groapa-n trăire,

    Cu o groază de simțire,

    Și-am pus vorbe-n jurul ei,

    S-o păzesc de derbedei.

  


  Singuraticul vânt

  
    Peste culme-n asfințit,

    Soarele se scurge.

    După el, cam amețit,

    Doar un nor mai plânge.

    Vântul, blând îl smotocește

    Și îl lasă flendurit.

    Simte, sincer, că trăiește,

    Când se ia de-un aiurit.

    A-ncercat, demult, odată,

    Și de Soare să se ia;

    A rămas fără de aer,

    Până la-Nălțimea Sa.

    Resemnat, își pierde vremea,

    Scuturând frunze la câini.

    Nu-nțelege ce e foamea,

    Neavând gură, sau mâini.

    Bate, fără răutate,

    Flușturatic și năuc.

    Zilele-i sunt întristate:

    Fără soață-i singur cuc.

    Ca urmare-l ”doare-n pană”

    Și se-amestecă în tot.

    Hățuri n-are cin-să-i pună,

    Și nici botniță la bot.

    Oare-ar fi, poate, mai bine,

    O consoartă de-ar avea?

    L-ar putea, din scurt, ea ține?

    Mare-ar fi plăcerea mea...

  


  Singurei

  
    Cu evlavie, în somn,

    Gândul și-l înalță,

    Spre un El, ce i-a lăsat,

    ”Singurei” în viață.

  

  
    El i-a vrut, cum se mai spune,

    ”Singurei, de capul lor”,

    Ca să își decidă soarta,

    Permanent, cum pot, și vor.

    Nu a vrut, la cap să-i bată,

    Educându-i permanent,

    Dar i-a speriat cu Iadul,

    Chiar uitând de ”armament”.

    O săgeată-două-acolo,

    Nu conta în ochii Lui,

    Căci știa, că tot umanul,

    Nu-și prea pune pofta-n cui.

    A omis, în grabă poate,

    Și cu ”milă” să-i îndoape,

    Și, normal, că între ”dânșii”,

    N-au rețineri, să se-”ngroape”.

    Prinși goi în vâltoarea vieții,

    Cu un deget paravan,

    Și-au legat de gât, în voie,

    Poftele ca bolovan.

    Ei credeau că, cad în Ceruri,

    Când Pământul se rotește,

    Și-au ajuns iubiți de altul:

    Cu foc, Iadul îi primește.

    Singuri-ei, de cap, în viață,

    Își cam fac, și-i doare crunt.

    Veșnicia e pe ducă,

    Când nu au nimica sfânt.

  

  
    Vina Lui? Sau vina noastră?...

    Lacrimi revărsate-n zori:

    Roua Cerului... și ochii...

    Glia te îmbie... mori.

  


  Șoaptele se-ncheagă-ncet…

  
    Vocile le-aud în cap;

    Muze jucăușe.

    La idei, cu jale sap;

    Lacrimi în cătușe.

    Unele, scobite-n gând,

    Ca răbdări umane,

    Tot așteaptă, stand la rând,

    Să bată din palme.

    Cam ciufute, nu prea vor;

    Prea e ”ca la carte”.

    De mărșăluit, și cor,

    Nu vor s-aibă parte.

    Țin în ele, zi de zi,

    Scâncet de speranță.

    Văd un orizont deschis,

    Și fără ”distanță”.

    Șoapele se-ncheagă-ncet,

    În cuvinte surde;

    Se-nfiripă, dintr-un gând,

    Ce abia se-aude.

    Nu vrea mult: o viață azi,

    Simplă, și c-un mâine,

    Ce se pierde printe brazi,

    Și-n grâul de pâine.

  


  Soarta

  
    Mi-am ”legat” soarta de ”semeni”,

    Fără grija că greșesc,

    Și-am pus cartea, ca o zare,

    Peste care să pășesc.

    Cu migală-mbătătoare,

    Zilele am râcâit,

    Încercând ca, strălucirea,

    Să o văd în Cel slăvit.

    Cerul l-am văzut, ca-n ceață,

    Prin rețeaua sârmelor,

    Și-nspre țelul libertate,

    N-aveam calea norilor,

    Mi-am pocit mersul în rânduri,

    Iară vorbele- cuvânt,

    Fluturând idei în falduri,

    Goale, ca un simplu vânt.

    Am simțit răceala umbrei

    Legilor în ”pas de doi”,

    Și-am sorbit amarul faptei,

    Printre oameni cu ochi goi.

    N-am putut să pun culoare

    Și lumină peste gând,

    Rătăcind în bezna sorții,

    Și în turmă, și în rând.

    Jalea mi-a scurtat privirea,

    Sufocând dorul din piept,

    De-a găsi, încă în viață,

    De nu Calea, drumul drept.

  

  
    Azi, nu-ncerc ca, din uitare,

    Să-mi fac țel, sau pat, sau scut...

    Vina nu o dau pe alții;

    Orb n-am fost, nici surd, nici mut...

  


  Splendori

  
    -Flori de piatră-

  

  
    Din lumina albă,

    S-au desprins culori.

    Flori de piatră-n salbe,

    Freamătă în zori.

    -Eu sunt cea mai pură;

    Mama-mi moștenesc.

    Albul e simbolul.

    Mulți cu el trăiesc.

    -E banal fetiț-o!

    Roșu-i de fidel.

    Purpuriul sânge,

    E un ”dat” de El.

    -Da, dar toți umanii

    La Soare privesc.

    Aurită-i soarta

    Celui ce-l slăvesc.

    -Ce știi tu surat-o,

    Zise o ”tăcută”.

    Movu-i pasiune,

    Aprigă, plăcută.

    -Vii culori, acide,

    Asta sunteți voi!

    Eu zburd în nuanțe,

    De apus cu nori.

    -Viața-n roz, se știe,

    E-un deziderat.

    Deci, eu sunt ”Aleasa”;

    Adevăr curat.

    Le-am zâmbit, cu grijă

    Să nu le-nspăimânt.

    Mă știam cam cinic,

    Când ”dam” din cuvânt:

    -În singurătate,

    Frumusețea plânge.

    N-are, de la cine,

    Laude a strânge.

    Una fără alta,

    Sunteți simple flori.

    Împreună însă...

    Ce sunteți?... Splendori!

  


  Spre ultimul somn

  
    Lumina mocnește

    în ploaia ”tocită”.

    Se scurge durerea

    în lumea pocită.

    Privirea se pierde

    în zid nevăzut.

    Speranța-i deșartă

    în om decăzut.

    Tăcerea-nfioară

    și liniștea seacă.

    Așteaptă Vecia,

    uitarea să-i treacă.

    Origini incerte,

    au vise de Domn.

    Se-abate menirea,

    spre ultimul somn.

  


  Sus, și sub/puși

  
    -buni de plată-

  

  
    Liniștiți, cu rea credință,

    ”Măcinând” ce știu, deci vorbe,

    Cei sus puși și-”agită” pofta,

    În amestecul de ”ciorbe”.

    Nu le pasă de ”strânsoarea”

    De sărmani, cu limbi tocite

    De atâta lins pe buze,

    Și cu fețele ”cernite”.

    Au prea mulți de ”dus în spate”;

    Cei ce i-au ”împins” în sus.

    ”Frățește” le fac și ”partea”;

    ”Împărțeala”-i ”a-la-rus”.

    Ce să-i faci, au și ei dreptul

    Ca, ”pe ei”, să nu se uite.

    Jupuiesc la ”piei”, și-afirmă

    Că, lor, fapta, nu le ”pute”.

    Și-au făcut, prin lege, ”tortul”

    Bunăstării pentru toți,

    Și-l împart, pe șpagă ”șpagă” ,

    Căci au palma de doi coți.

    Nesătui, de-”ndestulare,”

    Țara-o vând, ca ”scumpe” loturi,

    De pământ, sau ”de-ce-este”,

    Fără-a ține cont de ”haturi”,

    Limite de conștiință,

    De bun simț, sau de respect,

    Față de-”Orice om”, de care,

    Nu diferă ca aspect.

    Funcțiile-”nălțătoare”

    Îi ”fixează” printre zei,

    Și le dau blănițe sure,

    Ca să zburde printre miei.

    Nu-i atinge îndoiala

    Cugetelor prea pătate,

    Și chiar joacă, lângă crucea

    Țării-abia înmormântate.

    Fapta lor, a ”toacă” sună,

    Și-a prohod, vorbirea lor,

    Dar, și buni, cu-o lumânare,

    Iau ”lumina” orbilor.

    Candela e interzisă:

    -Stai, te rogi... Când mai muncești?...

    -Ți-am dat Rai: ai Sărăcia...

    -Pentru ea, însă, plătești!...

  


  Suspinul iernii

  
    -”licăr” de viață-

  

  
    Ieri, neaua-a căzut zgribulită,

    Cu vântul ieșit din sărite.

    Azi tremură toată și plânge

    Reci vremuri, zadarnic dorite.

    E luna lui Marte, și iarna

    O mantie-a-ntins, cu larghețe.

    Ieșită din timpu-i de vogă,

    Suspinul și-l dă, cu tristețe.

    Un soare, cam palid la față,

    Lumina își plimbă agale.

    Pustiul în alb îl excită,

    Ca gândul la lacul din vale.

    Pe streșini, cristale prind viață,

    Plângând un destin implacabil;

    Căldura reface, din gheață,

    Un ”picur”, docil, maleabil.

    O glie-nsetată-l primește,

    Cu șansa, din nou, de o baltă,

    Simțind că în pântec, fin, tandru,

    Un ”licăr” de viață tresaltă.

  


  Tăcerea-ngenunchiată

  
    Pe malul lacului privesc

    Tăcere-ngenunchiată,

    Și-ascult, cum lacrimi verzi jelesc,

    Lumina-njunghiată.

  

  
    Ca umbre sfâșiate de tristețe,

    Uscate ramuri, viața le doboară,

    Și-n sfârtecatul loc, de văi celeste,

    O șoaptă de final, din Cer coboară.

    Pe câmp se scurg uitările depline,

    Printre ciulinii gliei deșănțate,

    Da-n vaietul ce mintea îl percepe,

    Se simte vag, speranța dezlânată.

    E noapte și în frigul de sub stele,

    Mici pâlpâiri se zbat, fără să plângă,

    Și-n freamăt surd, ca de nădejde stinsă,

    Încearcă viața-n jurul lor, să se strângă.

  


  Teatrul

  
    -Just.ție. ?-

  

  
    În ziua de judecată,

    cu pedeapsa deja ”dată”,

    Dumnezeu lipsea din cer,

    iar Dreptul, din foaier.

    Viața-n ”teatru” se juca,

    ca o piesă, ce strica

    sensul pur de adevăr,

    luând și cinstea în răspăr.

    Miei-jurați, uitând strămoșii,

    ”lupuleți”, cu robe roșii,

    răsfoiau, fără-a citi,

    dosare cu ”știri la zi”.

    Ce contează-o viață-două,

    și ani lungi, lipsiți de ”rouă”,

    și cu soare un bec chior,

    când, la condamnări, ai spor?

    ...

    -Cum se poate? Mai ”nimic”!

    Ia să mai ”greblați” un pic

    și, ”pleava”, s-o scărmănați,

    și, la plan, să ”cotizați”!

    ...

    Tot ”pierzând” hoții cu ”stare”

    pe la munte, pe la mare,

    s-au ”trezit” flăcăii mei,

    că-au rămas cu derbedei.

    Mult prea mult n-aveau de dat,

    pușcăriilor de stat,

    care s-au ”văzut” cam goale,

    fără fonduri ”largi în poale”.

    ”Plasa” și-au întins de zor,

    la ”plevușca” din obor,

    și au luat, cam ca la piață,

    ”mărunțișuri” de prin viață.

    Au umplut ”cuștile” iar,

    cum cădea al legii zar,

    căci, când e confuză ”forma”,

    nu contează decât norma.

    Sensul se pierdea voit,

    într-un cod de legi tocit,

    și-n ”prevede-rea” primită

    ca-”nțelegere” tacită.

    ...

    Dumnezeu, când s-a întors,

    a văzut totul pe dos,

    a stuchit, și a plecat,

    Și-napoi nu s-a uitat.

    Ne-a lăsat sărmani și blegi,

    ”Făcături!” de calpe legi,

    cu-o ”just.ție” de râs,

    justă-n fond, căci face ”fâsss!”...

  


  Tentație ”caldă”

  
    Când în față i se pune,

    Continuu, ca o picătură chinezească

    O mâncare, sau băutură interzisă,

    ”Caldă”,

    Ca o instigare morală la ”gustare”,

    Pierzi, dacă o faci,

    Și regreți zi de zi,

    Dacă doar o privești,

    Și te gândești, cum ar fi, dacă...

    Până cedezi,

    Sau nu,

    Până într-un ”final”,

    Cu un scurt, și sincer epitaf:

    ”Sa dus” integru,

    Fără a gusta din ”deliciile” vieții ”materiale”,

    Cu ”gustul” spiritual ”desăvârșit”,

    De ”faditate” și... ce o mai fi fost.

  


  Terminații- n ”-ne” și ”-oi”

  
    Despre oameni am tot scris;

    Sunt umani, ca mine.

    Să-i accept așa cum sunt,

    Sincer, nu-mi prea vine.

    Ce e rău în ei, din plin,

    E puțin și-n mine.

    Ne-a creat, ”Cel ce-a decis”,

    Și cu fiere-n vine.

    De mă iau de ei acum,

    Clar că nu de tine,

    E că-n viață-am ”înghițit”

    Multe, și nu-i bine.

    Au mințit, râzând de cei

    Ca mine și tine;

    Griji, prea multe, au avut,

    Să le ”meargă” bine.

    S-au gândit, furând prea mult,

    Sigur și la noi:

    Ce or să mai poată lua,

    De ne lasă goi?

    Eu, cu tine, și cu voi,

    Printre alți mulți ei,

    Am fost vaca lor de muls,

    Oricum vrei s-o iei.

    În final, e vai de noi,

    C-avem alți ei, ”noi”;

    Ne-au propus sex dublu-acum:

    Să mai fim... și boi...

  


  Timp ciufut

  
    Alergam Timpul din urmă;

    Irosit, nu se-ntorcea.

    Am ”sărit”, cu greu, din turmă;

    Așchie? Sau doar surcea?

    E ciufut, cum vine, trece,

    Cu nimic în urma lui;

    Nici măcar o Clipă-acolo,

    De o ”ciorbă” să îți pui.

    O dau chix, cu-ndemânarea

    Celui necuvântător,

    Ce așteaptă-n barieră,

    Fânul, dinspre viitor.

    N-am nici timp, de-o lumânare,

    Să pun pentru traiul mort,

    Dus pe apa săptămâni,

    Nu doar sâmbăta, cu-n ort.

    Toaca lui bate-n neștire,

    Și mă cheamă-mbietor;

    Pași-i fac zâmbind flegmatic,

    Ca un veșnic muritor.

    Undeva, în neguri, poarta

    Spre ”niciunde” s-a ivit;

    E-o părere, sau e-aievea?

    Viața, cert, m-a istovit...

  


  Timpul și Copilul

  
    Privește Copile clepsidra

    Ce Timpu-l gonește din loc,

    Și lasă-l să plece, ca prostul,

    Sau ia-l, dacă vrei, tu la joc!

    Arată-i că viața-i frumoasă,

    Iar tu, să urăști, nici nu știi,

    Și cere-i, de vrea să renască,

    Să șteargă-n trecut, poate-o zi!

    Alege, de vrei, ora-n care,

    Plecat-a Bunicul spre ”sus”,

    Când el, poate-n voia divină,

    I-a rupt, ața vieții, pe fus!

    Să-l cerți, nu e bine micuțe,

    Căci, singur cu el, mult vei fi!

    Iubindu-l, să-l faci să întoarcă

    Clepsidra, odată, la fel, într-o zi!

    De vrea să se-ascundă la tine,

    Primește-l cu suflet curat!

    Nu spune la alții, Copile,

    Că Timpul hoinar, l-ai furat!

    Tu lasă-l să doarmă cât poate,

    Și somnu-i veghează, de vrei!

    Închide și yala la ușă!

    Clepsidra-i, ferește-o, de ”ei”!...

    (pt. Alex, la patru ani și jumătate)

  


  Țipând, la rând i.a

  
    -”scârțâind din dinte”-

  

  
    Cu plăcerea adumbrită

    De reci umbre de lumini,

    Îți transcriu, cu greu, din minte,

    Zvonuri despre ”timpi senini”.

    Sensurile disonante

    Ia-le ca ceva profund,

    Dintr-o ultimă zvâcnire

    A unui penultim gând!

    Chiar am vrut, un fost frumos,

    Să-l trans-pun în rime,

    Iar plăcutul, să-l ridic,

    În prea-nalte stime.

    În intenții am avut

    Chiar și mila sfântă,

    Ca să nu mai zic de dor,

    Și iubirea toantă.

    Toate, și-încă și-altceva,

    Mi-au zburdat prin minte...

    M-a ”trezit” în crunt prezent

    ”Scârțâind din dinte”.

    Glasu-mi, ce-ar fi trebuit

    Să susure vorbe,

    S-a ”îmbățoșat” subit,

    Fluierând la ”ciorbe”.

    Gestul nu era frumos;

    Dar nici ele-n parte,

    Căci ”serveau” zvonuri de timpi,

    Buni, în străchini sparte.

    Prost ca lumea, deci normal,

    Nu ca toți, desigur,

    Am gustat, și chiar m-am ”fript”,

    Ca să mă asigur.

    N-am găsit nimica bun,

    De burtă, sau suflet,

    D-am simțit, că-s ”apucat”,

    Cum să spun, de urlet.

    Când să zic că-s unicat,

    M-am trezit în coruri,

    Plictisite de-”adurlat”

    Prea înalte ”foruri”.

    Cum s-ajungi la nasul lor,

    Fără bâtă fine?

    Aaa! Prăjină îi spui tu;

    Auu! Fulg e mai bine?

    Vrei să-i ”îndreptăm” cumva,

    În ”cealaltă” parte,

    Doar ”citând” din bunul-simț,

    Și din Sfânta Carte?

    Mă crezi prost, doar fiindcă sunt,

    Sau asta e moda?

    Bine, bine, țip, la rând...

    Vai, da lungă-i coada!...

  


  Toanele iubirii

  
    Iubirea se ascunde după ușă,

    Cu coasa pregătită-n așteptare.

    Se știe că, în dragostea cea oarbă,

    Au loc și vise, dar și răzbunare.

    Cu toanele ivite între ”dor uri”,

    Neprevăzute, ca și-a ei esență,

    Își face jocul, fără judecată,

    Și-aduce omu-n pragul de demență.

    Plăcerilor frustrate, oblojite

    Cu dulci cuvinte, în clipe de răsfăț,

    Încearcă în zadar, o conștiință,

    Frâu să le pună, sau chiar hăț.

    Ciudată ca și ea, ura apare,

    Iar dorul răzbunării se-nfiripă,

    Și-atunci, normal, de după ușă, coasa,

    Se-abate, chiar făcând risipă...

  


  Toto și ”treburile cerești”

  
    Toto, câine de pripas,

    Mai ”deștept” la minte,

    ”Spumega”, lătrând de zor,

    Și de cele sfinte.

    -Băi potaie, vezi cum urli!

    Ce nu știi, nu prețuiești.

    Mai citește și o carte,

    Nu te lua după ”povești”!

    -Am văzut clar cum arată

    Cușca mea și cușca lor.

    -E biserică, măi fleață;

    Pentru rugăciuni, decor.

    -Da? Cu-atâtea lucruri scumpe,

    Atârnate peste tot?

    -Ce-i frumos place și lumii.

    Ia nu mai crâcni din bot!

    -Și-ăla îmbrăcat în straie

    De-ți iau ochii în lumini?

    Cel ce mârâie la oameni,

    Și le-arată doi canini.

    -E doar preot, și se roagă,

    Bag de seamă, pentru toți,

    Mai ales, ce-au ”stare mare”,

    Nu cum îi numești, tu, hoți.

    -Și cușcuța-vilă-naltă?

    Este numai pentru el?

    Și-alea trei mașini la poartă,

    Crezi că-l fac, cu voi, la fel?

    -Ia nu-ți mai băga tu nasul

    Unde sunt ”treburi cerești”!

    Crede fără cercetare

    Și muncește, să trăiești!

    -Da, dar Foamea iar mă roade

    Și, din post în post, postesc.

    Dumnezeul lui... nu vede,

    Cum, să latru, mă spetesc?

    -Tu ești doar ce ești, pricepe!

    Locul tău e printre câini.

    Nu ești om, fără pereche,

    Și ai labe, nu și mâini.

    -Înțeleg... fur doar cu botul

    Și, să car, nu pot de fel.

    Cine-i lup în lumea asta?

    Sincer, eu mă simt doar miel.

    -Ia termină cu prostia!

    Nu ești Mesia la voi!

    Chiar de știi vorbi oleacă,

    Nu poți trece-n rând cu noi.

    -Bineee! Dacă însă Domnul

    O s-asculte ruga mea?

    Ce se va-ntâmpla cu tine,

    Căci, ”la cușcă”, viața-i grea?

    N-ai biserică, nici haine,

    Hrană când te-o ”omeni”,

    Unul care dă din coadă,

    Ce, în rugi, l-oi pomeni.

    Însă-n cazul tău aparte,

    Liniștit, zău, poți să stai.

    Când te-oi scărpina pe burtă,

    Poți, din gură, să și dai.

  

  
    Încântat de cuvântarea

    Zdrențuită ca și el,

    Mi-a întors coada potaia,

    De parcă am fi la fel,

    Amândoi, creați de El.

  


  Totul e

  
    -ce e rău?... și ce e bun?

  

  
    Mă gândeam la animale...

    Ele nu ucid ”de drag”.

    Pentru ele, ”viața”-i hrană;

    Moartea e un simplu prag.

    ”Foamea” lor e depășită

    De-un ”uman”, cum unii spun.

    Mă întreb, în seci cuvinte:

    Ce e rău?... și ce e bun?

    Tot ce face-i să distrugă,

    Construind ceva măreț:

    Viitorul, într-o dungă,

    Cu-obrăjori, cred, de mistreț.

    Săturat să vadă-atâta

    Frumusețe-n jurul lui,

    Și-a luat, la spinare, bâta,

    Bătând mila Lui, în cui.

    Cu perversă-ndemânare,

    Căci, de, e mai ”educat”,

    Ca un crocodil se plânge,

    S-aibă sufletu-mpăcat.

    Ce contează o Natură,

    ”Zdrențuită” cu folos,

    De duce ceva la gură...

    Sau la bot, crud, nemilos...

  


  Trupuri care

  
    -ironi oare-

  

  
    Cu interesul celui care

    Își pierde timpul în zadar,

    Pășesc prin șleauri largi de care,

    Ce, de asfalturi, n-au habar.

    Cu grija celui nestatornic,

    Arunc cu praful după vânt,

    Lăsând să cadă un ceasornic,

    Ce ticăia, steril, nu-n cânt.

    Departe-n zarea necuprinsă

    De-un ochi, și nici măcar de doi,

    Se pierde-ntr-o lumină stinsă

    Ceva, ce mân-un car cu boi.

    Prin voalul minții odihnite,

    Ce se trezește fără-a vrea,

    Văd trupuri slabe, ofilite,

    Ce cară vieții... povară grea.

  


  Ucraina

  
    -lacrima de sânge-

  

  
    Pe harta destrămată,

    Un colț de țară plânge;

    Ucraina-și vede fii,

    În lacrima de sânge.

  

  
    La Cer, privesc cu teamă

    Și mame, și copii;

    Nu Domnul vrea să facă

    Din noaptea-n flăcări, zi.

  

  
    Pe străzi, pustiu-și varsă,

    Rusinea, nemilos;

    Prin șuierul de bombe,

    Vorbește-un ticălos.

  

  
    Putința-i e prea mare,

    Pentru-n nimic de rând;

    Păcat de cei, ce viața,

    Pe-un pumn de ruble-o vând.

  

  
    În blocuri, rânduiala

    De oameni au ”stricat”.

    O cadă stă să cadă;

    Fațada a ”plecat”.

  

  
    Ferestrele, lumina,

    N-o mai reflectă-n geam.

    Doar vântul geme-n colțuri,

    Ca-n sufletul de neam.

  


  Umanomul

  
    Prins în propria-i capcană,

    De-a se crede un ”Ales”,

    Semănând moartea, dorește

    Nemurire la ”cules”.

    Soarta i s-a dat pe mână,

    Și-o decide cum vrea el.

    În micimea-i sufletească,

    Crede că-i cu El la fel.

    Ignorând cu perfidie

    Binele-necat în rău,

    Își închină, senin, viața,

    Poftelor din jurul său.

    Și, normal, atunci tratează

    Bunul simț ca inamic,

    Închinându-și viitorul

    Unui simplu mic-nimic.

    Speriat, doar la ”scadență”,

    Că pierde tot ce a strâns,

    ”Schimbă foaia”, pe credință,

    Izbucnind, din râs, în plâns...

  


  Umbre alungite-n pofte

  
    i.a.

  

  
    Într-o graniță de ziduri,

    Se afundă un oraș,

    În mizeria legală,

    Demnă, cert, de un făraș.

    Palide frânturi de viață

    Își croiesc calea în jos,

    Îndrumați, des sus, vezi bine,

    De un urlet calm, pios.

    Umbre alungite-n pofte,

    Sufocate de trăiri,

    Se dedau uitării vieții,

    Renegând orice iubiri.

    Smulse Timpului cucernic,

    Ce le roagă în zadar,

    Schimbă zilele pe fise,

    Aruncate-n ani, la zar.

    Sunt umani și zac ca simpli,

    Suburbani de nobil soi,

    Căutând aer cu lupa,

    Și-ascunzându-se de ploi.

  


  Un ”Ciudat”, cu obraz

  
    -i.a.-

  

  
    Înciudat, ”Ciudatul” se destăinuia,

    ”Rumegând” ideea, ce îl chinuia:

  

  
    -N-o lua pe-acolo! mi-a spus conștiința;

    Cam căpos din fire, i-am negat esența.

    -Ce ești tu, ciudat-o? Amalgam da legi

    Și de ”princi puțe”? Chiar ne iei de blegi?!

    Crezi că doar ”moral”-ul e de respectat?

    Dar moralul nostru, nu-i de ”ridicat”?

    Cum să-mi bucur trupul, fără de plăceri?

    Crezi că se-”avansează”, fără târguieli?

    Cum să cred în bine, când doar alți-l simt?

    Îl prefer la mine; nu vreau să te mint.

    Inima mi-e largă; multe-ncap în ea:

    Fete buni/u/șoare, chiar și-o ”poamă” rea.

    Iar cu băutura, știi că o respect

    Și o pup, pe față, cu poftă, direct.

    Ce să-ți fac, că-n minte, loc nu ai de ea?

    Mi le beau? Pe bune? Zău, e lumea rea.

    Sauna nu-ți place, când mă ”aburesc”?

    Dai cu mahmureala... Asta nu-i firesc!

    A, preferi ”arome”, și Calea s-apuc...

    Să am doar o soață, singur ca un cuc?

  

  
    Vezi tu, măi vecine, unde-m-”aducea”,

    Și ce hal de viață-”bună” îmi făcea?

    Deci, să nu te mire, că i-am zis, scurt: ”Zât”!

    Dar, de-atunci, la gura-mi, ea îi zice rât.

  

  
    Îi priveam profilul: cam-cam ”aducea”.

    Tăbăcit, chiar bine, chiar și-obraz avea.

  


  Un nărav ”urât”

  
    Despre adevăruri,

    Tunse, sau oloage,

    Am tot scris odată...

    N-aveam multe doage.

    Cam ca Diogene,

    Plimbam lumânarea;

    Îmi plăcea lumina

    Și, la chip, schimbarea.

    Revenind la lume,

    Stând în ea, mă rog,

    M-au furat lungi ”rândur”,

    În al vieții drog:

    Șirul cu mâncare

    Și cu băutură,

    Cel pentru un nume,

    Plin de-nvățătură;

    Rându-n sus, pe trepte,

    Cu orgoliu-n spate,

    Plin de demnitate,

    Atât cât se poate.

    La avere, coada

    Era mult prea mare;

    Aveam, din păcate,

    Bunul simț, ca stare.

    Unul după altul,

    În pas de paradă,

    Tropăiam alene,

    Ca învinși, ca pradă.

    Viața-i o Natură

    Acră, scrisă-n legi.

    Cu smântână, vinul,

    Nu poți ca să-l dregi.

    Tot așa și scrisul

    E-un nărav ”urât”.

    De ce să-l ”citească”?

    Ca să-i stea în gât?...

  


  Un ultim cânt

  
    -melodie-

  

  
    Te-am iubit... Mi-ai spus: ”Adio!”

    Te-ai întors... atât de ”bio”;

    Te-am crezut... și te-am iertat;

    Plânge sufletul ”călcat”.

  

  
    Ești cu mine, dar departe,

    Ochii n-au sclipiri în șoapte,

    Vorbele sunt ”pe de rost”,

    Și mă iei, frumos, de prost.

  

  
    Să te uit, chiar vreau puțin,

    Mic vampir, cu chip senin,

    Și-ți dau sângele, pe tot,

    Să îl bei... sau speli pe bot

  

  
    Mă învălui în priviri,

    Eu mă pierd în vechi simțiri,

    Cad în haosul din trup,

    Gândul, în bucăți îl rup.

  

  
    Du-te! Pleacă! Fă ce vrei!

    Stai în lumea ta de ”zei”!

    Stai! Așteaptă! Doar puțin

    Lasă-mă să mai suspin!

  

  
    A plecat... nu-n murmur sfânt,

    Nu mai e... și nu mai sunt.

    Mia- rămas, în suflet... vânt

    Și un ultim, ultim... cânt.

  


  Unde de simțire

  
    -melodie-

  

  
    Sunetul, în sfere,

    Val cu val se scurge.

    Muzica-i domoală:

    Râde, tace, plânge.

  

  
    Sunt cuvinte ne-nțelese,

    De fior și șoapte,

    Ce se frâng, suspină,

    Ca și ziua-n noapte.

    Se scufundă-n seară,

    În lung cenușiu,

    Si ”piere” culoarea,

    În tot ce e viu.

    Case vechi și roase

    De apă și vânt,

    Vinete-s de ciudă,

    Lovite de cânt.

    Armonii superbe

    În văzduh se ”sting”,

    Ascunse de Ceruri,

    Printre nori ce plâng.

    Picături de sunet,

    Vise însoțesc,

    Viu simțite-n cuget,

    Când se ”prăbușesc”.

    Amintiri uitate,

    Se-nfiripă-n dor;

    Sufletul se zbate...

    Șoim rănit în zbor...

  


  Urma de Destin

  
    Ca mai toată lumea,

    Mi-am luat un tablou;

    Priveam sărăcia,

    Ca un frate bou.

    Agățat în cuiul

    Cu prea multe pofte,

    L-am vopsit în negru,

    Ca pe alte culte.

    Poate din greșeală,

    Sau în mod voit,

    O pată deschisă,

    Pe el s-a ivit.

    Semăna cu-o Viață,

    Dar confuză rău,

    Atârnând de-o ață,

    Cu-n picior în hău.

    Privit dintr-o parte,

    Căci ramă n-avea,

    Chiar părea că-i Moartea

    Ce se tot lățea.

    Dar revin la umbra

    Ce se-nfiripa;

    Atrăgea lumina,

    Dar o îngropa.

    Am privit în spate;

    Viață? Chiar nimic.

    Nici măcar o urmă,

    Ca să pot s-o stric.

    Intrigat, vezi bine,

    Că nu mă pricep,

    Cam cu disperare,

    Vieții-am dat un cep.

    Cu o lumânare,

    Am privit prin el.

    Ce scofală mare...

    Am văzut nițel.

    Părea Viitorul,

    Plin cu ”niscai-ce”,

    Sau poate Trecutul,

    Tot cu ”oareș-ce”.

    Nu vedeam ideea;

    Forma, nici atât.

    M-apucase jalea,

    De-atât ”ne-putut”.

    Am rămas cu pânza

    Găurită fin.

    Sugera o vagă

    Urmă de Destin.

    M-am gândit la găuri:

    Multe mai pot da.

    Ce de mai Destine...

    Bine mi-ar mai sta.

    A rămas acolo,

    Negru, atârnat,

    Cu-n punct, pal, în centru,

    Mic, neânsemnat.

  


  Vai, ”Creațiile” i.a,

  
    ”Beat” probabil, de succesul

    C-a făcut un om din lut,

    Creatorul i-a dat suflu

    Și, spre viitor, un șut.

    Cam credul, fără ”știință”,

    (De iertat, căci n-a avut),

    I-a făcut, din coaste-o soață,

    Cam... cu-n caracter ciufut:

    (Uite-o e, ce nu-i, și pleacă,

    Ca să vină dinadins),

    Focul să-l aprindă-n slabul,

    Ce părea, din start, învins.

    Cert, cu mintea ocupată

    De un Comos dezlânat,

    N-a pus, în a lor, destulă,

    Și-a tot stat... și-a amânat.

    Fără de oglindă, ”chipul”,

    N-a putut, exact, să-l facă,

    Iar când a ajuns la ”fire”,

    Ceva l-a-ndemnat... să ”treacă”.

    I-a ”trecut”, prin cap, să-i lase

    Și ”cuvântul” creator,

    Ce, rostit, să se-”ntrupeze”,

    În orice... (Cert, visător).

    Deci, noroc că, din motivul

    Ce nu-l știu menționat,

    L-a lăsat în ”plata” sorții,

    Și-a con-soartei, resemnat.

    Astfel, ”s-a ajuns” Adam-ul,

    Cu o ”Ev”-ă prin-pre-jur,

    Și se tot ”re-generează”,

    Din eroarea Celui Pur.

  


  Vai, iar ”sensuri stric/a/te”

  
    -a bate-

    Unul alerga haotic,

    Mai ceva ca, ”cal de trap”,

    Să refacă tot ce face,

    Căci era ”bătut în cap”.

  

  
    Mulți aveau cucuie-n creștet,

    Dese, cam câte încap,

    Căci, erau, afoni cu slujba,

    De soartă ”bătuți în cap”.

  

  
    Unii stau cu fața-n palme,

    Plictisiți de mult ”stătut”,

    Enervați, firesc, pe ”plebea”,

    Ce, ”obrazul, le-a bătut”.

  

  
    Șeful, mituit prea bine,

    Și scuipat, doar de deochi,

    Iar dona, la rude-o vilă,

    Căci ”bătea-prea mult-la ochi”.

  

  
    Un bătrân, sătul de vorbe,

    Se ruga, la Domn, firește,

    Ca să ”bată ghișeistul”,

    Cu năduf, pur românește.

  

  
    Unul, amețit, pe holuri,

    Căra leuca, pe cap, grea,

    Ca să dovedească lumii,

    Că a fost ”bătut cu ea”.

  

  
    Pe ”din dosuri”, ”cățelandrii”,

    ”Aranjau”, pe bani buni, ”treaba”,

    Și-așteptau ”dulăii-n state”,

    Să vină să ”bată laba”.

  

  
    Unul, re-chemat adesea,

    N-a mai luat nuiele-n spate,

    Acceptând, umil, ideea,

    Că, degeaba, ”drumul bate”.

  

  
    O bătrână, refuzată,

    Cu-o ”alură”-n bani, prea mică,

    Apela la Ne-Dreptate:

    -Vai, ”bătute-ar Vina”, maică!

  

  
    Pe afară-un grup, aiurea,

    Fără-a se-omorî cu graba,

    Își făcea avânt să intre...

    ”Bătători la uși degeaba”.

  

  
    Un ”șefuț” albit de vremuri,

    Platnic bun, ca să nu cadă,

    Era, de ”alese-fețe”,

    În ”scaun bătut”... să șadă.

  

  
    Dup-o oră jumătate,

    S-a întors slujbașu-n fine,

    Obosit, cum nu se poate,

    Căci ”bătuse câmpii” bine.

  

  
    Lângă teancul de dosare,

    Ce zăceau în așteptare,

    Unul, rezemat de-o piuă,

    Bătea apa-n miez de ziuă.

  

  
    Diverse vorbe populare

  

  
    Așteptau, umili, ”codașii”,

    Cu ochii holbați, să vadă,

    Cum îi zboară gura-n aer,

    C-o avea cam ”slobodă”.

  

  
    Unul, ne cam tras prea bine

    Din primatele străbune,

    Se tot bălăcea-n cuvinte

    De făcea, la gură, spume.

  

  
    Altul, cu o gură mare,

    Clar pornit, cumva, pe sfadă,

    Se simțea ca vai-de-dânsul,

    Și, cumva, ”călcat pe coada”.

  

  
    Dintr-u birouaș cu ”stare”,

    S-a ivit în sala mare,

    Unul ce pasul ”strica”

    Căci, ”a beat”, parcă, călca.

  


  Vestea bună-stării

  
    -alandala-n îndoială-

  

  
    Vestea-n sat s-a strecurat

    Ca o bârfă ”bună”.

    Nu știau cum să o ia:

    Adevăr?... Minciună?

    S-au convins că nu-i așa,

    Dup-o zi, sau două.

    Cei mai mulți o ignorau;

    ”Se făceau că plouă”.

    -Poate-a fost un semn în ea...

    Spuneau credincioșii.

    -Adevăr grăiți, cu har...

    Glumeau mincinoșii.

    Cei mai serioși, câțiva,

    Săturați de muncă,

    Ca ”sisifi”, tot mai ”trăgeau”,

    Câte-un gât... nu stâncă.

    Pe femei, le-a ”cucerit”,

    ”Îndoiala”-n fapte.

    Nu știau ce ”nu va fi”...

    Visuri de o noapte.

    Mulți copii, nu s-au băgat,

    Proști, în ” flecăreală”.

    A rămas, dacă-o fi fost,

    Dreapta ”îndoială”.

    Asta-i ”starea” de la sat:

    ”Bună” în cuvinte.

    Ei mereu rămân cu... Ce?

    ”Nu-nvățări de minte”.

  


  Viața, ca o ”Aia” (ironii amărui)

  
    -pseudo filozofia ei-

  

  
    Vița își arată-un nur,

    Mai mulți nu mai are.

    Curvă, zic unii, că e;

    Cam așa și pare.

    Faci cu ea, tot ce poftești;

    Dacă poți, firește.

    Dar, e-o ”Damă-de-consum”;

    Totul se plătește.

    Nu te plictisești cu ea;

    Des, își schimbă fața.

    O înjuri, dar te distrezi;

    Ce ți-e și cu Viața...

    E o ”scârbă”, unii spun;

    Că-i îmbătrânește.

    Ăsta e ”jocul” cu ea;

    Te ”seacă”, firește.

    Tinerii o iau în ”piept”;

    ”Pofte”-au, să trăiască.

    Nu se ”lasă”, ea, ușor;

    ”Trag”, s-o ”dovedească”.

    Cei adulți sunt ”rezervați”;

    S-au mai ”fript”, cu-o ”poamă”;

    I-a cam ”ars”, pe tonți, ades;

    I-a ”băgat”, în teamă.

    ”Domni”, i-au zis că-i diva lor;

    Au ”pictat”-o-n vorbe.

    S-au grăbit s-o ”facă”, demni(?);

    S-au trezit în ”ciorbe”.

    Că s-au ”fript” n-a prea contat;

    Au ”sufat”... să plece.

    Dar, cu-n ”Da!” și-au ”pus-o-n cap”;

    ”Dușu”-acuma-i rece.

    Reușesc numai cei ”tari”;

    Cum vor, pot s-o ”vadă”;

    Cei ”slăbuți” se ”maimuțesc”;

    Cum? O ”trag de coadă”.

    Nu e bine s-o-”ntărâți”;

    Dă, cu ”pofte”-n tine.

    Jinduiești, dar ești ”desculț”;

    Te oftică bine.

    Disperați, vă rog, nu fiți!

    E și ”jucăușă”.

    Tot ascunde, ea, ceva;

    Coasa, după ușă.

    Te ”trezești”, nu ”deșteptat”:

    N-o mai ai în ”față”.

    Ai dat totul ”peste cap”;

    Depinzi doar de-o ”ață”.

    Gata, am glumit destul;

    Ea-i ”fecioară”, fină.

    ”Bună” e, cum ți-o ”așterni”;

    Dumnezeu s-o țină.

  


  Viața crește

  
    Cu speranța în mai bine,

    Căutând necontenit,

    Am uitat, mult timp, de ”viață”;

    Gândul m-a înnebunit.

    Pentru-o falsă bunăstare,

    Hrană și ceva mai mult,

    Am muncit, cu-ncrâncenare,

    Pentru ”ban”, nedemnul cult.

    Am uitat ce-am spus odată:

    ”Zilnic, să privesc la Cer!”

    Mi s-a pus pe ochi o pată;

    Nori-s liberi, chiar de pier.

    Ei se schimbă des la față;

    Viață dau, și lăcrimând.

    Pe pământ, eu, din păcate,

    Nu am vrut, să mor, flămând.

    Gheara sufletul îmi strânge;

    Un copac bătrân se frânge;

    Un lăstar lovit nu plânge;

    Viața crește fără sânge...

  


  Vieți de bieți

  
    Viețile îți pierd conturul

    Într-un timp rătăcitor.

    Cu speranța-n Veci, umanul,

    Le ”îngroapă”, visător,

    În pământul răbdător.

    Locul lui, printre cuvinte,

    E, cu minte, câștigat.

    Din păcate, din Natură,

    Cum să spun, de ”trai”, drogat,

    Singur, el s-a alungat.

    Rațiunea, prost slăvită,

    Ronțăie idoli de lut.

    Sunt doar cei cu rea credință,

    Și ”născuți” din omul mut,

    Închinați la banul slut.

    ”Bieți” pierd, la ”zis”, controlul,

    Când, doar alții, îl decid.

    Răbdătorii își pierd rândul,

    Des rărit de-un Timp placid,

    Dar, cu viața, clar ”acid”.

  


  Viitorul și ”cerșe-țar-ul” i.a

  
    Într-o țară-”napoi” dată,

    Viitorul, cam olog,

    Ca să împrumute-o cârjă,

    Binele, l-a dat, zălog.

    A plecat, târâș, pe-o coastă,

    Golită de prădători,

    Ca să caute și-o cioată,

    Brad micuț, de sărbători.

    Ce-a găsit? Trecutul spune,

    Că s-a închinat grăbit,

    Și-a grăit: ”Doamne ferește!”,

    Când cădea, în fund, uimit.

    Căci aluneca pe-o pantă,

    Mal de râu, acuma prund,

    Nu prea moale la contacte,

    După cum l-a dus un gând.

    Unii spun că ”Dumnezeii”

    I-a rugat, sau pomenit,

    Doar cu grija, cred, la omul,

    Ce-a rămas ne ”omenit”.

    Căci ”umanul” se ”pierduse”,

    Într-un Timp ”alunecos”,

    Obsedat să-și facă-n poftă,

    Traiul cât mai ”pântecos”.

    Deci, pe-un fund de vale seacă,

    Doar cu-n orizont, de mal,

    Se-”neca”, în vorbe sfinte,

    Viitorul, ”luat de val”.

    Doar cu ”vai”, căci ”chiu”-uitul

    Nu-l ”trăgea” la ața lui,

    A ajuns pe-un ”plai de stâncă”,

    Numai bun, șontâc, să-l sui.

    Era câmp, de arătură,

    Pentru cei la mațe goi,

    ”Decojit”, cu mare trudă,

    Nu de vânt, și nici de ploi.

    O ”țipenie” umilă

    Se vedea, cu chip de om,

    Scormonind, cu griji orare,

    După rădăcini de pom.

    Era salahor cu ziua,

    Nu țăr-an, cu lung contract,

    Ce gândea cu capul, simplu,

    Nu ca ”marii Țării”, abstract.

    A privit, trist, ”cerșe-țar-rul”

    Ce ținea progresu-n sapă,

    Și se... chiar vedea... pe sine...

    Nu ”măreț”, ci-”intrat la apă”.

    S-a gândit să-i dea... povețe,

    C-altceva... și ”lung” privea.

    Era el, cert. Viitorul,

    Dar, pomană nu avea.

  


  Vin-o Doamne!

  
    Vin-o Doamne printre noi,

    Să ne vezi flămânzi și ”goi”!

    Lacrimi se ”topesc” în ploi,

    Nebunia e în toi.

    Omul n-are nimic sfânt,

    Și distruge cu avânt.

    Țara geme-n mândru cânt,

    Cu flori d-albe pe mormânt.

    Vin-o iute, dacă poți,

    Fără bani, c-avem mulți hoți!

    Iartă-i, sincer, de ”socoți”,

    Pe copii, și pe nepoți!

    Dă-le șansa, de-a vedea

    Iar Lumină-n Calea Ta,

    Ca să poată-n țara mea,

    Și-alți urmași, ”aici”, să ”stea”!....

  


  Viscolul,

  
    -opera ”cazonă”-

  

  
    Ninge-n satul fără viață,

    Pustiit, nu doar de vânt.

    Ca-ntr-o operă ”cazonă”,

    Viforul ”vuiește”-un cânt.

    Lungi troiene-mpotmolite

    În ulucii ”rupți” de pari,

    Se revarsă, la-ntâmplare,

    Printre pomii tot mai rari.

    Feeria-n alb și negru,

    A distrus-o-un cenușiu,

    Cu o tentă alburie,

    Ca norocul străveziu.

    Pâcla sură se-nfășoară,

    Ca un giulgiu, de nou ”port”

    Mantie de biruință,

    Cergă pentr-un verde mort.

    Numai fumul se strecoară,

    Oropsit, prin coșuri lungi,

    Semn că viața mai insistă,

    Să păteze Ceru-n dungi.

    Fără vlagă-și pierde ”șirul”,

    Zvârcolindu-se-n zadar,

    Ca o ciută, grav rănită,

    De un vajnic, brav pândar.

    Feeria-i ”tulburată”,

    De un hămăit profund,

    Ca un ”dangăt de-adunare”...

    Alți înfometați răspund.

  


  Vise ruginite

  
    -în scârțâitul sorții-

  

  
    Vise ruginite,

    Pe fundal de cergă,

    Sunt, de fapt, doar fapte,

    Din lumea acerbă.

    Palidă, lumina

    Zgârie pereții.

    Scârțâie lung soarta,

    Pentru noi, orbeții.

    Curios, ”trezirea”,

    E ca în alt somn.

    Ne-atârnăm de viață,

    Ca de-un unic Domn.

    Vrem și mântuire

    În trăiri de toate,

    Și iertări divine,

    La prea rele fapte.

    Unul chiar se roagă,

    Cu un glas șoptit;

    Greutatea vinei,

    Îl face smerit.

    Alții, ca turbații,

    În vorbe stridente,

    Își blestemă mama,

    Cel mai scump părinte.

    În coșmarul zilei,

    Suflete strivite,

    Își ”îmbracă” soarta-n

    Vise ruginite.

  


  Viu, sau obiect

  
    Priveam în oglindă

    Și o tot certam;

    M-arăta, ca proasta,

    Așa cum eram.

    Nu tu frumusețe,

    Nu tu viitor.

    Ce ”oglinda vieții”?

    Era doar decor.

    -Ce-i cu tine soro!?

    I-am spus enervat.

    -Fă un ”gest”, ce naiba!

    Vezi? M-am supărat.

    Se uita la mine,

    Ca la nu știu ce.

    Mi-a răspuns în silă:

    -Vrei mai bun? Mda... de...

    -Ce să cred din asta?

    Iar îmi vinzi povești.

    -Ai putea fi altfel,

    De n-ai fi ce ești.

    -Deci, n-am nici o șansă,

    Să fiu ”cineva”?

    -Eu, fără de viață,

    Arăt doar ”ceva”.

    M-a lăsat netoata,

    Cam perplex, pe-un gând:

    Viu, ”plutesc” în viață;

    ”Lucru”, cad la fund...

  


  Vorba înțeleaptă

  
    M-a-ntrebat un Oareșcine,

    Nu știu ce, de oareșce.

    Nu știa nici el, prea bine,

    Ce-i venise, și de ce.

    Nu eram dintre cei care,

    Cântă-n strună orișicui,

    Și priveau chiorâș la mine,

    Când ziceam, des: ”Pofta-n cui!”

    Dar acum, din indolență,

    Am ieșit cu-n: ”Ce spuneai?”

    A-ncâlcit vre-o două fraze;

    Sensu-abia de îl cerneai.

    ”Deșteptat”, sau politețe,

    Chiar i-am dat dreptate-n tot.

    Ce m-a lăudat la lume...

    Nu îl mai durea în cot:

    -Ce-l întrebi, ”îți dă dreptate”;

    E-o comoară de om bun!

  

  
    O, ce vorbă înțeleaptă...

    Tot rezolv; nimic nu spun...

  


  Vremuri tulburi

  
    Vremuri tulburi ascund Calea,

    Și așa necunoscută.

    Doamnă peste tot e Jalea,

    Ce se-ntinde nevăzută.

    Rugile vor sănătate

    Și nu viață de apoi.

    Șoaptele neîncetate,

    Vor soluții la nevoi.

    Rare urme de Lumină,

    Negrul crud îl peticesc.

    Viața-i târâită-n tină

    De cei ce se rătăcesc.

  


  Zilele

  
    Destrămate, zilele,

    O cam iau la fugă,

    Și rămâne-n urma lor,

    Doar un fel de rugă.

    Ieri m-am supărat pe azi;

    Începuse-aiurea.

    -Du-te! l-am gonit fățiș;

    N-o să-ntorc privirea!

    Mai vedeți voi săptămâni,

    Ca plopul cu mere.

    N-o să fac nici snop din voi,

    Chiar de viața-mi cere!

    Vă las singure, să fiți

    Fără socoteală!

    Numai faptul că vă văd,

    Mă bagă în boală.

    ”Astăzi” treceți fără rost,

    Cu un ”Mâine” geamăn.

    Tot ieșiți de undeva,

    Fără să vă semăn.

    Vai!... Ce spuneți? Vreți să fiți

    Valorificate?

    Să aveți și voi un rost?

    Să fiți împăcate?

    Să simțiți că dați ceva

    Unei lumi ne-bune,

    Ce vă zice ”Ai sictir!”...

    Asta nu se pune?

    Nu fiți toante, cum sunteți!

    E alint, vezi bine.

    Hai să facem pace azi!

    Poate-o fi și-un mâine...

  


  Zvon de primăveri

  
    Crâmpeie de viață,

    Scormonesc tăceri.

    Din senin se-aude,

    Zvon de primăveri.

    Zgribulite-n tină,

    Tremură ”valori”.

    Visele-n pocale,

    Toarnă vii culori.

    Un astru se pierde

    Stins în asfințit.

    Se repetă jocul;

    Soare amețit.

    Curmătura vrerii,

    Curcubeu redus,

    Cade, ca și șansa,

    Gândului nespus.

    Cerul se ascunde

    În abisul mic;

    Drumul, către stele,

    E deschis un pic.

    Ziua zdrențuită

    De geloșii nori,

    Se cârpește-n poala

    Unor tainici zori.

    Valul vremii vine,

    Sub al vieții voal;

    Chipul veșniciei,

    E, în noapte, pal.

    Timpul se ascunde,

    Singur, ca și El;

    Nimeni nu-l ”petrece”,

    Chiar rămas la fel.

    Liniștea se-ntinde,

    În liedul de vânt;

    O boare suavă,

    Se alintă-n cânt.

    Ea confirmă zvonul,

    Chiar de într-o doară;

    Glia-și scoate ”puii”,

    Mici, de primăvară...

      		Un ultim cânt


      		Unde de simțire


      		Urma de Destin


      		Vai, ”Creațiile” i.a,


      		Vai, iar ”sensuri stric/a/te”


      		Vestea bună-stării


      		Viața, ca o ”Aia” (ironii amărui)


      		Viața crește


      		Vieți de bieți


      		Viitorul și ”cerșe-țar-ul” i.a


      		Vin-o Doamne!


      		Viscolul,


      		Vise ruginite


      		Viu, sau obiect


      		Vorba înțeleaptă


      		Vremuri tulburi


      		Zilele


      		Zvon de primăveri


    


  


